Document ID: 31972R0574

Ir-Regolament tal-Kunsill (KEE) Nru 574/72
tal-21 ta' Marzu 1972
li jistipula l-proċedura għall-implimentazzjoni tar-Regolament (KEE) Nru 1408/71 dwar l-applikazzjoni ta' skemi ta' sigurtà soċjali għal persuni impjegati u l-familji tagħhom li jiċċaqilqu fi ħdan il-Komunità
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jwaqqaf il-Komunità Ekonomika Ewropea, u b'mod partikolari l-Artikoli 2, 7 u 51 tiegħu,
Wara li kkunsidra r-Regolament tal-Kunsill (KEE) Nru 1408/71 [1] ta' l-14 ta' Ġunju 1971 dwar l-applikazzjoni ta' skemi ta' sigurtà soċjali għal persuni impjegati u l-familji tagħhom li jiċċaqilqu fi ħdan il-Komunità, u partikolarment l-Artikolu 97 miġjub fih,
Wara li kkunsidra l-proposta mill-Kummissjoni adottata wara konsultazzjonijiet mal-Kummissjoni Amministrattiva dwar is-Sigurtà Soċjali għall-Ħaddiema Migranti,
Wara li kkunsidra l-Opinjoni tal-Parlament Ewropew,
Wara li kkunsidra l-Opinjoni tal-Kumitat Ekonomiku u Soċjali,
Billi r-Regolament Nru 3 [2] dwar is-siġurtà soċjali tal-ħaddiema migranti ħa post ir-Regolament (KEE) Nru 1408/71 fejn l-Artikolu 99 ħassar ukoll ir-Regolament Nru 43 [3] li ffissa l-proċeduri ta' l-implimentazzji u supplimentahom bid-dispożizzjonijiet tar-Regolament Nru 3 dwar is-sigurtà soċjali tal-ħaddiema migranti, huwa meħtieġ li jiġu provduti proċeduri ta' l-implimentazzjoni adatti għar-regoli bażiċi l-ġodda u skond l-esperjenza miksuba bl-applikazzjonijiet ta' dawn it-testi fuq perjodu ta' tnax-il sena;
Billi huwa meħtieġ partikolarment li jiġu speċifikati l-istituzzjonijiet kompetenti ta' kull Stat Membru, id-dokumenti li għandhom jiġu forniti u l-formalitajiet li għandhom jiġu mwettqa mill-persuni interessati sabiex jiksbu l-benefiċċji, il-proċeduri għall-kontrolli amministrattivi u eżamijiet mediċi u l-kondizzjonijiet għar-rimborż tal-benefiċċji mogħtija mill-istituzzjoni ta' Stat Membru wieħed fl-interess ta' l-istituzzjoni ta' Stat Membru ieħor, u d-dmirijiet tal-Bord ta' l-Awdituri,
ADOTTA DAN IR-REGOLAMENT:
IT-TITOLU I
DISPOŻIZZJONIJIET ĠENERALI
L-Artikolu 1
Definizjonijiet
għall-iskop ta' dan ir- Regolament:
(a) "Regolament" tfisser ir-Regolament (KEE) Nru 1408/71;
(b) "Regolament ta' Implimentazzjoni" tfisser dan ir-Regolament;
(ċ) id-definizzjonijiet fl-Artikolu 1 tar-Regolament għandhom it-tifsira assenjata lilhom fl-Artikolu msemmi.
L-Artikolu 2
Forom kampjun stampati - Tagħrif dwar il-leġislazzjonijiet - Gwidi
1. Kampjuni taċ-ċertifikati, tad-dikjarazzjonijiet ċertifikati, tad-dikjarazzjoniet, ta' l-applikazzjonijiet u tad-dokumenti l-oħra sabiex jiġi applikat dan ir-Regolament u tar-Regolament ta' Implimentazzjoni għandhom jitfasslu mill-Kummissjoni Amministrattiva. Żewġ Stati Membri jew l-awtoritajiet kompetenti tagħhom jistgħu, bi ftehim bejn xulxin u wara li jirċievu l-Opinjoni tal-Kummissjoni Amministrattiva, jadottaw formoli simplifikati għall-użu ta' bejniethom.
2. Għall-benefiċċju ta' l-awtoritajiet kompetenti ta' kull Stat Membru, il-Kummissjoni Amministrattiva tista' tiġbor flimkien it-tagħrif dwar id-dispożizzjonijiet tal-leġislazzjonijiet nazzjonali li jaqgħu taħt l-iskop ta' dan ir-Regolament.
3. Il-Kummissjoni Amministrattiva għandha tħejji gwidi bil-għan li tagħti pariri lill-persuni nteressati dwar id-drittijiet tagħhom u dwar il-formalitajiet amministrattivi li għandhom jitlestew għall-eżerċizzju ta' dawn id-drittijiet.
Il-Kumitat Konsultattiv għandu jiġi konsultat qabel jitfasslu dawn il-gwidi.
L-Artikolu 3
Korpi ta' kuntatt (liaison) - Komunikazzjoni bejn l-istituzzjonijiet u bejn il-benefiċjarji u l-istituzzjonijiet
1. L-awtoritajiet kompetenti jistgħu jinnominaw korpi ta' kuntatt li jistgħu jikkomunikaw direttament wieħed ma' l-ieħor.
2. Kull istituzzjoni ta' Stat Membru, u kull persuna li tirresjedi jew qiegħda toqgħod fit-territorju ta' Stat Membru, tista' tagħmel applikazzjoni lill-istituzzjoni ta' Stat Membru ieħor, jew direttament jew permezz tal-korpi tal-kuntatt.
L-Artikolu 4
L-Annessi
1. L-awtorità kompetenti jew l-awtoritajiet kompetenti ta' kull Stat Membru huma mniżżla fl-Anness 1.
2. L-istituzzjonijiet kompetenti ta' kull Stat Membru huma mniżżla fl-Anness 2.
3. L-istituzzjonijiet tal-post tar-residenza u l-post fejn qiegħda toqgħod il-persuna ta' kull Stat Membru huma mniżżla fil-lista fl-Anness 3.
4. Il-korpi tal-kuntatt nominati b'mod konformi ma' l-Artikolu 3(1) tar-Regolament ta' l-implimentazzjoni huma mniżżla fil-lista fl-Anness 4.
5. Id-disposizzjonijiet riferiti fl-Artikoli 5, 53(3), 104, 105(2), 116 u 120 tar-Regolament ta' l-Implimentazzjoni huma mniżżlin fl-Anness 5.
6. Il-proċedura għall-ħlas tal-benefiċċji magħżula mill-istituzzjonijiet responsabbli mill-ħlas f'kull Stat Membru, bi qbil ma' l-Artikolu 53(1) tar-Regolament ta' l-implimentazzjoni, hija mniżżla fl-Anness 6.
7. L-ismijiet u s-sedi tal-banek riferiti fl-Artikolu 55(1) tar-Regolament ta' l-implimentazzjoni huma mniżżla fil-lista fl-Anness 7.
8. L-Istati Membri li għalihom japplikaw id-dispożizzjonijiet ta' l-Artikolu 10(2)(d) tar-Regolament ta' l-Implimentazzjoni fin-negozji tagħhom bejn xulxin huma speċifikati fl-Anness 8.
9. L-iskemi li għandhom jitqiesu meta jiġu kalkolati fuq skala medja kemm jiswew fi flus il-benefiċċji in natura, bi qbil ma' l-Artikolu 94(3)(a) u l-Artikolu 95(3)(a) tar-Regolament ta' l-Implimentazzjoni, huma mniżżla fil-lista fl-Anness 9.
10. L-istituzzjonijiet jew il-korpi maħtura mill-awtoritajiet kompetenti partikolarment b'mod konformi ma' l-Artikoli li ġejjin tar-Regolament ta' l-Implimentazzjoni: L-Artikolu6(1), l-Artikolu 11(1), l-Artikolu 13(2) u (3), l-Artikolu 14(1), (2) u (3), l-Artikolu 38(1), Artikolu 70(1), l-Artikolu 80(2), l-Artikolu 81, l-Artikolu 82(2), l-Artikolu 85(2), l-Artikolu 89(1), l-Artikolu 91(2), l-Artikolu 102(2), l-Artikolu 110, l-Artikolu 113(2), huma mniżżla fil-lista fl-Anness 10.
IT-TITOLU II
L-IMPLIMENTAZZJONI TAD-DISPOŻIZZJONIJIET ĠENERALI TAR-REGOLAMENT
L-implimentazzjoni ta' l-Artikoli 6 u 7 tar-Regolament
L-Artikolu 5
Bdil tal-post ta' l-arranġamenti li jimplimentaw il-konvenzjoni bir-Regolament ta' l-Implimentazzjoni
Id-dispożizzjonijiet tar-Regolament ta' l-Implimentazzjoni għandhom jieħdu post dawk ta' l-arranġamenti għall-implimentazzjoni tal-konvenzjonijiet riferiti fl-Artikolu 6 tar-Regolament; għandhom ukoll jieħdu post id-dispożizzjonijiet li għandhom x'jaqsmu ma' l-implimentazzjoni tad-dispożizzjonijiet tal-konvenzjonijiet riferiti fl-Artikolu 7(2)(ċ) tar-Regolament basta iżda illi mhumiex imniżżlin fl-Anness 5 tar-Regolament.
L-implimentazzjoni ta' l-Artikolu 9 tar-Regolament
L-Artikolu 6
Dħul għall-assigurazzjoni volontarja jew b'għażla ssoktata
1. Jekk, bis-saħħa ta' l-Artikoli 9 u 15(3) tar-Regolament, persuna tissodisfa l-kondizzjonijiet sabiex tidħol fi skema ta' l-assigurazzjoni volontarja jew b'għażla ssoktata rigward invalidità, anzjanità u mwiet (pensjonijiet) skond il-leġislazzjoni ta' Stat Membru wieħed, u jekk ma kenitx soġġetta għall-assigurazzjoni obbligatorja taħt waħda minn dawn l-iskemi bis-saħħa ta' l-aħħarimpjieg tagħha tista', skond l-Artikoli msemmija, tidħol fi skema ta' l-assigurazzjoni volontarja jew b'għażla ssoktata speċifikata bil-leġislazzjoni ta' dan l-Istat Membru jew, fin-nuqqas ta' dan, skema ta' l-għażla tagħha.
2. Sabiex jiġu invokati d-dispożizzjonijiet ta' l-Artikolu 9(2) tar-Regolament, persuna għandha tissottometti lill-istituzzjoni ta' l-Istat Membru msemmi dikjarazzjoni li jkollha x'taqsam mal-perjodi ta' assigurazzjoni mwettqa skond il-leġislazzjoni ta' kull Stat Membru ieħor. Din id-dikjarazzjoni awtentikata għandha tiġi maħruġa, fuq it-talba tal-persuna interessata, mill-istituzzjoni li tamministra l-leġislazzjonijiet li taħthom tkun wettqet dawn l-perjodi ta' l-assigurazzjoni.
L-implimentazzjoni ta' l-Artikolu 12 tar-Regolament
L-Artikolu 7
Regoli ġenerali għall-implimentazzjoni tad-dispożizzjonijiet li jittrattaw il-prevenzjoni ta' l-istess benefiċċji fuq xulxin - L-applikazzjoni ta' dawn id-dispożizzjonijiet għall-benefiċċji rigward invalidità, anzjanità u mwiet (pensjonijiet)
1. Fejn persuna intitolata għall-benefiċċju skond il-leġislazzjoni ta' Stat Membru wieħed hija wkoll intitolata għall-benefiċċji skond il-leġislazzjoni ta' Stat Membru ieħor jew iktar, għandhom japplikaw ir-regoli li ġejjin:
(a) jekk l-applikazzjoni ta' l-Artikolu 12(2) jew (3) tar-Regolament tfisser it-tnaqqis jew iż-żamma konkorrenti ta' dawn il-benefiċċji, l-ebda wieħed minnhom ma għandu jiġi mnaqqas jew miżmum b'ammont ikbar mill-ammont miksub bid-diviżjoni tas-somma li hija soġġetta għat-tnaqqis jew iż-żamma skond il-leġislazzjoni li taħtha l-benefiċċju jkun mistħoqq min-numru ta' benefiċċji soġġetti għat-tnaqqis jew iż-żamma illi għalihom il-persuna interessata hija intitolata;
(b) fejn jidħlu benefiċċji rigward l-invalidità, l-anzjanità jew l-imwiet (pensjonijiet) konċessi skond l-Artikolu 46(2) tar-Regolament mill-istituzzjoni ta' Stat Membru, din l-istituzzjoni għandha tikkunsidra kull benefiċċju ta' tip jew kwalità differenti u kull dħul ta' flus jew rimunerazzjoni li x'aktarx iġibu magħhom it-tnaqqis jew iż-żamma tal-benefiċċju dovut minn din l-istituzzjoni, mhux għall-kalkolu ta' l-ammont teoretiku riferit fl-Artikolu 46(2) tar-Regolament imma esklussivament għat-tnaqqis jew iż-żamma ta' l-ammont riferit fl-Artikolu 46(2)(b) tar-Regolament. Iżda, frazzjon biss mill-ammont totali ta' dan il-benefiċċju, dħul jew rimunerazzjoni għandu jitqies, u dan il-frazzjon għandu jiġi stabbilit fil-proporzjon tat-tul tal-perjodi mwettqa ta' l-assigurazzjoni, bi qbil ma' l-Artikolu 46(2)(b) tar-Regolament.
(ċ) Fejn jidħlu l-benefiċċji rigward l-invalidità, l-anzjanità jew l-imwiet (pensjonijiet) konċessi skond l-ewwel sottoparagrafu ta' l-Artikolu 46(1) ta' dan ir-Regolament mill-istituzzjoni ta' Stat Membru, din l-istituzzjoni għandha, fejn japplikaw id-dispożizzjonijiet ta' l-Artikolu 46(3) tar-Regolament, tieħu f' konsiderazzjoni kull benefiċċji ta' kwalità differenti u kull dħul jew rimunerazzjoni li x'aktarx twassal għal tnaqqis jew żamma tal-benefiċċju dovut minn din l-istutuzzjoni, mhux għall-kalkolu ta' l-ammont riferit fl-Artikolu 46(1) tar-Regolament, imma esklussivament għat-tnaqqis jew iż-żamma ta' l-ammont li joħroġ mill-applikazzjoni ta' l-Artikolu 46 (3) tar-Regolament. Madankollu, frazzjon biss mill-ammont ta' dawn il-benefiċċji, dħul jew rimunerazzjonijiet għandu jitqies; dan il-frazzjon għandu jinkiseb bl-applikazzjoni ma' dan l-ammont ta' koeffiċjent ugwali għall-proporzjon bejn l-ammont tal-benefiċċju li joħroġ mill-applikazzjoni ta' l-Artikolu 46(3) tar-Regolament u l-ammont li joħroġ mill-applikazzjoni ta' l-ewwel sottoparagrafu ta' l-Artikolu 46 (1) ta' dan ir-Regolament.
2. Għall-għanijiet ta' l-Artikolu 12(2), (3) u (4) tar-Regolament, l-istituzzjonijiet kompetenti interessati għandhom, fuq talba, jibdlu bejniethom it-tagħrif kollu mitlub.
L-Artikolu 8
Regoli applikabbli fil-każ ta' tennija tad-drittijiet għall-benefiċċji tal-maternità skond il-leġislazzjoni ta' numru ta' Stati Membri
Jekk ħaddiem jew membru tal familja tiegħu huma intitolati li jagħmlu pretensjoni għall-benefiċċji tal-maternità skond il-leġislazzjoni ta' żewġ Stati Membri jew iktar, dawn il-benefiċċji għandhom jiġu konċessi esklussivament mil-leġislatura ta' l-Istat Membru li fit-territorju tiegħu isir it-twelid jew, jekk it-twelid ma jkunx sar fit-territorju ta' wieħed mill-Istati Membri, esklussivament skond il-leġislazzjoni ta' l-Istat Membru li għaliha l-ħaddiem kien l-aħħar soġġett.
L-Artikolu 9
Regoli applikabbli fil-każ ta' tennija ta' għotjiet ta' l-imwiet skond il-leġislazzjonijiet ta' numru ta' Stati Membri
1. Fejn tiġri mewt fit-territorju ta' Stat Membru, id-dritt għall-għotja ta' l-imwiet miksuba skond il-leġislazzjoni ta' dan l-Istat Membru biss għandha tinżamm, filwaqt li d-dritt miksub bil-leġislazzjoni ta' kull Stat Membru ieħor għandu jaqa'.
2. Fejn il-mewt tiġri f'wieħed mill-Istati Membri meta d-dritt għall-għotja ta' l-imwiet ikun miksub skond il-leġislazzjoni ta' żewġ Stati Membri oħra jew iktar, jew fejn il-mewt tiġri f'territorju ta' Stat Membru u dan id-dritt kien miksub skond il-leġislazzjoni ta' żewġ Stati Membri jew iktar, dak id-dritt biss miksub skond il-leġislazzjoni ta' l-Istat Membru li taħtha l-ħaddiem wettaq l-aħħar żmien ta' l-assigurazzjoni tiegħu għandu jinżamm, filwaqt li d-dritt miksub skond il-leġislazzjoni ta' kull Stat Membru ieħor għandu jaqa'.
L-Artikolu 10
Regoli applikabbli fil-każ ta' tennija tad-drittijiet għall-benefiċċji tal-familja jew sussidju tal-familja jew meta, matul l-istess perjodu ta' żmien jew parti ta' perjodu taż-żmien, il-ħaddiem ikun suċċessivament soġġett għal-leġislazzjoni ta' numru ta' Stati Membri
1. Jekk matul l-istess perjodu ta' żmien il-benefiċċji tal-familja jew is-sussidji tal-familja jkunu mistħoqqa lil żewġ persuni rigward l-istess membru tal-familja, skond l-Artikolu 73(1) jew (2) jew l-Artikolu 74(1) jew (2) tar-Regolament u skond il-leġislazzjoni tal-pajjiż tar-residenza ta' dan il-membru tal-familja, id-dispożizzjonijiet li għandhom jiġu applikati rigward drittijiet imtennija għall-benefiċċji tal-familja jew is-sussidji tal-familja għandhom ikunu dawk provduti bil-leġislazzjoni tal-pajjiż tar-residenza tal-membru tal-familja. Għal dan l-iskop, id-dritt għall-benefiċċji tal-familja jew għas-sussidji tal-familja skond l-Artikolu 73(1) jew (2) jew l-Artkolu 74(1) jew (2) tar-Regolament għandhom jitqiesu daqs li kieku kien dritt miksub skond il-leġislazzjoni tal-pajjiż tar-residenza tal-membru tal-familja msemmi.
2. Jekk ħaddiem kien suċċessivament soġġett għal-leġislazzjoni ta' żewġ Stati Membri matul il-perijodu li jissepara żewġ dati għall-ħlas tal-benefiċċji tal-familja jew tas-sussidji tal-familja kif provdut skond il-leġislazzjoni ta' wieħed jew iż-żewġ Stati Membri interessati, għandhom japplikaw ir-regoli li ġejjin:
(a) il-benefiċċji tal-familja jew is-sussidji tal-familja li dan il-ħaddiem jista' jippretendi skond il-leġislazzjoni ta' kull wieħed minn dawn l-Istati Membri għandhom jikkorrispondu mal-benefiċċji u s-sussidji ta' kuljum mistħoqqa bil-leġislazzjoni rilevanti. Fejn dawn il-leġislazzjonijiet ma jipprovdux għall-benefiċċji jew għas-sussidji ta' kuljum, il-benefiċċji tal-familja jew is-sussidji tal-familja għandhom jiġu konċessi fil-proporzjon tat-tul taż-żmien illi fih dan il-ħaddiem kien soġġett għal-leġislazzjoni ta' kull wieħed mill-Istati Membri kif għandu x'jaqsam mal-perjodu taż-żmien fissat mil-leġislazzjoni interessata;
(b) fejn il-benefiċċji tal-familja jew is-sussidji tal-familja jkunu ġew provduti minn istituzzjoni matul il-perjodu taż-żmien meta kellhom jiġu provduti minn istituzzjoni oħra, għandu jkun hemm aġġustament fil-kontijiet bejn l-istituzzjonijiet imsemmija;
(ċ) għall-għanijiet tas-sottoparagrafi (a) u (b) fejn il-perjodi taż-żmien tax-xogħol imwettqa skond il-leġislazzjoni ta' Stat Membru wieħed jiġu espressi f'unitajiet differenti minn dawk li jiġu kalkolati għall-benefiċċji tal-familja jew sussidji tal-familja skond il-leġislazzjoni ta' Stat Membru ieħor li għaliha il-ħaddiem kien ukoll soġġett matul l-istess perjodu ta' żmien, il-qlib għandu jsir bi qbil ta' l-Artikolu 15(3) tar-Regolament ta' l-Implimentazzjoni;
(d) minkejja d-dispożizzjonijiet tas-sottoparagrafu (a), rigward it-trattazzjonijiet bejn l-Istati Membri speċifikati fl-Anness 8 tar-Regolament ta' Implimentazzjoni, l-istituzzjoni li ġġorr il-benefiċċji tal-familja jew is-sussidji tal-familja għar-raġuni ta' l-ewwel xogħol matul il-perjodu taż-żmien interessat, għandha ġġorr in-nefqa fuqhom għat-tul kollu tal-perjodu korrenti.
3. Jekk il-membri tal-familja tal-ħaddiem soġġett għall-leġislazzjoni Franċiża, jew ta' persuna qiegħda li tirċievi benefiċċji tal-qgħad skond il-leġislazzjoni Franċiża, jittrasferixxu r-residenza tagħhom mit-territorju ta' Stat Membru wieħed għat-territorju ta' Stat Membru ieħor matul l-istess xahar kalendarju, l-istituzzjoni responsabbli li tipprovdi l-benefiċċji tal-familja fil-bidu ta' dan ix-xahar għandha tissokta li tipprovdihom għal matul ix-xahar korrenti kollu.
IT-TITOLU III
L-IMPLIMENTAZZJONI TAD-DISPOŻIZZJONIJIET TAR-REGOLAMENT SABIEX TIĠI STABBILITA L-LEĠISLAZZJONI APPLIKABBLI
L-implimentazzjoni ta' l-Artikoli 13 sa 16 tar-Regolament
L-Artikolu 11
Formalitajiet fil-każ ta' ħaddiem li jintbagħat jaħdem xi mkien ieħor
1. Fil-każi riferiti fl-Artikolu 14(1)(a) u (2)(a) tar-Regolament, l-istituzzjoni nominata mill-awtorità kompetenti ta' l-Istat Membru li l-leġislazzjoni tiegħu tibqa' applikabbli għandha toħroġ għall-ħaddiem, fuq it-talba tiegħu nnifsu jew ta' min iħaddmu, u jekk il-kondizzjonijiet meħtieġa jiġu mwettqa, ċertifikat dwar fejn ikun intbagħat jaħdem li jiddikjara li l-ħaddiem interessat ser jibqa' soġġett għal din il-leġislazzjoni sa data speċifikata.
2. Il-kunsens provdut fl-Artikolu 14(1)(a)(ii) tar-Regolament għandu jiġi mitlub minn min iħaddem.
L-Artikolu 12
Dispożizzjonijiet speċjali dwar l-assigurazzjoni skond l-iskema Ġermaniża ta' sigurtà soċjali
1. Fejn, skond it-termini ta' l-Artikolu 14(1)(b) u (ċ) jew 2(a) tar-Regolament, il-leġislazzjoni Ġermaniża tapplika għall-ħaddiem impjegat minn impriża jew wieħed li jħaddem li l-uffiċċju reġistrat jew il-post tan-negozju tagħhom ma jinsabx fit-territorju Ġermaniż, din il-leġislazzjoni għandha tapplika daqs li kieku l-ħaddiem kien impjegat fil-post tar-residenza tiegħu fit-territorju Ġermaniż.
2. Meta l-kontribuzzjonijiet jiġu mħallsa f'perjodu fiss ta' żmien, b'mod konformi mal-leġislazzjoni ta' Stat Membru għajr il-Ġermanja, fuq skema obbligatorja għall-invalidità, anzjanità jew imwiet (pensjonijiet), jistgħu jiġu mħallsa wkoll kontribuzzjonijiet supplimentari għall-assigurazzjoni addizzjonali skond il-leġislazzjoni Ġermaniża (Hoeherversicherung) għall-istess perjodu ta' żmien.
L-Artikolu 13
L-eżerċizzju tad-dritt ta' l-għażla minn persuni impjegati f'missjonijiet diplomatiċi jew postijiet konsulari
1. Id-dritt ta' l-għażla provdut bl-Artikolu 16(2) tar-Regolament għandu jiġi eżerċitat l-ewwelnett fi żmien tliet xhur wara d-data li fiha l-ħaddiem ikun imqabbad jaħdem mill-missjoni diplomatika jew il-post konsulari interessati, jew li fiha daħal jaħdem ma' aġenti ta' din il-missjoni jew post. Il-possibilità ta' l-għażla għandha tidħol fis-seħħ mad-data tad-dħul fix-xogħol.
Meta ħaddiem iġedded id-dritt tiegħu ta' l-għażla fl-aħħar tas-sena kalendarja, l-għażla għandu jibda jkollha effett mill-ewwel jum tas-sena kalendarja li tmiss.
2. Ħaddiem li jeżerċita d-dritt tiegħu ta' l-għażla għandu jgħarraf lill-istituzzjoni nominata mill-awtorità kompetenti ta' l-Istat Membru b' liema leġislazzjoni jkun għażel, u fl-istess ħin jinnotifika lil min iħaddmu b'dan. L-istituzzjoni msemmija għandha, fejn jinħtieġ, tibgħat dan it-tagħrif lill-istituzzjonijiet l-oħra kollha ta' l-istess Stat Membru, bi qbil mad-direttivi maħruġa lilha mill-awtorità kompetenti ta' dan l-Istat.
3. L-istituzzjoni nominata mill-awtorità kompetenti ta' l-Istat Membru li l-leġislazzjoni tiegħu il-ħaddiem ikun għażel, għandha tagħtih ċertifikat li jiddikjara illi huwa soġġett għal-leġislazzjoni ta' dan l-Istat Membru waqt li jkun impjegat mill-missjoni diplomatika jew post konsulari msemmija, mill-aġenti ta' din il-missjoni jew post.
4. Fejn ħaddiem ikun għażel li tiġi applikata l-leġislazzjoni Ġermaniża d-dispożizzjonijiet ta' din il-leġislazzjoni għandha tiġi applikata daqs li kieku l-ħaddiem kien impjegat fejn għandu s-sede tiegħu il-Ġvern Ġermaniż. L-awtorità kompetenti għandha tinnomina l-istituzzjoni kompetenti ta' l-assigurazzjoni għall-mard.
L-Artikolu 14
L-eżerċizzju tad-dritt ta' l-għażla mill-persunal awżiljarju tal-Komunitajiet Ewropej
1. Id-dritt ta' l-għażla provdut bl-Artikolu 16(3) tar-Regolament irid jiġi eżerċitat fil-waqt meta jiġi konkluż il-kuntratt ta' l-impjieg. L-awtorità mogħtija l-poter li tikkonkludi dan il-kuntratt għandha tgħarraf lill-istituzzjoni nominata mill-awtorità kompetenti ta' l-Istat Membru illi l-membru awżiljarji tal-persunal ikun għażel il-leġislazzjoni tiegħu (l-Istat Membru). L-istituzzjoni msemmija għandha, fejn meħtieġ, tibgħat dan it-tagħrif lill-istituzzjonijiet l-oħra kollha ta' l-istess Stat Membru.
2. L-istituzzjoni nominata mill-awtorità kompetenti ta' l-Istat Membru li l-leġislazzjoni tiegħu il-membru awżiljarju tal-persunal ikun għażel, għandha tagħtih ċertifikat li jiddikjara illi huwa soġġett għal-leġislazzjoni ta' dan l-Istat Membru waqt li jkun impjegat mill-Komunitajiet Ewropej bħala membru awżiljarju tal-persunal.
3. L-awtoritajiet kompetenti ta' l-Istati Membri għandhom, fejn meħtieġ, jinnominaw l-istituzzjonijiet kompetenti rigward il-membri tal-persunal awżiljarju tal-Komunitajiet Ewropej.
4. Fejn membru awżiljarju tal-persunal, impjegat fit-territorju ta' Stat Membru ieħor għajr il-Ġermanja, ikun għażel li jkollu l-leġislazzjoni Ġermaniża tapplika għalih, id-disposizzjonijiet ta' din il-leġislazzjoni għandhom jiġu applikati daqs li kienu dan il-membru awżiljarju tal-persunal kien impjegat fil-post fejn il-Ġvern Ġermaniż għandu s-sede tiegħu. L-awtorità kompetenti għandha tinnomina l-istituzzjoni kompetenti ta' l-assigurazzjoni għall-mard.
IT-TITOLU IV
L-IMPLIMENTAZZJONI TAD-DISPOŻIZZJONIJIET TAR-REGOLAMENT DWAR IL-KATEGORIJI DIFFERENTI TA' BENEFIĊĊJI
IL-KAPITOLU I
REGOLI ĠENERALI GĦALL-AGGREGAZZJONI TAL-PERIJODI TA' ŻMIEN TA' L-ASSIGURAZZJONI
L-Artikolu 15
1. Fil-każi riferiti fl-Artikoli 18(1), 38, 45(1) u (2), 64 u 67(1) u (2) tar-Regolament, l-aggregazzjoni tal-perjodi ta' l-assigurazzjoni għandhom jiġu effettwati bi qbil mar-regoli li ġejjin:
(a) mal-perjodi ta' l-assigurazzjoni mwettqa skond il-leġislazzjoni ta' Stat Membru wieħed għandhom jiżdiedu l-perjodi ta' l-assigurazzjoni mwettqa skond il-leġislazzjoni ta' kull Stat Membru ieħor, safejn u sakemm huwa meħtieġ li jkun hemm rikors għalihom sabiex jissupplimentaw il-perjodi ta' l-assigurazzjoni mwettqa skond il-leġislazzjoni ta' l-ewwel Stat Membru bil-għan li jinkisbu, jinżammu jew jinġiebu lura (irkupru) d-drittijiet għall-benefiċċji, basta iżda illi dawn il-perjodi ta' l-assigurazzjoni ma jirkbux fuq xulxin (tennija). Fejn il-benefiċċji rigward l-invalidità, l-anzjanità jew l-imwiet (pensjonijiet) għandhom jingħataw mill-istituzzjonijiet ta' żewġ Stati Membri jew iktar bi qbil ma' l-Artikolu 46(2) tar-Regolament, kull waħda minn dawn l-istituzzjonijiet interessati għandha tagħmel aggregazzjoni separata, billi tqis il-perjodi kollha ta' l-assigurazzjoni mwettqa mill-ħaddiem skond il-leġislazzjonijiet ta' l-Istati Membri kollha li għalihom kien soġġett, mingħajr preġudizzju, fejn xieraq, għad-disposizzjonijiet ta' l-Artikolu 45(2) u ta' l-Artikolu 46(2)(ċ) tar-Regolament;
(b) fejn żmien ta' l-assigurazzjoni obbligatorja mwettaq skond il-leġislazzjoni ta' Stat Membru wieħed jaħbat ma' żmien ta' l-assigurazzjoni volontarja jew b'għażla ssoktata skond il-leġislazzjoni ta' Stat Membru ieħor, għandu jitqies (iż-żmien) ta' l-ewwel biss;
(ċ) meta żmien ta' l-assigurazzjoni għajr żmien trattat ta' hekk, imwettaq skond il-leġislazzjoni ta' Stat Membru wieħed jaħbat ma' żmien trattat bħala żmien ta' l-assigurazzjoni skond il-leġislazzjoni ta' Stat Membru ieħor, għandu jitqies biss iż-żmien ta' l-ewwel;
(d) kull żmien trattat bħala ż-żmien ta' l-assigurazzjoni skond il-leġislazzjoni ta' żewġ Stati Membri jew iktar, għandhom jitqiesu biss mill-istituzzjoni ta' l-Istat Membru li skond il-leġislazzjoni tiegħu il-persuna assigurata kienet l-aħħar assigurata bil-fors qabel iż-żmien msemmi; fejn il-persuna assigurata ma kenitx assigurata bil-fors skond il-leġislazzjoni ta' l-Istat Membru qabel iż-żmien imsemmi, dan ta' l-aħħar għandu jitqies mill-istituzzjoni ta' l-Istat Membru li skond il-leġislazzjoni tiegħu hija kienet assigurata bil-fors għall-ewwel darba wara ż-żmien imsemmi;
(e) fejn mhux possibbli illi jiġi stabbilit b'eżattezza iż-żmien li fih ċerti perjodi ta' l-assigurazzjoni kienu mwettqa skond il-leġislazzjoni ta' Stat Membru wieħed, dawn il-perjodi ta' l-assigurazzjoni għandhom jitqiesu li ma jtennux mal-perjodi ta' l-assigurazzjoni mwettqa skond il-leġislazzjoni ta' Stat Membru ieħor u għandhom, fejn vantaġġużi, jittieħdu f'konsiderazzjoni;
(f) fejn, skond il-leġislazzjoni ta' Stat Membru wieħed, ċerti perjodi ta' assigurazzjoni jittieħdu f'konsiderazzjoni biss jekk ikunu ġew imwettqa f'perjodu definit taż-żmien, l-istituzzjoni li tamministra din il-leġislazzjoni għandha:
(i) tqis il-perijodi ta' l-assigurazzjoni mwettqa skond il-leġislazzjoni ta' Stat Membru ieħor biss jekk ikunu ġew imwettqa ġewwa l-perjodu msemmi taż-żmien; jew
(ii) itawlu dan il-perjodu taż-żmien għat-tul tal-perjodi ta' l-assigurazzjoni mwettqa kompletament jew parzjalment ġewwa l-limitu taż-żmien imsemmi skond il-leġislazzjoni ta' Stat Membru ieħor, fejn il-perjodi ta' l-assigurazzjoni nvoluti skond il-leġislazzjoni ta' l-Istat Membru tat-tieni jwassal biss għas-sospensjoni tal-perjodu taż-żmien li fih iridu jiġu mwettqa l-perjodi ta' l-assigurazzjoni.
2. Il-perjodi ta' l-assigurazzjoni mwettqa skond il-leġislazzjoni ta' Stat Membru illi għalih ir-Regolament ma japplikax, imma li jitqiesu skond il-leġislazzjoni ta' dak l-Istat Membru li għalih japplika r-Regolament, għandhom jiġu kunsidrati bħala perijodi ta' l-assigurazzjoni li għandhom jitqiesu għall-għanijiet ta' l-aggregazzjoni.
3. Meta l-perjodi ta' l-assigurazzjoni mwettqa skond il-leġislazzjoni ta' Stat Membru wieħed jiġu espressi f'unitajiet differenti minn dawk użati skond il-leġislazzjoni ta' Stat Membru ieħor, il-konverżjoni meħtieġa għall-għanijiet ta' l-aggregazzjoni għandha tiġi mwettqa skond ir-regoli li ġejjin:
(a) fejn il-ħaddiem kien soġġett għal ġimgħa tax-xogħol ta' sitt ijiem:
(i) ġurnata għandha tkun ekwivalenti għal tmien sigħat u viċeversa;
(ii) sitt ijiem għandhom ikunu ekwivalenti għall-ġimgħa u viċeversa;
(iii) sitta u għoxrin jum (xogħol) għandhom ikunu ekwivalenti għal xahar u viceversa;
(iv) tliet xhur jew tlettax-il ġimgħa jew tmienja u sebgħin jum (tax-xogħol) għandhom ikunu ekwivalenti għall-kwart ta' sena u viċeversa;
(v) għall-qlib ta' ġimgħat f'xhur u viċeversa il-ġimgħat għandhom jiġu maqluba f'jiem;
(vi) l-applikazzjoni tar-regoli preċedenti ma għandhix ikollha l-effett li twassal, għas-somma totali tal-perjodi ta' l-assigurazzjoni mwettqa matul sena waħda kalendarja, għal total li jaqbeż it-tliet mija u tnax-il jum jew tnejn u ħamsin ġimgħa jew tnax-il xahar jew erba' kwarti ta' sena;
(b) Fejn il-ħaddiem kien soġġett għall-ġimgħa tax-xogħol ta' ħamest ijiem:
(i) ġurnata għandha tkun ekwivalenti għal disa' sigħat u viċeversa;
(ii) ħamest ijiem għandhom ikunu ekwivalenti għall-ġimgħa waħda u viċeversa;
(iii) tnejn u għoxrin jum għandhom ikunu ekwivalenti għal xahar wieħed u viċeversa;
(iv) tliet xhur jew tlettax-il-ġimgħa jew sitta u sittin jum għandhom ikunu ekwivalenti għal kwart ta' sena u viċeversa;
(v) għall-qlib ta' ġimgħat f'xhur u viċeversa l-ġimgħat għandhom jiġu maqluba f'jiem;
(vi) l-applikazzjoni tar-regoli preċedenti ma għandhiex ikollha l-effett li twassal, għas-somma totali ta' perjodi ta' l-assigurazzjoni mwettqa matul sena waħda kalendarja, għal total li jaqbeż il-mitejn u erbgħa u sittin jum jew tnejn u ħamsin ġimgħa jew tnax-il xahar jew erba' kwarti ta' sena.
IL-KAPITOLU 2
MARD U MATERNITÀ
L-implimentazzjoni ta' l-Artikolu 18 tar-Regolament
L-Artikolu 16
Ċertifikazzjoni tal-perijodi ta' l-assigurazzjoni
1. Sabiex jiġu invokati d-dispożizzjonijiet ta' l-Artikolu 18(2) tar-Regolament, ħaddiem għandu jissottometti lill-istituzzjoni kompetenti dikjarazzjoni awtentikata li tispeċifika l-perjodi ta' l-assigurazzjoni mwettqa skond il-leġislazzjoni li għaliha kien soġġett.
2. Din id-dikjarazzjoni awtentikata għandha tiġi maħruġa fuq it-talba tal-ħaddiem mill-istituzzjoni jew l-istituzzjonijiet ta' Stat Membru illi għal-leġislazzjoni tiegħu kien l-aħħar soġġett. Jekk ma jissottomettix id-dikjarazzjoni awtentikata msemmija, l-istituzzjoni kompetenti għandha tiksibha direttament mingħand l-istituzzjoni jew l-istituzzjonijiet interessati.
3. Id-disposizzjonijiet tal-paragrafi (1) u (2) għandhom japplikaw b'analoġija, jekk ikun meħtieġ illi jitqiesu l-perjodi ta' l-assigurazzjoni mwettqa qabel skond il-leġislazzjoni ta' kull Stat Membru ieħor sabiex jiġu ssodisfati l-kondizzjonijiet tal-leġislazzjoni ta' l-Istat kompetenti.
L-implimentazzjoni ta' l-Artikolu 19 tar-Regolament
L-Artikolu 17
Benefiċċji innatura fil-każ ta' residenza fi Stat Membru ieħor għajr l-Istat kompetenti
1. Sabiex jirċievi benefiċċji innatura skond l-Artikolu 19 tar-Regolament, ħaddiem għandu jirreġistra lilu nnifsu u lill-membri tal-familja tiegħu ma' l-istituzzjoni fil-post tar-residenza tiegħu billi jissottometti dikjarazzjoni awtentikata li tiċċertifika illi huwau l-membri tal-familja tiegħu huma ntitolati għall-benefiċċji msemmija. Din id-dikarazzjoni awtentikata għandha tinħareġ mill-istituzzjoni kompetenti, jekk ikun hemm bżonn fid-dawl tat-tagħrif fornit minn min iħaddem. Jekk il-ħaddiem jew il-membri tal-familja tiegħu ma jissottomettux id-dikjarazzjoni awtentikata msemmija l-istituzzjoni tal-post tar-residenza għandha tiksibha direttament mingħand l-istituzzjoni kompetenti.
2. Din id-dikjarazzjoni awtentikata għandha tibqa' valida sakemm l-istituzzjoni tal-post tar-residenza tiġi mgħarrfa bil-kanċellazzjoni tagħha. Iżda, meta d-dikjarazzjoni awtentikata msemmija tiġi maħruġa minn istituzzjoni Franċiża, għandha tkun valida għall-perjodu ta' tliet xhur biss wara d-data tal-ħruġ tagħha, u għandha tiġġedded kull tliet xhur.
3. Jekk il-ħaddiem huwa ħaddiem staġjonali, id-dikjarazzjoni awtentikata riferita fil-paragrafu 1 għandha tibqa' valida għall-perjodu kollu previst tax-xogħol staġjonali għajr jekk, sadanittant, l-istituzzjoni kompetenti tgħarraf lill-istituzzjoni tal-post tar-residenza bil-kanċellazzjoni tagħha.
4. L-istituzzjoni tal-post tar-residenza għandha tgħarraf lill-istituzzjoni kompetenti b'kull reġistrazzjoni effettwata bi qbil mal-paragrafu 1.
5. Meta tapplika għall-benefiċċji innatura, il-persuna interessata għandha tissottometti xhieda dokumentata għall-konċessjoni tal-benefiċċji innatura skond il-leġislazzjoni ta' l-Istat Membru li fit-territorju tiegħu hi tkun tirresjedi.
6. Fil-każ ta' dħul fl-isptar, l-istituzzjoni tal-post tar-residenza għandha tgħarraf lill-istituzzjoni kompetenti, fi żmien tlett ijiem wara d-data li fiha tkun saret taf bid-dħul fl-isptar, bid-data tad-dħul fl-isptar, it-tul probabbli tad-dewmien fl-isptar u d-data tal-ħruġ mill-isptar. Madankollu, in-notifika ma għandhiex tkun meħtieġa meta n-nefqa fuq il-benefiċċji innatura tiġi mħallsa lura bħala somma waħda f'daqqa lill-istituzzjoni tal-post tar-residenza.
7. L-istituzzjoni ta' post ir-residenza għandha tgħarraf minn qabel lill-istituzzjoni kompetenti b'kull deċiżjoni li għandha x'taqsam mal-benefiċċji innatura inklużi fil-lista riferita fl-Artikolu 24(2) tar-Regolament. L-istituzzjoni kompetenti għandha tingħata ħmistax-il jum mid-data li fiha jintbagħat dan it-tagħrif sabiex tqajjem kull oġġezzjoni u tiddikjara r-raġunijiet li fuqhom ikunu msejsa dawn l-oġġezzjonijiet; jekk mat-temma ta' dan il-perjodu ta' żmien, ma tiġi mqajma l-ebda oġġezzjoni, l-istituzzjoni tal-post tar-residenza għandha tikkonċedi l-benefiċċji innatura. Meta dawn il-benefiċċji għandhom jiġu konċessi minħabba każ ta' urġenza estrema, l-istituzzjoni tal-post tar-residenza għandha mill-ewwel tgħarraf lill-istituzzjoni kompetenti b'dan. Madankollu, in-notifika ta' l-oġġezzjoni tagħha, fejn tiddikjara r-raġunijiet li fuqhom issejjes din l-oġġezzjoni, ma għandhiex tkun meħtieġa meta n-nefqa fuq il-benefiċċji innatura trid tiġi mħallsa lura f'somma waħda lill-istituzzjoni tal-post tar-residenza.
8. Il-ħaddiem jew il-membri tal-familja tiegħu għandhom jgħarrfu lill-istituzzjoni tal-post tar-residenza b'kull bidla fis-sitwazzjoni tagħhom li x'aktarx tibdel id-dritt tagħhom għall-benefiċċji innatura, partikolarment b'kull waqfien, jew bidla, fl-impjieg tal-ħaddiem jew it-trasferiment tar-residenza jew il-post ta' fejn qiegħed ta' dan il-ħaddiem jew ta' xi membru tal-familja tiegħu. Bl-istess mod, jekk ħaddiem jieqaf milli jkun assigurat jew jieqaf milli jibqa' intitolat għall-benefiċċji innatura, l-istituzzjoni kompetenti għandha tgħarraf lill-istituzzjoni tar-residenza kif jixraq. L-istituzzjoni tar-residenza tista', f'kull ħin, titlob lill-istituzzjoni kompetenti li tforniha b'kull tagħrif dwar l-assigurazzjoni tal-ħaddiem jew id-dritt tiegħu għall-benefiċċji in natura.
9. Żewġ Stati Membri jew iktar jew l-awtoritajiet kompetenti ta' dawn l-Istati Membri jistgħu, wara li jirċievu l-Opinjoni tal-Kummissjoni Amministrattiva, jaqblu bejniethom dwar disposizzjonijiet oħra ta' l-implimentazzjoni.
L-Artikolu 18
Benefiċċji innatura fil-każ ta' residenza fi Stat Membru ieħor għajr l-Istat kompetenti
1. Sabiex jittieħdu l-benefiċċji fi flus skond l-Artikolu 19(1)(b) tar-Regolament ħaddiem għandu, fi żmien tlett ijiem mill-bidu ta' l-inkapaċità għax-xogħol, japplika lill-istituzzjoni tal-post tar-residenza billi jissottometti notifika li jkun waqaf mix-xogħol jew, jekk il-leġislazzjoni amministrata mill-istituzzjoni kompetenti jew l-istituzzjoni tal-post tar-residenza hekk jipprovdu, ċertifikat ta' l-inkapaċità għax-xogħol maħruġ mit-tabib li jkun jikkura lill-ħaddiem interessat.
2. Fejn it-tobba li qegħdin jikkuraw lill-ħaddiem interessat fil-pajjiż tar-residenza ma joħorġux ċertifikati ta' l-inkapaċità għax-xogħol, il-ħaddiem għandu japplika direttament għand l-istituzzjoni tal-post tar-residenza fil-limitu taż-żmien fissat bil-leġislazzjoni amministrata minnha.
Din l-istituzzjoni għandha mill-ewwel ikollha konferma ta' l-inkapaċità għax-xogħol u taċ-ċertifikat magħmul kif referiti fil-paragrafu 1. Dan iċ-ċerifikat għandu jniżżel it-tul taż-żmien probabbli ta' l-inkapaċità u jintbagħat mill-ewwel lill-istituzzjoni kompetenti.
3. F'każi fejn ma japplikax il-paragrafu 2, l-istituzzjoni tal-post tar-residenza għandha, malajr kemm jista' jkun u f'kull każ fi żmien tlett ijiem wara d-data li fiha l-ħaddiem ikun applika għaliha, iġġiegħel illi l-ħaddiem jiġi eżaminat medikament daqs li kienu kien assigurat ma' din l-istituzzjoni. Ir-rapport tat-tabib li jagħmel l-eżami għandu jindika, partikolarment, it-tul taż-żmien probabbli ta' l-inkapaċità għax-xogħol, u għandu jintbagħat lill-istituzzjoni kompetenti mill-istituzzjoni tal-post tar-residenza fi żmien tlett ijiem wara d-data ta' l-eżami.
4. L-istituzzjoni tal-post tar-residenza għandha sossegwentement twettaq kull kontroll amministrattiv jew eżami mediku meħtieġa mill-ħaddiem daqs li kieku kien assigurat ma' din l-istituzzjoni. Hekk kif l-istituzzjoni tistabbilixxi illi l-ħaddiem kapaċi li jerġa' jibda xogħol, għandha mill-ewwel tgħarraf lill-ħaddiem u lill-istituzzjoni kompetenti b'dan, filwaqt li tiddikjara d-data meta l-ħaddiem ma baqax iktar inkapaċitat. Mingħajr preġudizzju għad-dispożizzjonijiet tal-paragrafu 6, in-notifika lill-ħaddiem għandha tiġi trattata bħala deċiżjoni meħuda fl-isem u fl-interess ta' l-istituzzjoni kompetenti.
5. Fil-każijiet kollha l-istituzzjoni kompetenti għandha żżomm id-dritt li ġġiegħel lill-ħaddiem ikun eżaminat mill-ġdid mit-tabib ta' l-għażla tagħha.
6. Jekk l-istituzzjoni kompetenti tiddeċiedi li twaqqaf il-benefiċċji fi flus għar-raġuni li l-ħaddiem ma jkunx wettaq il-formalitajiet preskritti mill-leġislazzjoni tal-pajjiż tar-residenza, jew jekk tistabbilixxi illi l-ħaddiem kapaċi li jerġa' jibda x-xogħol, għandha tinnotifika lill-ħaddiem bid-deċiżjoni tagħha u fl-istess ħin għandha tibgħat kopja ta' din id-deċiżjoni lill-istituzzjoni tal-post tar-residenza.
7. Meta l-ħaddiem jerġa' jibda' x-xogħol, għandu jgħarraf lill-istituzzjoni kompetenti kif jixraq, jekk din in-notifika hija meħtieġa bil-leġislazzjoni amministrata minn din l-istituzzjoni.
8. L-istituzzjoni kompetenti għandha tħallas il-benefiċċji fi flus skond il-metodu xieraq, partikolarment b'money-order internazzjonali, u għandha tinforma lill-istituzzjoni tal-post tar-residenza u lill-ħaddiem kif jixraq. Fejn il-benefiċċji fi flus jiġu mħallsa mill-istituzzjoni tal-post tar-residenza fl-interess ta' l-istituzzjoni kompetenti, din ta' l-aħħar għandha tgħarraf lill-ħaddiem bid-drittijiet tiegħu u għandha tgħarraf lill-istituzzjoni tal-post tar-residenza bl-ammont ta' benefiċċji fi flus, id-dati tal-ħlas, u l-perijodu massimu taż-żmien li matulu għandhom jiġu konċessi, bi qbil mal-leġislazzjoni ta' l-Istat kompetenti.
9. Żewġ Stati Membri jew iktar, jew l-awtoritajiet kompetenti ta' dawn l-Istati jistgħu, wara li jirċievu l-Opinjoni tal-Kummissjoni Amministrattiva, jaqblu bejniethom dwar disposizzjonijiet oħra ta' l-implimentazzjoni.
L-implimentazzjoni ta' l-Artikolu 20 tar-Regolament
L-Artikolu 19
Disposizzjonijiet speċjali għall-ħaddiema fuq il-fruntiera u l-membri tal-familja tagħhom
Fil-każ tal-ħaddiema fuq il-fruntiera u l-membri tal-familja tagħhom, il-prodotti mediċinali, il-faxex, in-nuċċalijiet u l-istrumenti żgħar jistgħu jinħarġu, u l-analiżijiet u t-testijiet tal-laboratorju jistgħu jiġu mwettqa, fl-Istat Membru biss li fit-territorju tiegħu kienu preskritti jew rakkommandati, bi qbil mal-leġislazzjoni ta' dan l-Istat Membru.
L-implimentazzjoni ta' l-Artikolu 22 tar-Regolament
L-Artikolu 20
Benefiċċji fi flus fil-każ ta' waqfien fi Stat Membru ieħor għajr l-Istat kompetenti - Il-każ speċjali tal-ħaddiema mibgħuta jaħdmu xi mkien ieħor u ta' ħaddiema impjegati fit-trasport internazzjonali u l-familji tagħhom
1. Sabiex jirċievi l-benefiċċji innatura għalih innifsu u għall-membri tal-familja tiegħu li jakkumpanjawh fiż-żmien li fih ikun mibgħut f'post biex jaħdem, ħaddiem kopert bl-Artikolu 14(1)(a)(i) jew (2)(a) ta' dan ir-Regolament għandu jissottometti lill-istituzzjoni tal-post ta' waqfien iċ-ċertifikat provdut skond l-Artikolu 11 tar-Regolament ta' Implimentazzjoni. Ħaddiem li jkun issottometta dan iċ-ċertifikat għandu jiġi meqjus li jkun issodisfa l-kondizzjonijiet għall-kisba tad-dritt għall-benefiċċji innatura.
2. Sabiex jirċievi l-benefiċċji innatura għalih innifsu u għall-membri tal-familja tiegħu li jakkumpanjawh, ħaddiem impjegat fit-trasport internazzjonali, kopert bl-Artikolu 14(1)(b) tar-Regolament, li fil-kors ta' l-impjieg tiegħu imur fit-territorju ta' Stat Membru ieħor għajr l-Istat kompetenti għandu, malajr kemm jista' jkun, jissottometti lill-istituzzjoni tal-post tal-waqfien dikjarazzjoni speċjali awtentikata maħruġa minn min iħaddmu jew mill-aġent tiegħu matul ix-xahar kalendarju korrenti jew matul ix-xahrejn li jippreċedu s-sottomissjoni tagħha. Din id-dikjarazzjoni awtentikata għandha tiddikjara partikolarment id-data li fiha l-ħaddiem ġie mqabbad jaħdem minn min iħaddmu, u l-isem u l-indirizz ta' l-istituzzjoni kompetenti; iżda jekk, skond il-leġislazzjoni ta' l-Istat kompetenti min iħaddmu ma jinħtieġx illi jkun jaf l-istituzzjoni kompetenti, il-ħaddiem għandu jipprovdi bil-miktub l-isem u l-indirizz ta' din l-istituzzjoni meta jkun qiegħed jissottometti l-applikazzjoni tiegħu lill-istituzzjoni tal-post tal-waqfien. Ħaddiem li jkun issottometta d-dikjarazzjoni awtentikata għandu jiġi meqjus li jkun issodisfa l-kondizzjonijiet għall-kisba tad-dritt għall-benefiċċji innatura. Jekk ħaddiem ma jkunx jista' jagħmel kuntatt ma' l-istituzzjoni tal-post tal-waqfien qabel ma jirċievi l-kura medika, għandu madankollu jirċievi din il-kura mal-preżentazzjoni tad-dikjarazzjoni awtentikata msemmija daqs li kieku kien assigurat ma' din l-istituzzjoni.
3. L-istituzzjoni tal-post ta' fejn qiegħed il-ħaddiem għandha, fi żmien tlett ijiem, tinvestiga ma' l-istituzzjoni kompetenti jekk il-persuna interessata tissodisfax il-kondizzjonijiet għall-kisba tad-dritt għall-benefiċċji innatura. Din l-istituzzjoni għandha tipprovdi benefiċċji innatura sakemm tirċievi tweġiba mingħand l-istituzzjoni kompetenti, iżda għal mhux iktar minn tletin jum.
4. L-istituzzjoni kompetenti għandha tibgħat it-tweġiba tagħha lill-istituzzjoni tal-post fejn qiegħed il-ħaddiem fi żmien għaxart ijiem minn meta tirċievi t-talba minn din l-istituzzjoni. Jekk it-tweġiba tkun fl-affermattiv, l-istituzzjoni kompetenti għandha tindika, jekk meħtieġ, il-perjodu massimu taż-żmien li matulu jistgħu jiġu konċessi l-benefiċċji innatura, bil-qbil mal-leġislazzjoni li hija tamministra, u l-istituzzjoni tal-post tal-waqfien għandha tissokta tipprovdi l-benefiċċji msemmija.
5. Minflok iċ-ċertifikat jew id-dikjarazzjoni awtentikata miġjuba fil-paragrafi 1 u 2 rispettivament, il-ħaddiema koperti b'dawn il-paragrafi jistgħu jissottomettu lill-istituzzjoni tal-post ta' l-għixien jew tar-residenza dikjarazzjoni awtentikata li tiċċertifika illi l-kondizzjonijiet għall-ksib tad-dritt għall-benefiċċji ġew issodisfati. Din id-dikjarazzjoni awtentikata, li għandha tiġi maħruġa mill-istituzzjoni kompetenti, għandha tispeċifika partikolarment, fejn meħtieġ, iż-żmien massimu li matulu l-benefiċċji innatura jistgħu jiġu konċessi bi qbil mal-leġislazzjoni ta' l-Istat kompetenti. F'dan il-każ, ma għandhomx japplikaw il-paragrafi 1, 2, 3, u 4.
6. Għandhom japplikaw b'analoġija l-paragrafi 6, 7 u 9 ta' l-Artikolu 17 tar-Regolament ta' Implimentazzjoni.
7. Il-benefiċċji innatura provduti bis-saħħa tal-presunzjoni magħmula fil-paragrafi 1 jew 2 għandhom jiġu mħallsa lura kif miġjub fl-Artikolu 36(1) tar-Regolament.
L-Artikolu 21
Benefiċċji innatura fil-każ fejn il-persuna qiegħda fi Stat Membru ieħor għajr l-Istat kompetenti - Ħaddiema oħra għajr dawk koperti bl-Artikolu 20 tar-Regolament ta' Implimentazzjoni
1. Sabiex jirċievi l-benefiċċji innatura skond l-Artikolu 22(1)(a)(1) tar-Regolament, għajr fil-każi riferiti fl-Artikolu 20 tar-Regolament ta' Implimentazzjoni, ħaddiem għandu jissottometti lill-istituzzjoni tal-post fejn qiegħed dikjarazzjoni awtentikata li tiċċertifika illi huwa ntitolat għall-benefiċċji innatura. Din id-dikjarazzjoni awtentikata, li għandha tiġi maħruġa mill-istituzzjoni kompetenti fuq it-talba tal-ħaddiem, jekk inhu possibbli qabel iħalli t-territorju ta' l-Istat Membru fejn ikun jirresjedi, għandha tispeċifika partikolarment, fejn meħtieġ, iż-żmien massimu li matulu l-benefiċċji innatura jistgħu jiġu konċessi, bi qbil mal-leġislazzjoni ta' l-Istat kompetenti. Jekk il-ħaddiem ma jissottomettix id-dikjarazzjoni awtentifika msemmija, l-istituzzjoni tal-post fejn qiegħed għandha tiksibha direttament mill-istituzzjoni kompetenti.
2. L-Artikolu 17(6) (7) u (9) tar-Regolament ta' Implimentazzjoni għandu japplika b'analoġija.
L-Artikolu 22
Benefiċċji innatura fil-każ ta' trasferiment tar-residenza jew ritorn lejn il-pajjiż tar-residenza, u għall-ħaddiema awtorizzati li jmorru għall-kura medika fi Stat Membru ieħor
1. Sabiex jirċievi l-benefiċċji in natura skond l-Artikolu 22(1)(b)(i) tar-Regolament, ħaddiem għandu jissottometti lill-istituzzjoni tal-post tar-residenza dikjarazzjoni awtentikata li tiċċertifika illi huwa ntitolat għall-benefiċċji innatura msemmija. Din id-dikjarazzjoni awtentikata, li għandha tiġi maħruġa mill-istituzzjoni kompetenti, għandha tispeċifika partikolarment, fejn meħtieġ, iż-żmien massimu li matulu dawn il-benefiċċji jistgħu jibqgħu jiġu konċessi bi qbil mal-leġislazzjoni ta' l-Istat kompetenti. Id-dikjarazzjoni awtentikata tista', fuq it-talba tal-ħaddiem, tiġi maħruġa wara t-tluq tiegħu, jekk, għal raġunijiet ta' force majeure, ma tistax tiġi magħmula minn qabel.
2. Il-paragrafi 6, 7 u 9 ta' l-Artikolu 17 tar-Regolament ta' Implimentazzjoni għandhom japplikaw b'analoġija.
3. Il-paragrafi 1 u 2 għandhom japplikaw b'analoġija rigward id-diposizzjonijiet tal-benefiċċji innatura riferiti fl-Artikolu 22(1)(ċ)(i) tar-Regolament.
L-Artikolu 23
Benefiċċji innatura għall-membri tal-familja
Id-disposizzjonijiet ta' l-Artikolu 21 jew l-Artikolu 22 tar-Regolament ta' Implimentazzjoni, kif jixraq, għandhom japplikaw b'analoġija rigward il-konċessjoni tal-benefiċċji innatura lill-membri tal-familja kif miġjuba fl-Artikolu 23(3) tar-Regolament.
L-Artikolu 24
Benefiċċji fi flus għall-ħaddiema fil-każ fejn il-persuna qiegħda fi Stat Membru ieħor għajr l-Istat kompetenti
Id-dispożizzjonijiet ta' l-Artikolu 18 tar-Regolament ta' Implimentazzjoni għandhom japplikaw b'analoġija għall-ġbid tal-benefiċċji fi flus skond l-Artikolu 22(1)(a)(ii) tar-Regolament. Iżda, mingħajr preġudizzju għall-ħtieġa li jiġi sottomess ċertifikat ta' l-inkapaċità għax-xogħol, ħaddiem illi qiegħed fit-teritorju ta' Stat Membru, imma ma jkunx jagħmel xi xogħol professjonali jew kummerċjali fih, ma għandux jiġi mitlub li jissottometti n-notifika illi jkun qata' mix-xogħol riferita fl-Artikolu 18 tar-Regolament ta' Implimentazzjoni.
L-implimentazzjoni ta' l-Artikolu 23(3) tar-Regolament
L-Artikolu 25
Dikjarazzjoni awtentikata li għandha x'taqsam mal-membri tal-familja li għandha titqies fil-kalkolu tal-benefiċċji fil-flus
1. Sabiex jiġbed il-benefiċċji skond l-Artikolu 23(3) tar-Regolament, ħaddiem għandu jissottometti lill-istituzzjoni kompetenti dikjarazzjoni awtentikata li għandha x'taqsam mal-membri tal-familja tiegħu residenti fit-territorju ta' Stat Membru ieħor għajr dak li fih tinsab l-istituzzjoni msemmija.
2. Din id-dikjarazzjoni awtentikata għandha tiġi maħruġa mill-istituzzjoni tal-post tar-residenza tal-membri tal-familja
Għandha tibqa' valida għat-tnax-il xahar wara d-data tal-ħruġ tagħha. Tista' tiġġedded; f'dan il-każ, għandha tkun valida mid-data tat-tiġdid tagħha.
Il-ħaddiem għandu jgħarraf immedjatament lill-istituzzjoni kompetenti dwar kulma jiġri li jwassal għall-ħtieġa ta' emenda għad-dikjarazzjoni awtentikata msemmija. Din l-emenda għandha tibda tgħodd mid-data ta' meta jiġri dan.
3. Minflok id-dikjarazzjoni awtentikata miġjuba fil-paragrafu 1, l-istituzzjoni kompetenti tista' teħtieġ illi l-ħaddiem jipprovdi dokumenti riċenti ta' l-istat ċivili li għandhom x'jaqsmu magħhom il-membri tal-familja tiegħu residenti fi Stat Membru ieħor għajr dak fejn tinsab l-istituzzjoni msemmija.
L-implimentazzjoni ta' l-Artikolu 25(1) tar-Regolament
L-Artikolu 26
Benefiċċji lill-persuni qiegħda (bla xogħol) li jmorru fi Stat Membru ieħor għajr l-Istat kompetenti sabiex fih ifittxu x-xogħol
1. Sabiex tirċievi l-benefiċċji fi flus u f'oġġetti skond l-Artikolu 25(1) tar-Regolament għaliha nnifisha u għall-membri tal-familja tagħha, persuna qiegħda għandha tissottometti lill-istituzzjoni ta' l-assigurazzjoni għall-mard fil-post fejn tkun marret dikjarazzjoni awtentikata li għandha tapplika għalija, qabel it-tluq tagħha, mill-istituzzjoni kompetenti ta' l-assigurazzjoni għall-mard. Jekk ma tissottomettix id-dikjarazzjoni awtentikata msemmija, l-istituzzjoni tal-post li tkun marret fih għandha tiksibha mingħand l-istituzzjoni kompetenti.
Din id-dikjarazzjoni awtentikata trid tiċċertifika l-eżistenza tad-dritt għall-benefiċċji msemmija bil-kondizzjonijiet dikjarati fl-Artikolu 69(1)(a) tar-Regolament; tindika t-tul ta' żmien ta' dan id-dritt, filwaqt li tieħu f'konsiderazzjoni l-Artikolu 69(1)(ċ) tar-Regolament; u tispeċifika l-ammont tal-benefiċċji fi flus li għandhom jiġu provduti, fejn xieraq, permess ta' l-assigurazzjoni għall-mard matul iż-żmien imsemmi hawn fuq, fil-każ ta' inkapaċità għax-xogħol jew dħul fi sptar.
2. L-istituzzjoni ta' l-assigurazzjoni għall-mard tal-post fejn il-persuna qiegħda tkun marret għandha tiċċertifika fuq kopja tad-dikjarazzjoni awtentikata riferita fl-Artikolu 83 tar-Regolament ta' Implimentazzjoni, li għandha tiġi mibgħuta lill-istituzzjoni ta' l-assigurazzjoni għall-mard ta' dan l-istess post, illi l-kondizzjonijiet preskritti fl-Artikou 69(1)(b) tar-Regolament ġew imwettqa, u d-data li fiha l-persuna tikkwalifika għall-benefiċċji mill-assigurazzjoni għall-qgħad spejjeż ta' l-istituzzjoni kompetenti.
Din id-dikjarazzjoni awtentikata għandha tkun valida għall-perijodu taż-żmien preskritt fl-Artikolu 69(1)(ċ) tar-Regolament, sakemm jitwettqu l-kondizzjonijiet. L-istituzzjoni ta' l-assigurazzjoni għall-qgħad tal-post fejn il-persuna qiegħda tkun marret għandha, fi żmien tlitt ijiem tgħarraf lill-istituzzjoni msemmija ta' l-assigurazzjoni għall-mard jekk il-kondizzjonijiet ma jibqgħux jiġu sodisfatti iktar.
3. L-Artikolu 17(6) u (7) tar-Regolament ta' Implimentazzjoni għandu japplika b'analoġija.
L-implimentazzjoni ta' l-Artikolu 25(3) tar-Regolament
L-Artikolu 27
Il-benefiċċji innatura lill-membri tal-familja ta' persuna qiegħda fil-każ ta' residenza fi Stat Membru ieħor għajr l-Istat kompetenti
L-Artikolu 17 tar-Regolament ta' Implimentazzjoni għandu japplika b'analoġija għall-konċessjoni tal-benefiċċji innatura lill-membri tal-familja tal-persuna qiegħda meta dawn il-membri tal-familja jkunu residenti fit-territorju ta' Stat Membru ieħor għajr l-Istat kompetenti. Filwaqt tar-reġistrazzjoni tal-membri tal-familja ta' persuna qiegħda li tiġbed il-benefiċċji skond l-Artikolu 69(1) tar-Regolament, għandha tiġi provduta d-dikjarazzjoni awtentikata riferita fl-Artikolu 26(1) tar-Regolament ta' Implimentazzjoni. Din id-dikjarazzjoni awtentikata għandha tkun valida għall-perjodu taż-żmien li matulu jistgħu jiġu konċessi l-benefiċċji skond l-Artikolu 69(1) tar-Regolament.
L-implimentazzjoni ta' l-Artikolu 26 tar-Regolament
L-Artikolu 28
Benefiċċji innatura għall-pretendenti u l-membri tal-familja tagħhom
1. Sabiex jirċievi l-benefiċċji innatura fit-territorju ta' l-Istat Membru fejn jirresjedi, skond l-Artikolu 26(1) tar-Regolament, pretendent u l-membri tal-familja tiegħu għandhom jirreġistraw ma' l-istituzzjoni tal-post tar-residenza billi jissottomettu dikjarazzjoni awtentikata li tiċċertifika illi huwa intitolat skond il-leġislazzjoni ta' Stat Membru ieħor għall-benefiċċji msemmija għalih innifsu u għall-membri tal-familja tiegħu. Din id-dikjarazzjoni awtentikata għandha tiġi maħruġa mill-istituzzjoni ta' dak l-Istat Membru li huwa responsabbli mill-benefiċċji innatura.
2. L-istituzzjoni tal-post tar-residenza għandha tgħarraf lill-istituzzjoni li tkun ħarget id-dikjarazzjoni awtentikata b'kull reġistrazzjoni magħmula bi qbil mal-paragrafu 1.
L-implimentazzjoni ta' l-Artikolu 28 tar-Regolament
L-Artikolu 29
Benefiċċji innatura għall-pensjonanti u l-membri tal-familji tagħhom li mhumiex residenti fi Stat Membru illi skond il-leġislazzjoni tiegħu huma ntitolati għall-benefiċċji
1. Sabiex jirċievi l-benefiċċji innatura fit-territorju ta' l-Istat Membru fejn jirresjedi, skond l-Artikolu 28(1) tar-Regolament, pensjonant u l-membri tl-familja tiegħu għandhom jirreġistraw ma' l-istituzzjoni tal-post tar-residenza billi jissottomettu dikjarazzjoni awtentikata li tiċċertifika illi huwa ntitolat għall-benefiċċji msemmija għalih innifsu u għall-membri tal-familja tiegħu, skond il-leġislazzjoni l-waħda jew l-oħra li fuqhom titħallas pensjoni.
2. Din id-dikjarazzjoni awtentikata għandha tinħareġ, fuq it-talba tal-pensjonant, mill-istituzzjoni jew minn waħda mill-istituzzjonijiet responsabbli għall-ħlas tal-pensjoni jew, fejn xieraq, mill-istituzzjoni mogħtija l-poter li tistabbilixxi id-dritt għall-benefiċċji innatura, hekk kif il-pensjonant jissodisfa l-kondizzjonijiet għall-kisba ta' dawn il-benefiċċji. Jekk il-pensjonant ma jissottomettix id-dikjarazzjoni awtentikata, l-istituzzjoni tal-post tar-residenza għandha tiksibha direttament mill-istituzzjoni jew mill-istituzzjonijiet responsabbli mill-ħlas tal-pensjoni jew, fejn xieraq, mill-istituzzjoni mogħtija l-poter li toħroġ din id-dikjarazzjoni awtentikata. Filwaqt li tkun qiegħda tistenna din id-dikjarazzjoni awtentikata, l-istituzzjoni tal-post tar-residenza tista', fid-dawl tax-xhieda dokumentata aċċettata minnha, tirreġistra lill-pensjonant u l-membri tal-familja tiegħu proviżorjament. Din ir-reġistrazzjoni ma għandhiex tiġi applikata mill-istituzzjoni responsabbli mill-ħlas tal-benefiċċji innatura sakemm l-istituzzjoni tal-post tar-residenza ma tkunx bagħtet id-dikjarazzjoni awtentikata miġjuba fil-paragrafu 1.
3. L-istituzzjoni tal-post tar-residenza għandha tgħarraf lill-istituzzjoni li tkun ħarget id-dikjarazzjoni awtentikata miġjuba fil-paragrafu 1 b'kull reġistrazzjoni effettwata bi qbil mad-dispożizzjonijiet tal-paragrafu msemmi.
4. Meta jkun qiegħed jagħmel kull applikazzjoni għall-benefiċċji innatura, il-pensjonant irid jagħti provi lill-istituzzjoni tal-post tar-residenza, permezz ta' l-irċevuta jew il-mamma tal-money order ta' l-aħħar pagament imħallas, illi huwa intitolat għall-pensjoni.
5. Il-pensjonant jew il-membri tal-familja tiegħu għandhom jgħarrfu lill-istituzzjoni tal-post tar-residenza b'kull tibdil fis-sitwazzjoni tagħhom li tista' tibdel id-dritt tagħhom għall-benefiċċji innatura, partikolarment kull żamma jew teħid lura tal-pensjoni u kull trasferiment tar-residenza tagħhom. L-istituzzjonijiet responsabbli mill-pensjonijiet għandhom ukoll jinfurmaw lill-istituzzjoni tal-post tar-residenza tal-pensjonant b'kull tibdil minn dan.
6. Il-Kummissjoni Amministrattiva għandha, safejn u sakemm meħtieġ, tiffissa l-proċedura li tistabblixxi liema istituzzjoni għandha ġġorr in-nefqa tal-ħlas tal-benefiċċji innatura, fil-każ riferit fl-Artikolu 28(2) tar-Regolament.
L-implimentazzjoni ta' l-Artikolu 29 tar-Regolament
L-Artikolu 30
Benefiċċji innatura għall-membri tal-familja residenti fi Stat Membru ieħor għajr l-Istat fejn jirresjedi l-pensjonant
1. Sabiex jirċievi l-benefiċċji innatura fit-territorju ta' l-Istat Membru fejn jirresjedu, skond l-Artikolu 29(1) tar-Regolament, pensjonant u l-membri tal-familja tiegħu għandhom jirreġistraw ma' l-istituzzjoni tal-post tar-residenza billi jissottomettu x-xhieda dokumentata meħtieġa mill-leġislazzjoni li din l-istituzzjoni tamministra għall-għoti ta' dawn il-benefiċċji lill-membri tal-familja, flimkien ma' dikjarazzjoni awtentikata li tiċċertifika illi l-pensjonant huwa intitolat għall-benefiċċji innatura għalih innifsu u għall-membri tal-familja tiegħu. Din id-dikjarazzjoni awtentikata, li għandha tinħareġ mill-istituzzjoni tal-post tar-residenza tal-pensjonant, għandha tibqa' valida sakemm l-istituzzjoni tal-post tar-residenza tal-familja tiegħu ma tiġix mgħarrfa bil-kanċellazzjoni tagħha. Iżda, meta d-dikjarazzjoni awtentikata msemmija tiġi maħruġa minn istituzzjoni Franċiża, għandha tkun valida biss għall-perjodu ta' tliet xhur wara d-data tal-ħruġ tagħha, u trid tiġġedded kull tliet xhur.
2. Meta japplikaw għall-benefiċċji innatura, il-membri tal-familja għandhom jissottomettu lill-istituzzjoni tal-post tar-residenza tagħhom id-dikjarazzjoni awtentikata riferita fil-paragrafu 1, jekk il-leġislazzjoni li din l-istituzzjoni tamministra basta iżda illi din l-applikazzjoni trid tkun akkumpanjata minn xhieda ta' dritt għall-pensjoni.
3. L-istituzzjoni tal-post tar-residenza ta' pensjonant għandha tgħarraf lill-istituzzjoni tal-post tar-residenza tal-familja tiegħu bis-sospensjoni jew treġġigħ lura tal-pensjoni, u b'kull trasferiment tar-residenza tal-pensjonant. L-istituzzjoni tal-post tar-residenza tal-membri tal-familja tista', f'kull waqt, titlob lill-istituzzjoni tal-post tar-residenza tal-pensjonant illi tforniha b'kull tagħrif li għandu x'jaqsam mad-dritt għall-benefiċċji innatura.
4. Il-membri tal-familja għandhom jgħarrfu lill-istituzzjoni tal-post tar-residenza tagħhom b'kull bidla fil-qagħda tagħhom li x'aktarx tibdel id-dritt tagħhom għall-benefiċċji innatura, partikolarment kull bidla tar-residenza.
L-implimentazzjoni ta' l-Artikolu 31 tar-Regolament
L-Artikolu 31
Benefiċċji innatura għall-pensjonanti u l-membri tal-familja tagħhom li jgħixu fi Stat Membru ieħor għajr dak li jirresjedu fih
1. Sabiex jirċievi l-benefiċċji innatura skond l-Artikolu 31 tar-Regolament, pensjonant għandu jissottometti lill-istituzzjoni tal-post fejn qiegħda l-persuna dikjarazzjoni awtentikata li tiċċertifika illi huwa intitolat għall-benefiċċji msemmija. Din id-dikjarazzjoni awtentikata, li għandha tiġi maħruġa mill-istituzzjoni tal-post tar-residenza tal-pensjonant, jekk inhu possibbli qabel ma jħalli t-territorju ta' l-Istat Membru fejn jirresjedi, għandha tindika partikolarment, fejn xieraq, it-tul massimu taż-żmien li matulu jistgħu jiġu konċessi l-benefiċċji innatura, bi qbil mal-leġislazzjoni ta' dan l-Istat Membru. Jekk il-pensjonant ma jissottomettix id-dikjarazzjoni awtentikata msemmija, l-istituzzjoni tal-post fejn qiegħda l-persuna għandha tiksibha direttament mill-istituzzjoni tal-post tar-residenza.
2. Il-paragrafi 6, 7 u 9 ta' l-Artikolu 17 tar-Regolament ta' Implimentazzjoni għandhom japplikaw b'analoġija. F'dan il-każ, l-istituzzjoni tal-post tar-residenza tal-pensjonant għandha tiġi meqjusa bħala l-istituzzjoni kompetenti.
3. Il-paragrafi 1 u 2 għandhom japplikaw b'analoġija rigward l-għotja tal-benefiċċji innatura lill-membri tal-familja koperti bl-Artikolu 31 tar-Regolament.
L-implimentazzjoni ta' l-Artikolu 35(1) tar-Regolament
L-Artikolu 32
L-istituzzjonijiet li lilhom jistgħu japplikaw meta l-ħaddiema fil-minjieri u impriżi simili jkunu qegħdin jew jirresjedu fi Stat Membru ieħor għajr l-Istat kompetenti
1. Fil-każi riferiti fl-Artikolu 35(1) tar-Regolament u fejn, fil-pajjiż fejn qegħdin jew tar-residenza, il-benefiċċji provduti skond l-iskema ta' l-assigurazzjoni għall-mard jew il-maternità li tkopri l-ħaddiema ta' l-id fl-industrija ta' l-azzar huma ekwivalenti għal dawk provduti skond l-iskema speċjali għall-ħaddiema fil-mijieri u impriżi simili, il-ħaddiema li jappartjenu għal din il-kategorija u l-membri tal-familji tagħhom jistgħu japplikaw fl-eqreb istituzzjoni fit-territorju ta' l-Istat Membru li fih ikunu jgħixu jew jirresjedu, speċifikat fl-Anness 3 mar-Regolament ta' Implimentazzjoni, saħansitra jekk din ta' l-aħħar hija istituzzjoni li tamministra l-iskema li tkopri ħaddiema ta' l-id fl-industrija ta' l-azzar, u l-istituzzjoni msemmija għandha mbagħad tkun meħtieġa illi tipprovdi l-benefiċċji.
2. Fejn il-benefiċċji provduti skond l-iskema speċjali għall-ħaddiema fil-minjieri u impriżi simili huma iktar vantaġġużi, dawn il-ħaddiema jew il-membri tal-familji tagħhom għandu jkollhom l-għażla li japplikaw jew lill-istituzzjoni responsabbli mill-amministrazzjoni ta' din l-iskema, jew fl-eqreb istituzzjoni fit-territorju ta' l-Istati Membri li fihom jgħixu jew jirresjedu li tamministra l-iskema għall-ħaddiema ta' l-id fl-industrija ta' l-azzar. Fil-każ ta' l-aħħar, l-istituzzjoni msemmija għandha tiġbed l-attenzjoni tal-persuna interessata għall-fatt illi jekk tapplika lill-istituzzjoni responsabbli mill-amministrazzjoni ta' l-iskema hawn fuq imsemmija, tikseb iktar vantaġġi; barra minn dan, għandha wkoll tgħarraf lill-persuna bl-isem u l-indirizz ta' din l-istituzzjoni.
L-implimentazzjoni ta' l-Artikolu 35(3) tar-Regolament
L-Artikolu 33
It-teħid ta' qies tal-perjodu taż-żmien li matulu l-benefiċċji jkunu diġà ġew provduti mill-istituzzjoni ta' Stat Membru ieħor
Għall-għanijiet ta' l-implimentazzjoni ta' l-Artikolu 35(3) tar-Regolament, l-istituzzjoni ta' Stat Membru mqabbda biex tipprovdi l-benefiċċji tista' titlob lill-istituzzjoni ta' Stat Membru ieħor sabiex tibgħat tagħrif li għandu x'jaqsam mal-perjodu taż-żmien li matulu l-istituzzjoni ta' l-aħħar kienet diġà provdiet benefiċċji għall-istess każi ta' mard jew maternità.
L-Artikolu 34
Ħlas lura mill-istituzzjoni kompetenti ta' Stat Membru wieħed ta' l-ispejjeż miġbura matul iż-żmien li għalih il-ħaddiem qiegħed fi Stat Membru ieħor
1. Jekk matul iż-żmien li għalih il-ħaddiem qiegħed fi Stat Membru ieħor għajr l-Istat kompetenti ma jkunx possibbli għalih li jlesti minn kollox il-formalitajiet provduti bl-Artikolu 20(1), (2) u (5) u l-Artikoli 21, 23 u 31 tar-Regolament ta' Implimentazzjoni, l-ispejjeż tiegħu għandhom fuq l-applikazzjoni tiegħu, jiġu mħallsa lura mill-istituzzjoni kompetenti tal-post ta' l-għixien tiegħu.
2. L-istituzzjoni tal-post ta' fejn qiegħed il-ħaddiem għandha, fuq it-talba ta' l-istituzzjoni kompetenti, tfornih bit-tagħrif meħtieġ dwar dawn ir-rati.
IL-KAPITOLU 3
INVALIDITÀ, ANZJANITÀ U MWIET (PENSJONIJIET)
Is-sottomissjoni u l-investigazzjoni ta' pretensjonijiet għall-benefiċċji
L-Artikolu 35
Pretensjonijiet għall-benefiċċji ta' l-invalidità fejn il-ħaddiem kien assigurat esklussivament skond il-leġislazzjonijiet speċifikati fl-Anness III tar-Regolament, u fil-każ riferit fl-Artikolu 40(2) tar-Regolament
1. Sabiex jirċievi l-benefiċċji skond l-Artikoli 37, 38 u 39 tar-Regolament, inklużi l-każi riferiti fl-Artikoli 40(2), 42(1) u 42(2) tar-Regolament, ħaddiem għandu jissottometti pretensjoni jew lill-istituzzjoni ta' l-Istat Membru li għal-leġislazzjoni tiegħu kien soġġett meta nqalgħet l-inkapaċità għax-xogħol segwita minn invalidità jew l-aggravament ta' din l-invalidità, jew lill-istituzzjoni tal-post tar-residenza, li għandha mbagħad tibgħat il-pretensjoni lill-istituzzjoni ta' l-ewwel, u tindika d-data li fiha kienet sottomessa; din id-data għandha titqies bħala d-data tas-sottomissjoni tal-pretensjoni lill-istituzzjoni ta' l-ewwel. Iżda, jekk ikunu ġew mogħtija benefiċċji fi flus għall-assigurazzjoni tal-mard, id-data li fiha dawn il-benefiċċji fi flus jinżammu milli jingħataw, fejn xieraq, għandha titqies bħala d-data tas-sottomissjoni tal-pretensjoni għall-pensjoni.
2. Fil-każ riferit fl-Artikolu 41(1)(b) tar-Regolament, l-istituzzjoni li magħha l-pretendent kien l-aħħar assigurat għandha tinnotifika l-ammont u d-data operattiva tal-benefiċċji mistħoqqa bil-leġislazzjoni li hija tamministra lill-istituzzjoni inizjalment responsabbli għall-ħlas tal-benefiċċji. B'effett minn din id-data, il-benefiċċji mistħoqqa minn qabel l-aggravament ta' l-invalidità għandhom jiġu mħassra jew imnaqqsa għall-ammont li ma jaqbiżx is-suppliment riferit fl-Artikolu 41(1)(ċ) tar-Regolament.
3. Il-paragrafu 2 ma għandux japplika fil-każ riferit fl-Artikolu 41(1)(d) tar-Regolament. F'dan il-każ, l-istituzzjoni li magħha l-pretendent kien l-aħħar assigurat għandha tapplika lill-istituzzjoni Olandiża sabiex taċċerta l-ammont mistħoqq minn din l-istituzzjoni.
L-Artikolu 36
Pretensjoniet għall-benefiċċji ta' l-anzjanità u tas-sopravivenza (minbarra benefiċċji ta' l-orfni) u benefiċċji ta' l-invalidità f'każi mhux riferiti fl-Artikolu 35 tar-Regolament ta' Implimentazzjoni
1. Sabiex tirċievi l-benefiċċji skond l-Artikoli 40 sa 51 tar-Regolament, għajr fil-każi riferiti fl-Artikolu 35 tar-Regolament ta' Implimentazzjoni, il-persuna interessata għandha tissottometti pretensjoni lill-istituzzjoni tal-post tar-residenza bi qbil mal-proċedura provduta bil-leġislazzjoni amministrata minn din l-istituzzjoni. Jekk il-ħaddiem ma jkunx wettaq il-perjodi ta' l-assigurazzjoni skond din il-leġislazzjoni, l-istituzzjoni tal-post tar-residenza għandha tibgħat il-pretensjoni lill-istituzzjoni ta' l-Istat Membru li għal-leġislazzjoni tiegħu il-pretendent kien l-aħħar soġġett, u fiha tindika d-data li fiha kienet sottomessa l-pretensjoni. Din id-data għandha tiġi meqjusa bħala d-data li fiha l-pretensjoni kienet sottomessa lill-istituzzjoni ta' l-aħħar.
2. Meta pretendent jirresjedi fit-territorju ta' Stat Membru li fit-territorju tiegħu ma jkunx wettaq il-perjodi kollha ta' l-assigurazzjoni, jista' jibgħat il-pretensjoni tiegħu lill-istituzzjoni ta' l-Istat Membru li għal-leġislazzjoni tiegħu il-ħaddiem kien soġġett l-aħħar.
3. Meta pretendent jirresjedi fit-territorju ta' Stat li mhux Stat Membru, il-ħaddiem għandu jissottometti l-pretensjoni tiegħu lill-istituzzjoni kompetenti ta' dak l-Istat Membru li għall-leġislazzjoni tiegħu kien l-aħħar soġġett.
Jekk il-pretendent jibgħat il-pretensjoni tiegħu lill-istituzzjoni ta' l-Istat Membru li tiegħu huwa ċittadin nazzjonali, din ta' l-aħħar għandha tibgħat din il-pretensjoni lill-istituzzjoni kompetenti.
4. Pretensjoni għall-benefiċċji mibgħuta lill-istituzzjoni ta' Stat Membru wieħed għandha awtomatikament tinvolvi l-konċessjoni konkorrenti tal-benefiċċji skond il-leġislazzjoni ta' l-Istati Membri mdaħħla fil-kwistjoni li tagħhom il-pretendent jissodisfa l-kondizzjonijiet għajr fejn, skond Artikolu 44(2) tar-Regolament, il-pretendent jistaqsi għall-postponiment ta' kull benefiċċju ta' l-anzjanità li għalih għandu jkun intitolat.
L-Artikolu 37
Dokumenti u tagħrif li għandhom jintbagħtu mal-pretensjonijiet għall-benefiċċji riferiti fl-Artikolu 36 tar-Regolament ta' Implimentazzjoni
Is-sottomissjoni tal-pretensjonijiet skond l-Artikolu 36 tar-Regolament ta' Implimentazzjoni għandha tkun soġġetta għar-regoli li ġejjin:
(a) il-pretensjoni għandu jkollha magħha d-dokumenti mitluba li jsejsuha u trid tiġi magħmula fuq il-formola provduta skond il-leġislazzjoni,
(i) ta' l-Istat Membru li fit-territorju tiegħu jirresjedi l-pretendent, fil-każ riferit fl-Artikolu 36(1);
(ii) ta' l-Istat Membru li għalih il-ħaddiem kien l-aħħar soġġett, fil-każi riferiti fl-Artikolu 36(2) u (3);
(b) l-eżattezza tat-tagħrif fornit mill-pretendent għandha tiġi pruvata minn dokumenti uffiċjali mwaħħla mal-formola tal-pretensjoni, jew konfermata mill-korpi kompetenti ta' l-Istat Membru li fit-territorju tiegħu jirresjedi l-pretendent;
(ċ) il-pretendent irid jindika, sakemm u safejn huwa possibbli, jew l-istituzzjoni jew l-istituzzjonijiet li jamministraw l-assigurazzjoni rigward l-invalidità, l-anzjanità jew l-imwiet (pensjonijiet) ta' kull Stat Membru li magħhom il-pretendent kien assigurat, jew minn min iħaddem (wieħed jew iktar) li magħhom kien jaħdem fit-territorju ta' kull Stat Membru, billi jipproduċi ċertifikati tax-xogħol li jista' jkollu fil-pussess tiegħu;
(d) jekk, skond l-Artikolu 44(2), il-pretendent jitlob għall-postponiment ta' l-għotja ta' xi benefiċċji ta' l-anzjanità li għalihom ikun intitolat skond il-leġislazzjoni ta' Stat Membru wieħed jew iktar, jista' jispeċifika l-leġislazzjoni li fuqha jippretendi l-benefiċċji.
L-Artikolu 38
Dikjarazzjoniet awtentikati li għandhom x'jaqsmu mal-membri tal-familja li għandhom jitqiesu meta jkun qiegħed jiġi stabbilit l-ammont tal-benefiċċju
1. Sabiex jiġbed il-benefiċċji skond l-Artikolu 39(4) jew l-Artikolu 47(3) tar-Regolament, il-pretendent għandu jissottometti dikjarazzjoni awtentikata li għandha x'taqsam mal-membri tal-familja tiegħu, għajr l-ulied żgħar tiegħu, residenti fit-territorju ta' Stat Membru ieħor għajr dak li fih tinsab l-istituzzjoni responsabbli mill-konċessjoni tal-benefiċċji.
Din id-dikjarazzjoni awtentikata għandha tinħareġ mill-istituzzjoni ta' l-assigurazzjoni għall-mard fil-post tar-residenza tal-membri tal-familja, jew minn istituzzjoni oħra nominata mill-awtorità kompetenti ta' Stat Membru ieħor li fit-territorju tiegħu jirresjedu. It-tieni u t-tielet sottoparagrafu ta' l-Artikolu 25(2) tar-Regolament ta' Implimentazzjoni għandhom japplikaw b'analoġija.
Minflok id-dikjarazzjoni awtentikata miġjuba fl-ewwel paragrafu, l-istituzzjoni responsabbli mill-konċessjoni tal-benefiċċji tista' teħtieġ li l-pretendent jipprovdi dokumenti riċenti ta' l-istat ċivili tal-membri tal-familja tiegħu, għajr l-ulied żgħar, residenti fit-territorju ta' Stat Membru ieħor għajr l-Istat fejn tinsab l-istituzzjoni msemmija.
2. Fil-każ riferit fil-paragrafu 1, jekk il-leġislazzjoni amministrata mill-istituzzjoni msemmija teħtieġ illi l-membri tal-familja għandhom jgħixu taħt l-istess saqaf bħall-pensjonant, il-fatt illi dawn il-membri tal-familja li ma jissodisfawx din il-kondizzjoni huma, madankollu, prinċipalment dipendenti fuq il-pretendent irid jiġi stabbilit mid-dokumenti li jippruvaw illi l-pretendent jibgħatilhom regolarment parti mill-qligħ tiegħu.
L-Artikolu 39
L-investigazzjoni tal-pretensjonijiet għall-benefiċċji ta' l-invalidità fil-każ fejn il-ħaddiem kien assigurat esklussivament skond il-leġislazzjonijiet speċifikati fl-Anness III tar-Regolament
1. Jekk ħaddiem ikun issottometta pretensjoni għall-benefiċċji ta' l-invalidità, u l-istituzzjoni tistabbilixxi illi d-disposizzjonijiet ta' l-Artikolu 37(1) tar-Regolament japplikaw, din l-istituzzjoni għandha, fejn meħtieġ, tikseb mingħand l-istituzzjoni li magħha l-ħaddiem kien l-aħħar assigurat dikjarazzjoni awtentikata tal-perjodi ta' l-assigurazzjoni mwettqa minnu skond il-leġislazzjoni amministrata mill-istituzzjoni ta' l-aħħar.
2. Fejn hu meħtieġ illi jitqiesu l-perjodi ta' l-assigurazzjoni mwettqa qabel skond il-leġislazzjoni ta' kull Stat Membru ieħor sabiex jiġu sodisfatti l-kondizzjonijiet tal-leġislazzjoni ta' l-Istat kompetenti, għandhom japplikaw b'analoġija d-dispożizzjonijiet tal-paragrafu 1.
3. Fil-każ riferit fl-Artikolu 39(3) tar-Regolament, l-istituzzjoni li tkun investigat il-każ ta' pretendent għandha tibgħat il-fajl tiegħu lill-istituzzjoni li magħha l-ħaddiem kien l-aħħar assigurat.
4. L-Artikoli 41 sa 50 tar-Regolament ta' Implimentazzjoni ma għandhomx japplikaw għall-investigazzjoni tal-pretensjonijiet riferita fil-paragrafi 1, 2 u 3.
L-Artikolu 40
Id-deċiżjoni dwar il-grad ta' l-invalidità
Sabiex jiġi stabbilit il-grad ta' l-invalidità, l-istituzzjoni ta' l-Istat Membru għandha tieħu f'konsiderazzjoni d-dokumenti u r-rapporti mediċi u t-tagħrif ta' natura amministrattiva miksuba mill-istituzzjoni ta' kull Stat Membru ieħor. Madankollu, kull istituzzjoni għandha żżomm id-dritt li l-pretendent jiġi eżaminat minn tabib ta' l-għażla tagħha għajr fejn japplika l-Artikolu 40(3) tar-Regolament.
L-investigazzjoni tal-pretensjonijiet għall-benefiċċji rigward l-invalidità, l-anzjanità u s-superstiti fil-każijiet riferiti fl-Artikolu 36 tar-Regolament ta' Implimentazzjoni
L-Artikolu 41
Id-deċiżjoni stabbilita ta' l-istituzzjoni li tagħmel l-investigazzjoni
1. Il-pretensjonijiet għall-benefiċċji għandhom jiġu investigati mill-istituzzjoni (minn issa l quddiem imsejħa l-istituzzjoni ta' l-investigazzjoni) li lilha jkunu tmexxew jew intbagħtu l-pretensjonijiet bi qbil ma' l-Artikolu 36 tar-Regolament ta' Implimentazzjoni.
2. L-istituzzjoni ta' l-investigazzjoni għandha tgħarraf mill-ewwel bil-pretensjonijiet għall-benefiċċji lill-istituzzjonijiet kollha fuq formola speċjali, sabiex il-pretensjonijiet ikunu jistgħu jiġu investigati f'daqqa u mingħajr dewmien minn dawn l-istituzzjonijiet kollha.
L-Artikolu 42
Il-formoli li għandhom jintużaw għall-investigazzjoni tal-pretensjonijiet għall-benefiċċji
1. Meta tkun qiegħda tinvestiga l-pretensjonijiet għall-benefiċċji, l-istituzzjoni ta' l-investigazzjoni għandha tuża formola li tinkludi, partikolarment, dikjarazzjoni u sommarju tal-perjodi ta' l-assigurazzjoni mwettqa mill-ħaddiem skond il-leġislazzjoni ta' l-Istat Membru nteressat.
2. Dawn il-formoli, meta jintbagħtu lill-istituzzjoni ta' kull Stat Membru ieħor, għandhom jieħdu l-post tad-dokumenti ġustifikattivi.
L-Artikolu 43
Il-proċedura li trid tiġi segwita mill-istituzzjonijiet interessati fl-investigazzjoni ta' pretensjoni
1. L-istituzzjoni ta' l-investigazzjoni għandha ddaħħal fuq il-formola provduta bl-Artikolu 42(1) tar-Regolament ta' Implimentazzjoni l-perjodi ta' l-assigurazzjoni mwettqa skond il-leġislazzjoni li hija tamministra u għandha tibgħat kopja ta' din il-formola lill-istituzzjoni li tamministra l-assigurazzjoni rigward l-invalidità, l-anzjanità jew l-imwiet (pensjonijiet) ta' kull Stat Membru li miegħu il-ħaddiem kien assigurat biż-żieda mal-formola, fejn xieraq, ta' kull ċertifikat tax-xogħol provdut mill-pretendent.
2. Fejn tkun involuta istituzzjoni waħda biss, din l-istituzzjoni għandha timla l-formola msemmija billi tindika:
(a) l-perjodi ta' l-assigurazzjoni mwettqa skond il-leġislazzjoni li hija tamministra;
(b) l-ammont tal-benefiċċju li l-pretendent kien jista' jippretendi rigward dawn il-perjodi ta' assigurazzjoni biss;
(ċ) l-ammont teoretiku u l-ammont proprju tal-benefiċċji kalkolati bi qbil ma' l-Artikolu 46(2) tar-Regolament.
Il-formola, hekk mimlija, għandha tintbagħat lura lill-istituzzjoni ta' l-investigazzjoni.
Jekk id-dritt għall-benefiċċji jiġi miksub billi jitqiesu biss il-perjodi ta' assigurazzjoni mwettqa skond il-leġislazzjoni amministrata mill-istituzzjoni tat-tieni Stat Membru, u jekk l-ammont tal-benefiċċji li jikkorrispondi ma' dawn il-perjodi ta' l-assigurazzjoni jiġi stabbilit mingħajr dewmien, filwaqt illi l-proċedura tal-kalkolu riferita f'(ċ) teħtieġ perjodu ta' żmien itwal apprezzabbli, il-formola għandha tintbagħat lura lill-istituzzjoni ta' l-investigazzjoni bit-tagħrif riferit f'(a) u f'(b); it-tagħrif riferit f'(ċ) għandu jintbagħat lill-istituzzjoni ta' l-investigazzjoni malajr kemm jista' jkun.
3. Jekk ikunu involuti żewġ istituzzjonijiet jew iktar, kull waħda minn dawn l-istituzzjonijiet għandha timla l-formola msemmija billi tindika l-perjodi ta' l-assigurazzjoni mwettqa skond il-leġislazzjoni li hija tamministra, u għandha tibgħatha lura lill-istituzzjoni ta' l-investigazzjoni.
Jekk id-dritt għall-benefiċċju jiġi miksub billi jittieħdu f'konsiderazzjoni biss il-perjodi ta' l-assigurazzjoni mwettqa skond il-leġislazzjoni amministrata minn waħda jew iktar minn dawn l-istituzzjonijiet, u jekk l-ammont tal-benefiċċju li jikkorrispondi ma' dawn il-periodi ta' l-assigurazzjoni jista' jiġi stabbilit mingħajr dewmien, l-istituzzjoni ta' l-investigazzjoni għandha tiġi simultanjament imgħarrfa b'dan l-ammont u bil-perjodi ta' l-assigurazzjoni; jekk id-deċiżjoni dwar l-ammont twassal għal xi dewmien, l-istituzzjoni ta' l-investigazzjoni għandha tiġi mgħarrfa bl-ammont hekk kif jiġi stabbilit.
Malli tirċievi l-formoli kollha li jagħtu t-tagħrif dwar l-perjodi ta' l-assigurazzjoni u, fejn applikabbli, l-ammont jew l-ammonti mistħoqqa skond il-leġislazzjoni ta' Stat Membru wieħed jew iktar, l-istituzzjoni ta' l-investigazzjoni għandha tibgħat kopja tal-formoli hekk mimlija lil kull waħda mill-istituzzjonijiet interessati; kull waħda minn dawn l-istituzzjonijiet għandha tispeċifika fuq il-formola l-ammont teoretiku u l-ammont attwali tal-benefiċċji, kalkolati bi qbil ma' l-Artikolu 46(2) tar-Regolament, u għandha tibgħat il-formola lura lill-istituzzjoni ta' l-investigazzjoni.
4. Hekk kif l-istituzzjoni li qed tagħmel l-investigazzjoni, malli tirċievi t-tagħrif riferit fil-paragrafi 2 jew 3, tistabbilixxi l-fatt illi l-Artikoli 40(2) jew 48(2) jew (3) tar-Regolament għandhom jiġu applikati, għandha tgħarraf lill-istituzzjonijiet l-oħra nteressati kif jixraq.
5. Fil-każ provdut fl-Artikolu 37(d) tar-Regolament ta' Implimentazjoni, l-istituzzjonijiet ta' l-Istati Membri li skond il-leġislazzjoni tagħhom il-pretendent kien soġġett iżda li jkun applika lilhom għall-posponiment tal-konċessjoni tal-benefiċċji, għandhom jiddaħħlu biss fil-formola provduta fl-Artikolu 42(1) tar-Regolament ta' Implimentazzjoni dawk l-perjodi mwettqa mill-pretendent skond il-leġislazzjoni li huma jamministraw.
L-Artikolu 44
L-istituzzjoni mogħtija l-poter li tieħu deċiżjoni li għandha x'taqsam mal-grad ta' l-invalidità
1. Bla ħsara għad-dispożizzjonijiet tal-paragrafi 2 u 3, l-istituzzjoni ta' l-investigazzjoni biss għandu jkollha l-poter li tieħu d-deċiżjoni riferita fl-Artikolu 40(3) tar-Regolament dwar il-grad ta' l-invalidità tal-pretendent. Għandha tieħu din id-deċiżjoni hekk kif tkun f'pożizzjoni li tistabbilixxi jekk, filwaqt li tqis, fejn xieraq, l-Artikolu 45 tar-Regolament, ikunux twettqu l-kondizzjonijiet għad-dritt fissati bil-leġislazzjoni li hija tamministra. Għandha tgħarraf b'din id-deċiżjoni lill-istituzzjonijiet l-oħra interessati.
2. Jekk, wara li tqis id-disposizzjonijiet ta' l-Artikolu 45 tar-Regolament, ma jkunux imwettqa l-kondizzjonijiet għad-dritt (għajr dawk li għandhom x'jaqsmu mal-grad ta' l-invalidità) fissati mill-istituzzjoni ta' l-investigazzjoni, għandha tgħarraf b'dan lill-istituzzjoni kompetenti rigward l-invalidità ta' dak il-wieħed li għal-leġislazzjoni tiegħu l-ħaddiem kien l-aħħar soġġett.
Jekk il-kondizzjonijiet għad-dritt fissati bil-leġislazzjoni li hija tammininstra jiġu mwettqa, din l-istituzzjoni għandu jkollha l-poter li tieħu d-deċiżjoni li għandha x'taqsam mal-grad ta' l-invalidità tal-pretendent u għandha mill-ewwel tgħarraf lill-istituzzjonijiet l-oħra interessati b'din id-deċiżjoni.
3. Fejn jinħtieġ, il-każ għandu jiġi riferit lura, fuq l-istess kondizzjonijiet, lill-istituzzjoni kompetenti rigward l-invalidità ta' l-Istat Membru li għal-leġislazzjoni tiegħu il-ħaddiem kien l-ewwel soġġett.
L-Artikolu 45
Ħlas proviżorju tal-benefiċċji u ħlas bil-quddiem tal-benefiċċji
1. Jekk l-istituzzjoni ta' l-investigazzjoni tistabbilixxi illi l-pretendent huwa ntitolat għall-benefiċċji skond il-leġislazzjoni li hija tamministra mingħajr ma jkollha għalfejn iddur fuq l-perjodi ta' l-assigurazzjoni mwettqa skond il-leġislazzjoni ta' Stati Membri oħra, għandha tħallas dawn il-benefiċċji fil-pront fuq bażi proviżorja.
2. Jekk il-pretendent ma jkunx intitolat għall-benefiċċji skond il-paragrafu 1 iżda, jekk mit-tagħrif fornit lill-istituzzjoni ta' l-investigazzjoni b'mod konformi ma' l-Artikolu 43(2) jew (3) tar-Regolament ta' Implimentazzjoni, joħroġ illi d-dritt għall-benefiċċji jiġi miksub skond il-leġislazzjoni ta' Stat Membru ieħor filwaqt li jitqiesu biss il-perjodi ta' l-assigurazzjoni mwettqa skond din il-leġislazzjoni, l-istituzzjoni li tamministra l-leġislazzjoni msemmija għandha tħallas dawn il-benefiċċji fuq bażi proviżorju hekk kif l-istituzzjoni li qed tagħmel l-investigazzjoni tkun għarfitha bl-obbligi tagħha li tagħmel dan.
3. Jekk, fil-każ riferit fil-paragrafu 2, dritt għall-benefiċċju jiġi miksub skond il-leġislazzjoni ta' iktar minn Stat Membru wieħed, filwaqt li jitqiesu biss dawk il-perjodi ta' l-assigurazzjoni mwettqa skond il-leġislazzjoni ta' kull waħda minn dawn il-leġislazzjonijiet, il-ħlas tal-benefiċċji fuq bażi proviżorju għandha tkun ir-responsabbilità ta' l-istituzzjoni li tkun l-ewwel li tgħarraf lill-istituzzjoni li qed tagħmel l-investigazzjoni bl-eżistenza ta' dan id-dritt; ikun id-dmir ta' l-istituzzjoni ta' l-investigazzjoni li tgħarraf lill-istituzzjonijiet l-oħra interessati.
4. L-istituzzjoni meħtieġa li tħallas il-benefiċċji skond il-paragrafi 1, 2 jew 3 għandha tgħarraf fil-pront lill-pretendent bil-fatt, filwaqt li tiġbidlu l-attenzjoni espliċitament għan-natura proviżorja tal-miżuri meħuda u għall-fatt illi ma hemmx appell minnhom.
5. Jekk l-ebda benefiċċju ma jitħallas lill-pretendent fuq bażi provizorju skond il-paragrafi 1, 2 jew 3, imma joħroġ mit-tagħrif irċevut illi dritt jiġi miksub skond l-Artikolu 46(2) tar-Regolament, l-istituzzjoni ta' l-investigazzjoni għandha tagħti fi ħlas somma xierqa bil-quddiem li trid tittieħed lura, li l-ammont tagħha jqarreb kemm jista' jkun lejn l-ammont li x'aktarx jingħata skond l-Artikolu 46(2) tar-Regolament.
6. Żewġ Stati Membri jew l-awtoritajiet kompetenti ta' dawn l-Istati Membri jistgħu jaqblu bejniethom li japplikaw metodi oħra ta' ħlas tal-benefiċċji fuq bażi proviżorja fil-każijiet fejn jindaħlu biss l-istituzzjonijiet ta' dawn l-Istati.
Kull ftehim ta' dan it-tip li jkun konkluż dwar dan is-suġġett għandu jiġi mgħarraf lill-Kummissjoni Amministrattiva.
L-Artikolu 46
Il-kalkolu tal-benefiċċji fil-każ tat-tennija tal-perjodi ta' l-assigurazzjoni
1. Għall-kalkolu ta' l-ammont teoretiku u dak proprju tal-benefiċċju bi qbil ma' l-Artikolu 46(2)(a) u (b) tar-Regolament, għandhom jiġu applikati r-regoli miġjuba fl-Artikolu 15(1)(b), (ċ) u (d) tar-Regolament ta' Implimentazzjoni.
L-ammont proprju hekk stabbilit għandu jiġi miżjud bl-ammont korrispondenti tal-perjodi ta' l-assigurazzjoni volontarja jew b'għażla ssoktata, u għandu jiġi stabbilit bi qbil mal-leġislazzjoni li taħtha dawn il-perjodi ta' l-assigurazzjoni jkunu ġew imwettqa.
2. Għall-għanijiet ta' l-Artikolu 46(3) tar-Regolament, l-ammonti tal-benefiċċji li jikkorispondu mal-perjodi ta' assigurazzjoni volontarja jew b'għażla ssoktata ma għandhomx jitqiesu.
3. Il-paragrafi 1 u 2 għandhom japplikaw b'analoġija fil-każ ta' l-assigurazzjoni b'għażla komplementarja riferita fit-tieni sottoparagrafu ta' l-Artikolu 15(3) tar-Regolament.
Għall-għanijiet tal-leġislazzjoni Ġermaniża, il-kontribuzzjonijiet li ma jitqisux skond l-Artikolu 15(1)(b) tar-Regolamnet ta' Implimentazzjoni għandhom jittieħdu f'konsiderazzjoni għall-kalkolu ta' l-ammonti addizzjonali ta' l-assigurazzjoni b'għażla komplementarja. Il-paragrafi 1 u 2 għandhom japplikaw b'analoġija.
L-Artikolu 47
Il-kalkolu finali ta' l-ammont tal-benefiċċji mistħoqqa mill-istituzzjoniet li japplikaw l-Artikolu 46(3) tar-Regolament
Fil-każ riferit fit-tieni sottoparagrafu ta' l-Artikolu 36(3) tar-Regolament, l-istituzzjoni li qed tagħmel l-investigazzjoni għandha tikkalkula u tgħarraf lil kull waħda mill-istituzzjonijiet interessati bl-ammont finali tal-benefiċċji li kull istituzzjoni għandha tikkonċedi.
L-Artikolu 48
In-notifika lill-pretendent dwar id-deċiżjonijiet ta' l-istituzzjonijiet
1. Id-deċiżjonijiet finali meħuda minn kull waħda mill-istituzzjonijiet interessati - filwaqt li jittieħed qies, fejn xieraq, tan-notifika riferita fl-Artikolu 47 tar-Regolament ta' Implimentazzjoni - għandha tintbagħat lill-istituzzjoni ta' l-investigazzjoni. Kull deċiżjoni trid tispeċifika r-rimedji legali u l-perjodi taż-żmien li huwa permess għall-appelli kif provduti bil-leġislazzjoni interessata.
Malli jiġu rċevuti dawn id-deċiżjonijiet kollha, l-istituzzjoni ta' l-investigazzjoni għandha tgħarraf lill-pretendent imsemmi, f' ilsienu stess, permezz ta' dikjarazzjoni fil-qosor li magħha jkunu miżjudin id-deċiżjonijiet imsemmija. Il-perijodi taż-żmien permessi għandhom jibdew jgħoddu biss mid-data ta' meta l-pretendent jirċievi d-dikjarazzjoni fil-qosor.
2. Meta tibgħat id-dikjarazzjoni fil-qosor miġjuba fil-paragrafu (1) lill-pretendent, l-istituzzjoni li qed tagħmel l-investigazzjoni għandha fl-istess waqt u fil-pront tibgħat kopja lil kull waħda mill-istituzzjonijiet interessati, u żżid magħha kopja tad-deċiżjonijiet ta' l-istituzzjonijiet l-oħra.
L-Artikolu 49
Il-kalkolu mill-ġdid tal-benefiċċji
1. Id-dispożizzjonijiet ta' l-Artikoli 45 u 47 għandhom japplikaw b'analoġija għall-applikazzjoni ta' l-Artikoli 49(2) u (3) u 51(2) tar-Regolament.
2. Fil-każ ta' kalkolu mill-ġdid, il-ġbid lura jew iż-żamma ta' benefiċċju, l-istituzzjoni li tkun ħadet din id-deċiżjoni għandha tgħarraf fil-pront bil-fatt lill-persuna interessata u kull waħda mill-istituzzjonijiet li magħha l-persuna msemmija tkun ħadet intitolament għall-benefiċċju, jekk ikun hemm bżonn permezz ta' l-intermedjarju ta' l-istituzzjoni ta' l-investigazzjoni. Id-deċiżjoni trid tispeċifika r-rimedji legali u l-perjodi taż-żmien imħollija għall-appelli kif provduti bil-leġislazzjoni interessata. Il-perjodi taż-żmien permessi għall-appelli għandhom jibdew jgħoddu biss mid-data li fiha l-persuna interessata tirċievi d-deċiżjoni mqassra.
L-Artikolu 50
Miżuri mfassla biex iħaffu l-konċessjoni tal-benefiċċji
1. (a) (i) Fejn ħaddiem li huwa ċittadin ta' wieħed mill-Istati Membri jsir soġġett għal-leġislazzjoni ta' Stat Membru ieħor, l-istituzzjoni kompetenti rigward il-pensjonijiet ta' l-Istat Membru ta' l-aħħar għandha, filwaqt li tuża l-mezzi kollha għad-dispożizzjoni tagħha u fil-ħin tar-reġistrazzjoni tal-ħaddiem imsemmi, tibgħat lill-korp nominat mill-awtorità kompetenti ta' dan l-istess Stat Membru (il-pajjiż ta' l-impjieg), it-tagħrif kollu li għandu x'jaqsam ma' l-identifikazzjoni tal-ħaddiem, id-data ta' meta beda jaħdem, u l-isem ta' l-istituzzjoni kompetenti msemmija u n-numru ta' l-assigurazzjoni mogħti lilu minn din ta' l-aħħar.
(ii) Barra minn hekk, l-istituzzjoni kompetenti riferita f'(i) għandha wkoll, sa fejn hu possibbli, tibgħat lill-korp nominat skond is-sottoparagrafu (i) kull tagħrif ieħor li jista' jħaffef u jgħaġġel il-konċessjoni aħħarija tal-pensjonijiet.
(iii) Dan it-tagħrif għandu jintbagħat, skond il-kondizzjonijiet fissati mill-Kummissjoni Amministrattiva, lill-korp nominat mill-awtorità kompetenti ta' l-Istat Membru nteressat.
(iv) Għall-implimentazzjoni tad-disposizzjonijiet tas-sottoparagrafi (i), (ii) u (iii), il-persuni bla Stat u r-rifuġjati għandhom jitqiesu bħala ċittadini ta' l-Istat Membru li skond il-leġislazzjoni tiegħu kienu l-ewwel soġġetti.
(b) L-istituzzjonijiet interessati għandhom, fuq it-talba tal-ħaddiem, jew ta' l-istituzzjoni li magħha jinsab assigurat, ifasslu l-istorja tal-assigurazzjoni tal-ħaddiem, bil-bidu tagħha mhux inqas minn sena waħda qabel id-data li fiha jkun laħaq l-età tal-pensjoni.
2. Il-Kummissjoni Amministrattiva għandha tiffissa l-metodi għall-implimentazzjoni tal-paragrafu (1).
Kontrolli amministrattivi u eżamijiet mediċi
L-Artikolu 51
1. Meta persuna li tirċievi benefiċċji, partikolarment:
(a) benefiċċji ta' l-invalidità,
(b) benefiċċji ta' l-anzjanità konċessi fil-każ fejn il-persuna m'hijiex tajba għax-xogħol,
(ċ) benefiċċji ta' l-anzjanità konċessi lill-ħaddiema anzjani qiegħda,
(d) benefiċċji ta' l-anzjanità konċessi fil-każ ta' waqfien mill-attività professjonali jew kummerċjali,
(e) benefiċċji ta' l-anzjanità konċessi fil-każ ta' invalidità jew fejn il-persuna mhijiex tajba għax-xogħol,
(f) il-benefiċċji konċessi bil-kondizzjoni illi l-mezzi ta' min jirċievi l-benefiċċji ma jaqbżux limitu preskritt,
qiegħda jew tirresjedi fit-territorju ta' Stat Membru ieħor għajr l-Istat li fih tinsab l-istituzzjoni responsabbli mill-ħlas, il-kontrolli amministrattivi u l-eżamijiet mediċi għandhom jitwettqu, fuq it-talba ta' din l-istituzzjoni, mill-istituzzjoni tal-post fejn qiegħda jew fejn jirresjedi min jirċievi l-benefiċċji bi qbil mal-proċeduri preskritti bil-leġislazzjoni amministrata mill-istituzzjoni ta' l-aħħar. L-istituzzjoni responsabbli mill-ħlas għandha, madankollu, iżżomm id-dritt li tirranġa għall-eżami ta' min jirċievi l-benefiċċji mit-tabib ta' l-għażla tiegħu.
2. Jekk jiġi stabbilit li dak li jirċievi riferit fil-paragrafu 1 għandu impjieg jew ikollu mezzi li jaqbżu l-limitu preskritt filwaqt li jkun qiegħed jirċievi l-benefiċċji, l-istituzzjoni tal-post fejn qiegħed jew fejn jirresjedi għandha tibgħat rapport lill-istituzzjoni responsabbli mill-ħlas li tkun talbet it-test jew l-eżami. Dan ir-rapport għandu jindika partikolarment in-natura tax-xogħol, l-ammont tal-qligħ jew tal-mezzi li l-persuna interessata kellha matul l-aħħar tliet xhur sħaħ, ir-rimunerazzjoni normalment mogħtija fl-istess erja lill-ħaddiem fl-istess livell tal-persuna interessata għax-xogħol li kienet tagħmel qabel saret invalida fuq perjodu taż-żmien ta' riferenza li jrid jiġi stabbilit mill-istituzzjoni responsabbli mill-ħlas u, fejn xieraq, l-opinjoni ta' espert mediku dwar l-istat tas-saħħa tal-persuna interessata.
L-Artikolu 52
Meta, wara ż-żamma tal-benefiċċji li kienet tirċievi, il-persuna interessata terġa' tirbaħ id-dritt tagħha għall-benefiċċji filwaqt li tkun tirresjedi fit-territorju ta' Stat Membru ieħor għajr l-Istat kompetenti, l-istituzzjonijiet interessati għandhom jibdlu bejniethom kull tagħrif pertinenti għall-bidu mill-ġdid ta' l-għoti tal-benefiċċji msemmija.
Ħlas tal-Benefiċċji
L-Artikolu 53
Metodu tal-ħlas tal-benefiċċji
1. Jekk l-istituzzjoni responsabbli mill-ħlas fi Stat Membru ma tħallasx direttament il-benefiċċji mistħoqqa lilhom lill-persuni intitolati għall-benefiċċji li jirresjedu fit-territorju ta' Stat Membru ieħor, dawn il-benefiċċji għandhom jitħallsu, fuq it-talba ta' l-istituzzjoni responsabbli mill-ħlas, mill-korp tal-kuntatt ta' l-Istat Membru ta' l-aħħar jew mill-istituzzjoni tal-post tar-residenza tal-persuni msemmijin intitolati għall-benefiċċji bi qbil mal-proċedura, provduti bl-Artikoli 54 sa 58 tar-Regolament ta' Implimentazzjoni; jekk l-istituzzjoni responsabbli mill-ħlas tħallas il-benefiċċji direttament lill-persuni intitolati għalihom, għandha tgħarraf lill-istituzzjoni tal-post tar-residenza b'dan il-fatt. Il-proċedura tal-ħlas li għandha tiġi applikata mill-istituzzjoni ta' l-Istati Membri hija speċifikata fl-Anness 6.
2. Żewġ Stati Membri jew l-awtoritajiet kompetenti ta' dawn l-Istati Membri jistgħu jaqblu bejniethom dwar proċeduri oħra għall-ħlas tal-benefiċċji fil-każijiet fejn jindaħlu biss l-istituzzjonijiet kompetenti ta' dawn l-Istati Membri. Kull ftehim li jiġi konkluż dwar dan is-suġġett għandu jiġi mgħarraf lill-Kummissjoni Amministrattiva.
3. Id-dispożizzjonijiet tal-ftehimijiet li għandhom x'jaqsmu mal-ħlas tal-benefiċċji fil-jum ta' qabel id-dħul fis-seħħ tar-Regolament għandhom ikomplu japplikaw basta iżda illi jkunu speċifikati fl-Anness 5.
L-Artikolu 54
In-notifika lill-korp li jħallas dwar l-iskeda dettaljata tal-ħlas li għandu jsir
L-istituzzjoni responsabbli mill-ħlas tal-benefiċċji għandha tibgħat lill-korp tal-kuntatt ta' l-Istat Membru li fit-territorju tiegħu tirresjedi l-persuna intitolata għall-benefiċċji, jew lill-istituzzjoni tal-post tar-residenza (it-tnejn minn issa 'l quddiem imsejħa l-"korp li jħallas") bi skeda dettaljata tal-ħlasijiet li għandhom isiru u li għandhom jaslu għand il-korp li jħallas mhux iktar tard minn għoxrin jum qabel id-data li fiha jkunu mistħoqqa li jitħallsu l-benefiċċji.
L-Artikolu 55
Ħlas ta' l-ammonti mistħoqqa fil-kont tal-korp li jħallas
1. Għaxart ijiem qabel id-data li fiha jkun mistħoqq il-ħlas, l-istituzzjoni responsabbli mill-ħlas għandha tħallas, fil-munita korrenti ta' l-Istat Membru li fit-territorju tiegħu hija lokata, is-somma meħtieġa għall-ħlasijiet speċifikati fl-iskeda provduta fl-Artikolu 54 tar-Regolament ta' Implimentazzjoni. Il-ħlas għandu jsir permezz tal-Bank Nazzjonali jew permezz ta' bank ieħor ta' l-Istat Membru li fit-territorju tiegħu hija lokata l-istituzzjoni responsabbli mill-ħlas, fil-kont miftuħ f'isem il-Bank Nazzjonali jew f'bank ieħor ta' l-Istat Membru li fit-territorju tiegħu hija lokata l-istituzzjoni responsabbli mill-ħlas, favur dan il-korp. Dan il-ħlas għandu jtemm kull responsabbilità. L-istituzzjoni responsabbli mill-ħlas għandha, fl-istess ħin, tibgħat notifika tal-ħlas lill-korp li jħallas.
2. Il-bank li fil-kont tiegħu ikun daħal il-ħlas għandu jikkredita lill-korp li jħallas bil-valur tal-kambju tal-ħlas fil-munita korrenti ta' l-Istat Membru li fit-territorju tiegħu huwa lokat dan il-korp.
3. L-ismijiet u s-sedi tal-banek riferiti fil-paragrafu 1 huma mniżżla fil-lista fl-Anness 7.
L-Artikolu 56
Il-ħlas ta' l-ammonti mistħoqqa mill-korp li jħallas lill-persuni intitolati għall-benefiċċji
1. Il-ħlasijiet speċifikati fl-iskeda provduta bl-Artikolu 54 tar-Regolament ta' Implimentazzjoni għandhom jitħallsu lill-persuna ntitolata għall-benefċċji mill-korp li jħallas fl-interess ta' l-istituzzjoni responsabbli mill-ħlas. Dawn il-ħlasijiet għandhom isiru skond il-proċeduri preskritti bil-leġislazzjoni amministrata mill-korp li jħallas.
2. Hekk kif il-korp li jħallas jew kull korp ieħor nominat minnu isir jaf b'xi ċirkustanza li tiġġustifika ż-żamma jew l-irtirar tal-benefiċċji, għandu jwaqqaf il-ħlas kollu. Hekk ukoll ikun il-każ meta persuna intitolata għall-benefiċċji tittrasferixxi r-residenza tagħha fit-territorju ta' Stat ieħor.
3. Il-korp li jħallas għandu javża lill-istituzzjoni responsabbli mill-ħlas tal-benefiċċji dwar ir-raġunijiet tal-waqfien tal-ħlas. Fil-każ tal-mewt tal-persuna intitolata għall-benefiċċji jew żewġha/martu, jew fil-każ ta' żwieġ mill-ġdid ta' armla jew armel, il-korp li jħallas għandu jgħarraf lill-istituzzjoni msemmija bid-data tagħhom.
L-Artikolu 57
Egħluq tal-kontijiet rigward il-ħlasijiet riferiti fl-Artikolu 56 tar-Regolament ta' Implimentazzjoni
1. Il-kontijiet rigward il-ħlasijiet riferiti fl-Artikolu 56 tar-Regolament ta' Implimentazzjoni għandhom jitħallsu fl-aħħar ta' kull perjodu taż-żmien tal-ħlas sabiex jiġu stabbiliti l-ammonti proprji li ġew imħallsa lill-persuni intitolati għall-benefiċċji jew lir-rappreżentanti legali jew awtorizzati tagħhom kif ukoll l-ammonti li ma ġewx imħallsa.
2. L-ammont totali, espress f'ċifri u fi kliem, fil-munita korrenti ta' l-Istat Membru li fit-territorju tiegħu hija lokata l-istituzzjoni responsabbli mill-ħlasijiet, għandu jiġi awtentikat li hu bi qbil mal-ħlasijiet magħmula mill-korp li jħallas u endorsjat bil-firma tar-rappreżentant ta' dan il-korp.
3. Il-korp li jħallas għandu jiggarantixxi illi l-ħlasijiet hekk stabbiliti jkunu saru kif jixraq.
4. Id-differenza bejn is-somom imħallsa mill-istituzzjoni responsabbli mill-ħlasijiet, espressi fil-munita korrenti ta' l-Istat Membru li fit-territorju tiegħu hija lokata din l-istituzzjoni, u l-valur, espress fl-istess munita korrenti, tal-ħlasijiet imħallsa mill-korp li jħallas għandhom jiddaħħlu kontra s-somma li jkollha titħallas sossegwentement skond l-istess intestatura mill-istituzzjoni responsabbli mill-ħlasijiet.
L-Artikolu 58
L-ispejjeż magħmula għall-ħlas tal-benefiċċji
L-ispejjeż magħmula għall-ħlas tal-benefiċċji, partikolarment spejjeż tal-posta jew tal-bank, jistgħu jiġu rkuprati mingħand min ikun tħallas mill-korp li jħallas skond il-kondizzjonijiet provduti bil-leġislazzjoni amministrata minn dan il-korp.
L-Artikolu 59
Notifika tat-trasferiment tar-residenza tal-persuna ntitolata għall-benefiċċji
Meta persuna ntitolata għall-benefiċċji mistħoqqa skond il-leġislazzjoni ta' Stat Membru wieħed jew iktar tittrasferixxi r-residenza tagħha mit-territorju ta' Stat wieħed għal dak ta' Stat ieħor, għandha tgħarraf b'dan il-fatt lill-istituzzjoni jew l-istituzzjonijiet responsabbli mill-ħlas ta' dawn il-benefiċċji u lill-korp li jħallas.
IL-KAPITOLU 4
INĊIDENTI FUQ IX-XOGĦOL U MARD KAWŻAT MIX-XOGĦOL
L-implimentazzjoni ta' l-Artikoli 52 u 53 tar-Regolament
L-Artikolu 60
Benefiċċji innatura fil-każ ta' residenza fi Stat Membru ieħor għajr l-Istat kompetenti
1. Sabiex jirċievi l-benefiċċji innatura skond l-Artikolu 52(1)(a) tar-Regolament, ħaddiem għandu jissottometti lill-istituzzjoni tal-post tar-residenza dikjarazzjoni awtentikata li tiċċertifika illi huwa ntitolat għal dawn il-benefiċċji innatura. Din id-dikjarazzjoni awtentikata, bażata fuq it-tagħrif fornit minn min iħaddem, fejn xieraq, għandha tinħareġ mill-istituzzjoni kompetenti. Barra minn hekk, jekk il-leġislazzjoni ta' l-Istat kompetenti hekk tipprovdi, il-ħaddiem għandu jissottometti lill-istituzzjoni tal-post tar-residenza irċevuta mill-istituzzjoni kompetenti tan-notifika ta' inċident fuq ix-xogħol jew ta' marda kawżata mix-xogħol. Jekk il-ħaddiem ma jissottomettix dawn id-dokumenti, l-istituzzjoni tal-post tar-residenza għandha tiksibhom direttament mill-istituzzjoni kompetenti u, sakemm jaslu, għandha tikkonċedi l-benefiċċji innatura skond l-assigurazzjoni għall-mard, basta iżda illi huwa jissodisfa l-kondizzjonijiet għal dan id-dritt.
2. Din id-dikjarazzjoni awtentikata għandha tibqa' valida sakemm l-istituzzjoni tal-post tar-residenza tiġi notifikata bil-kanċellazzjoni tagħha. Iżda, meta d-dikjarazzjoni awtentikata msemmija tkun ġiet maħruġa minn istituzzjoni Franċiża, għandha tkun valida għall-perjodu ta' tliet xhur biss wara d-data tal-ħruġ tagħha, u għandha tiġġedded kull tliet xhur.
3. Jekk il-ħaddiem huwa ħaddiem staġjonali, id-dikjarazzjoni awtentikata riferita fil-paragrafu 1 għandha tibqa' valida għall-perjodu kollu mistenni ta' xogħol staġjonali għajr jekk, sadanittant, l-istituzzjoni kompetenti tinnotifika lill-istituzzjoni tal-post tar-residenza bil-kanċellazzjoni tagħha.
4. Meta japplika għall-benefiċċji innatura, il-ħaddiem għandu jissottometti d-dokumenti ta' appoġġ għall-konċessjoni tal-benefiċċji innatura skond il-leġislazzjoni ta' l-Istat Membru li fit-territorju tiegħu huwa ikun jirresjedi.
5. Fil-każ ta' dħul fl-isptar, l-istituzzjoni tal-post tar-residenza għandha, fi żmien tlett ijiem li ssir taf bil-fatt, tgħarraf lill-istituzzjoni kompetenti bid-data tad-dħul fl-isptar, it-tul probabbli tad-dewmien fl-isptar u d-data tal-ħruġ mill-isptar.
6. L-istituzzjoni tal-post tar-residenza għandha tgħarraf minn qabel lill-istituzzjoni kompetenti b'kull deċiżjoni li għandha x'taqsam mal-benefiċċji innatura inklużi fil-lista riferita fl-Artikolu 24(2) tar-Regolament, biż-żieda tad-dokumenti meħtieġa ta' appoġġ. L-istituzzjoni kompetenti għandha tingħata ħmistax-il jum mid-data li fiha jintbagħat dan it-tagħrif sabiex tqajjem kull oġġezzjoni u tiddikjara r-raġunijiet li fuqhom ikunu msejsa dawn l-oġġezzjonijiet; jekk mat-temma ta' dan il-perjodu taż-żmien, ma tiġi mqajma l-ebda oġġezzjoni, l-istituzzjoni tal-post tar-residenza għandha tikkonċedi l-benefiċċji innatura. Meta dawn il-benefiċċji għandhom jiġu konċessi f'każ t'urġenza estrema, l-istituzzjoni tal-post tar-residenza għandha mill-ewwel tgħarraf lill-istituzzjoni kompetenti b'dan.
7. Il-ħaddiem għandu jgħarraf lill-istituzzjoni tal-post tar-residenza b'kull bidla fis-sitwazzjoni tiegħu li x'aktarx tibdel id-dritt tiegħu għall-benefiċċji innatura, partikolarment dwar kull waqfien, jew bidla, fix-xogħol tiegħu jew kull trasferiment tar-residenza jew waqfien. Bl-istess mod, jekk il-ħaddiem jieqaf milli jibqa' assigurat jew jieqaf milli jibqa' ntitolat għall-benefiċċji innatura, l-istituzzjoni kompetenti għandha tgħarraf lill-istituzzjoni tar-residenza kif jixraq. L-istituzzjoni tar-residenza tista', f'kull ħin, titlob lill-istituzzjoni kompetenti li tforniha b'kull tagħrif li jkollu x'jaqsam ma' l-assigurazzjoni tal-ħaddiem jew id-dritt tiegħu għall-benefiċċji innatura.
8. Fil-każ tal-ħaddiema fuq il-fruntiera, jistgħu jinħarġu l-prodotti mediċinali, il-faxex, in-nuċċalijiet u l-istrumenti żgħar, u jistgħu jiġu mwettqa l-kontrolli u t-testijiet tal-laboratorju, biss fl-Istat Membru li fit-territorju tiegħu ikunu preskritti jew rakkommandati, bi qbil mal-leġislazzjoni ta' dan l-Istat Membru.
9. Żewġ Stati Membri jew iktar jew l-awtoritajiet kompetenti ta' dawn l-Istati Membri jistgħu, wara li jirċievu l-Opinjoni tal-Kummissjoni Amministrattiva, jaqblu bejniethom li jdaħħlu disposizzjonijiet oħra ta' l-implimentazzjoni.
L-Artikolu 61
Benefiċċji innatura oħra għajr pensjonijiet fil-każ ta' residenza fi Stat Membru ieħor għajr l-Istat kompetenti
1. Sabiex jieħdu l-benefiċċji fi flus għajr il-pensjonijiet skond l-Artikolu 52(b) tar-Regolament, ħaddiem għandu, fi żmien tlett ijiem mill-bidu ta' l-inkapaċità għax-xogħol, japplika lill-istituzzjoni tal-post tar-residenza billi jissottometti notifika li jkun waqaf mix-xogħol jew, jekk il-leġislazzjoni amministrata mill-istituzzjoni kompetenti jew mill-istituzzjoni tal-post tar-residenza hekk jipprovdu, ċertifikat ta' l-inkapaċità għax-xogħol maħruġ mit-tabib li jkun jikkura lill-ħaddiem interessat.
2. Fejn it-tobba li jkunu qegħdin jikkuraw lill-ħaddiem interessat fil-pajjiż tar-residenza ma joħorġux ċertifikati ta' l-inkapaċità għax-xogħol, il-ħaddiem għandu japplika direttament għand l-istituzzjoni tal-post tar-residenza fil-limitu taż-żmien fissat bil-leġislazzjoni li hija tamministra.
Din l-istituzzjoni għandu jkollha mill-ewwel konferma medika ta' l-inkapaċità għax-xogħol u taċ-ċertifikat magħmul kif referit fil-paragrafu 1. Dan iċ-ċerifikat għandu jiddikjara d-dewmien fiż-żmien probabbli ta' l-inkapaċità u għandu jintbagħat mill-ewwel lill-istituzzjoni kompetenti.
3. F'każi fejn ma japplikax il-paragrafu 2, l-istituzzjoni tal-post tar-residenza għandha, malajr kemm jista' jkun u f'kull każ fi żmien tliet ijiem wara d-data li fiha l-ħaddiem ikun applika lilha, iġġiegħel illi l-ħaddiem jiġi eżaminat medikament daqs li kieku kien assigurat ma' din l-istituzzjoni. Ir-rapport tat-tabib li jagħmel l-eżami għandu jindika, partikolarment, it-tul probabbli taż-żmien ta' l-inkapaċità għax-xogħol, u dan għandu jintbagħat mill-istituzzjoni tal-post tar-residenza lill-istituzzjoni kompetenti fi żmien tlett ijiem wara d-data ta' l-eżami.
4. L-istituzzjoni tal-post tar-residenza għandha sossegwentement twettaq kull test amministrattiv jew eżami mediku meħtieġa fuq il-ħaddiem daqs li kieku kien assigurat ma' din l-istituzzjoni. Hekk kif l-istituzzjoni tar-residenza tistabbilixxi illi l-ħaddiem kapaċi li jerġa' jibda jaħdem, għandha mill-ewwel tgħarraf lill-ħaddiem u lill-istituzzjoni kompetenti b'dan, fil-waqt li tiddikjara d-data ta' meta l-ħaddiem ma baqax iktar inkapaċitat. Mingħajr preġudizzju għad-disposizzjonijiet tal-paragrafu 6, in-notifika lill-ħaddiem għandha tiġi trattata bħala deċiżjoni meħuda fl-interess ta' l-istituzzjoni kompetenti.
5. Fil-każijiet kollha, l-istituzzjoni kompetenti għandha żżomm id-dritt li ġġiegħel lill-ħaddiem li jiġi eżaminat mill-ġdid minn tabib ta' l-għażla tagħha.
6. Jekk l-istituzzjoni kompetenti tiddeċiedi li twaqqaf il-benefiċċji fi flus għar-raġuni li l-ħaddiem ma jkunx wettaq il-formalitajiet preskritti bil-leġislazzjoni tal-pajjiż tar-residenza, jew jekk tistabbilixxi illi l-ħaddiem kapaċi li jerġa' jibda x-xogħol, għandha tinnotifika lill-ħaddiem bid-deċiżjoni tagħha u fl-istess ħin għandha tibgħat kopja ta' din id-deċiżjoni lill-istituzzjoni tal-post tar-residenza.
7. Meta l-ħaddiem jerġa' jibda' x-xogħol, għandu jgħarraf lill-istituzzjoni kompetenti kif jixraq jekk din in-notifika hija meħtieġa bil-leġislazzjoni amministrata minn din l-istituzzjoni.
8. L-istituzzjoni kompetenti għandha tħallas il-benefiċċji fi flus skond il-metodu xieraq, partikolarment b'money-order internazzjonali, u għandha tinforma lill-istituzzjoni tal-post tar-residenza u lill-ħaddiem kif jixraq. Fejn il-benefiċċji fi flus jiġu mħallsa mill-istituzzjoni tal-post tar-residenza fl-interess ta' l-istituzzjoni kompetenti, din ta' l-aħħar għandha tgħarraf lill-ħaddiem bid-drittijiet tiegħu u għandha tgħarraf lill-istituzzjoni tal-post tar-residenza bl-ammont ta' benefiċċji fi flus, id-dati tal-ħlas, u l-perjodu massimu taż-żmien li matulu għandhom jiġu konċessi l-benefiċċji fi flus, bi qbil mal-leġislazzjoni ta' l-Istat kompetenti.
9. Żewġ Stati Membri jew iktar jew l-awtoritajiet kompetenti ta' dawn l-Istati Membri jistgħu, wara li jirċievu l-Opinjoni tal-Kummissjoni Amministrattiva, jaqblu bejniethom li jdaħħlu disposizzjonijiet oħra ta' l-implimentazzjoni.
L-implimentazzjoni ta' l-Artikolu 55 tar-Regolament
L-Artikolu 62
Benefiċċji innatura fil-każ fejn il-persuna qiegħda fi Stat Membru ieħor għajr l-Istat kompetenti
1. Sabiex jirċievi l-benefiċċji innatura, ħaddiem kopert bl-Artikolu 14(1)(a)(i) jew (2)(a) tar-Regolament għandu jissottometti lill-istituzzjoni tal-post fejn qiegħda l-persuna ċ-ċertifikat mitlub minnu skond l-Artikolu 11 tar-Regolament ta' Implimentazzjoni. Ħaddiem li jkun issottometta dan iċ-ċertifikat għandu jiġi meqjus li jkun issodisfa l-kondizzjonijiet għall-ksib tad-dritt għall-benefiċċji innatura.
2. Sabiex jirċievi l-benefiċċji innatura, ħaddiem impjegat fit-trasport internazzjonali, kif imsemi fl-Artikolu 14(1 (b) tar-Regolament li, matul l-impjieg tiegħu, imur fit-territorju ta' Stat Membru ieħor għajr l-Istat kompetenti għandu, malajr kemm jista' jkun, jissottometti lill-istituzzjoni tal-post fejn qiegħed dikjarazzjoni speċjali awtentikata maħruġa minn min iħaddmu jew mill-aġent ta' min iħaddmu matul ix-xahar kalendarju korrenti jew matul ix-xahrejn kalendarji ta' qabel. Din id-dikjarazzjoni awtentikata għandha tiddikjara, partikolarment, id-data ta' minn meta l-ħaddiem kien impjegat minn l-imsemmi li kien iħaddmu u l-isem u l-indirizz ta' l-istituzzjoni kompetenti. Ħaddiem li jkun issottometta din id-dikjarazzjoni awtentikata għandu jiġi meqjus li jkun issodisfa l-kondizzjonijiet għall-ksib tad-dritt għall-benefiċċji innatura.
Jekk ħaddiem ma jkunx jista' jagħmel kuntatt ma' l-istituzzjoni tal-post fejn qiegħed qabel ma jirċievi l-kura medika huwa għandu, madankollu, jirċievi din il-kura wara l-preżentazzjoni tad-dikjarazzjoni awtentikata msemmija daqs li kieku kien assigurat ma' din l-istituzzjoni.
3. L-istituzzjoni tal-post fejn qiegħed għandha fi żmien tlett ijiem issaqsi lill-istituzzjoni kompetenti jekk il-ħaddiem kopert bil-paragrafi 1 jew 2 jissodisfax il-kondizzjonijiet għall-kisba tad-dritt għall-benefiċċji innatura. L-istituzzjoni tal-post fejn qiegħed għandha tipprovdi l-benefiċċji innatura sakemm tirċievi tweġiba mingħand l-istituzzjoni kompetenti, iżda mhux għal iktar minn tletin jum.
4. L-istituzzjoni kompetenti għandha tibgħat it-tweġiba tagħha lill-istituzzjoni tal-post fejn qiegħed fi żmien għaxart ijiem minn meta tirċievi t-talba minn din l-istituzzjoni. Jekk it-tweġiba tkun fl-affermattiv, l-istituzzjoni kompetenti għandha tindika, jekk meħtieġ, il-perjodu massimu taż-żmien li matulu jistgħu jiġu konċessi l-benefiċċji innatura, bi qbil mal-leġislazzjoni li hija tamministra, u l-istituzzjoni tal-post fejn qiegħed għandha tissokta tipprovdi l-benefiċċji msemmija.
5. Benefiċċji innatura bis-saħħa tal-presunzjoni magħmula fil-paragrafi 1 jew 2 għandhom jiġu mħallsa lura kif provdut fl-Artikolu 36 (1) tar-Regolament.
6. Minflok iċ-ċertifikat jew id-dikjarazzjoni awtentikata provduti fil-paragrafi 1 u 2 rispettivament, il-ħaddiema li jaqgħu taħt dawn il-paragrafi jistgħu jissottomettu lill-istituzzjoni tal-post ta' l-għixien tagħhom dikjarazzjoni awtentikata kif provdut fil-paragrafu 7.
7. Sabiex jirċievi l-benefiċċji innatura skond l-Artikolu 55(1)(a)(i) tar-Regolament, għajr fil-każi fejn issir preżunzjoni skond il-paragrafi 1 u 2, il-ħaddiem għandu jissottometti lill-istituzzjoni tal-post fejn qiegħed dikjarazzjoni awtentikata illi huwa intitolat għall-benefiċċji innatura. Din id-dikjarazzjoni awtentikata, li għandha tiġi maħruġa mill-istituzzjoni kompetenti, jekk hu possibbli qabel ma l-ħaddiem iħalli t-territorju ta' l-Istat Membru fejn ikun jirresjedi, għandha tispeċifika partikolarment, fejn meħtieġ, iż-żmien massimu li matulu l-benefiċċji innatura jistgħu jiġu konċessi, bi qbil mal-leġislazzjoni ta' l-Istat kompetenti. Jekk il-ħaddiem ma jissottomettix id-dikjarazzjoni awtentikata msemmija, l-istituzzjoni tal-post fejn qiegħed għandha tiksibha direttament mill-istituzzjoni kompetenti.
8. L-Artikolu 60(5)(6) u 9 tar-Regolament ta' Implimentazzjoni għandu japplika b'analoġija.
L-Artikolu 63
Benefiċċji innatura fil-każ tat-trasferiment tar-residenza jew ir-ritorn lejn il-pajjiż tar-residenza, u għall-ħaddiema awtorizzati li jmorru għall-kura medika fi Stat Membru ieħor
1. Sabiex jirċievi l-benefiċċji in natura skond l-Artikolu 55(1)(b)(i) tar-Regolament, ħaddiem għandu jissottometti lill-istituzzjoni tal-post tar-residenza dikjarazzjoni awtentikata tixhed illi huwa ntitolat għall-benefiċċji innatura msemmija. Din id-dikjarazzjoni awtentikata, li għandha tiġi maħruġa mill-istituzzjoni kompetenti, għandha tispeċifika partikorlarment, fejn meħtieġ, il-perjodu massimu taż-żmien li matulu dawn il-benefiċċji jistgħu jibqgħu jingħataw, bi qbil mal-leġislazzjoni ta' l-Istat kompetenti. Id-dikjarazzjoni awtentikata tista', fuq it-talba tal-ħaddiem, tiġi maħruġa wara t-tluq tiegħu jekk, minħabba force majeure, ma tistax tiġi magħmula qabel.
2. L-Artikolu 60(5), (6) u 9 tar-Regolament ta' Implimentazzjoni għandu japplika b'analoġija.
3. Il-paragrafi 1 u 2 għandhom japplikaw b'analoġija rigward l-għotja tal-benefiċċji innatura fil-każ riferit fl-Artikolu 55(1)(ċ)(i) tar-Regolament.
L-Artikolu 64
Benefiċċji fi flus għall-ħaddiema għajr pensjonijiet fil-każ ta' għixien (waqfien) fi Stat Membru ieħor għajr l-Istat
L-Artikolu 61 tar-Regolament ta' Implimentazzjoni għandu japplika b'analoġija għall-ġbid tal-benefiċċji fi flus, għajr pensjonijiet, skond l-Artikolu 55(1)(a)(ii) tar-Regolament. Iżda, mingħajr preġudizzju għall-ħtieġa li jiġi sottomess ċertifikat ta' l-inkapaċità għax-xogħol, ħaddiem li qiegħed fit-territorju ta' Stat Membru, imma ma jkunx jagħmel xi xogħol professjonali jew kummerċjali fih, m'għandux jissottometti n-notifika tal-waqfien mix-xogħol riferita fl-Artikolu 61(1) tar-Regolament ta' Implimentazzjoni.
L-implimentazzjoni ta' l-Artikoli 52 sa 56 tar-Regolament
L-Artikolu 65
Id-dikjarazzjonijiet, l-investigazzjoniet u l-iskambju tat-tagħrif bejn l-istituzzjonijiet li għandhom x'jaqsmu ma' l-inċident fuq ix-xogħol jew marda mix-xogħol li jiġru fi Stat Membru ieħor għajr l-Istat kompetenti
1. Meta jiġri inċident fuq ix-xogħol, jew meta tinstab marda kawżata mix-xogħol għall-ewwel darba fi Stat Membru ieħor għajr l-Istat kompetenti, trid issir dikjarazzjoni dwar l-inċident fuq ix-xogħol jew il-marda kawżata mix-xogħol bi qbil mad-dispożizzjonijiet tal-leġislazzjoni ta' l-Istat Membru li fih ikun sar l-inċident fuq ix-xogħol jew instabet il-marda għall-ewwel darba, u dawn id-dispożizzjoniet għandhom jibqgħu applikabbli f'kull każ. Din id-dikjarazzjoni għandha tintbagħat lill-istituzzjoni kompetenti u kopja tagħha għandha tintbagħat lill-istituzzjoni tal-post tar-residenza jew lill-istituzzjoni tal-post ta' l-għixien.
2. L-istituzzjoni ta' Stat Membru li fit-territorju tiegħu jkun ġara l-inċident fuq ix-xogħol jew fejn tkun ġiet mikxufa marda kawżata mix-xogħol għall-ewwel darba, għandhom jintbagħtu lill-istituzzjoni kompetenti, f'kopja doppja, iċ-ċertifikati mfassla f'dan it-territorju u kull tagħrif rilevanti li tista' titlob l-istituzzjoni ta' l-aħħar.
3. Jekk, fil-każ ta' inċident mġarrab waqt vjaġġar fit-territorju ta' Stat Membru ieħor għajr l-Istat kompetenti, ikun hemm raġunijiet biex issir investigazzjoni fit-territorju ta' l-ewwel Stat Membru, jista' jiġi maħtur investigatur għal dan l-iskop mill-istituzzjoni kompetenti, li għandha wkoll tgħarraf lill-awtoritajiet ta' dan l-Istat Membru. Dawn l-awtoritajiet għandhom jgħinu lill-investigatur imsemmi, partikolarment bil-ħatra ta' persuna biex tgħinu fil-konsultazzjoni tar-rapporti uffiċjali u d-dokumenti l-oħra kollha li jkollhom x'jaqsmu ma' l-inċident.
4. Fl-aħħar tal-kura, għandu jintbagħat rapport dettaljat lill-istituzzjoni kompetenti flimkien maċ-ċertifikati mediċi li jirrigwardaw il-konsegwenzi permanenti ta' l-inċident jew tal-marda, u partikolarment il-kondizzjoni eżistenti tal-vittma, u l-fejqan mill-feriti jew il-konsolidazzjoni tagħhom. Id-drittijiet rilevanti għandhom jitħallsu mill-istituzzjoni tal-post tar-residenza jew l-istituzzjoni tal-post ta' l-għixien, kif ikun il-każ, bi qbil mar-rata applikata minn din l-istituzzjoni, imma għandhom jitħallsu lura lill-istituzzjoni kompetenti.
5. L-istituzzjoni kompetenti għandha, jekk tintalab, tgħarraf lill-istituzzjoni tal-post tar-residenza jew il-post fejn qiegħed, kif ikun il-każ, bid-deċiżjoni li trid tiġi stabbilita d-data tal-fejqan mill-feriti jew il-konsolidazzjoni tagħhom u, fejn xieraq, bid-deċiżjoni li għandha x'taqsam mal-għotja ta' pensjoni.
L-Artikolu 66
Nuqqas ta' qbil dwar in-natura tax-xogħol ta' l-inċident jew tal-marda
1. Meta, fil-każi riferiti fl-Artikoli 52 jew 55(1) tar-Regolament, l-istituzzjoni kompetenti tikkontesta l-applikazzjoni tal-leġislazzjoni li għandha x'taqsam ma' l-inċidenti fuq ix-xogħol jew il-mard kawżat mix-xogħol, għandha fil-pront tgħarraf bil-fatt lill-istituzzjoni tal-post tar-residenza jew lill-istituzzjoni tal-post fejn qiegħed li jipprovdu l-benefiċċji innatura; dawn il-benefiċċji għandhom imbagħad jiġu konsidrati bħala li joħorġu mill-assigurazzjoni għall-mard u għandhom ikomplu jiġu provduti ta' hekk fuq il-preżentazzjoni taċ-ċertifikati jew tad-dikjarazzjonijiet awtentikati riferiti fl-Artikoli 20 u 21 tar-Regolament ta' Implimentazzjoni.
2. Meta tintlaħaq deċiżjoni finali dwar is-suġġett, l-istituzzjoni kompetenti għandha tgħarraf fil-pront bil-fatt lill-istituzzjoni tal-post tar-residenza jew il-post fejn qiegħed li provda l-benefiċċji in natura. Fejn il-każ m'huwiex wieħed ta' l-inċident fuq ix-xogħol jew ta' mard kawżat mix-xogħol din l-istituzzjoni għandha tkompli tipprovdi l-benefiċċji in natura imsemmija skond l-assigurazzjoni għall-mard jekk il-ħaddiem ikun intitolat għalihom. Fil-każijiet l-oħra, il-benefiċċji in natura li l-ħaddiem irċieva skond l-assigurazzjoni għall-mard għandhom jiġu konsidrati bħala benefiċċji għall-inċident fuq ix-xogħol jew għall-marda kawżata mix-xogħol.
L-implimentazzjoni ta' l-Artikolu 57 tar-Regolament
L-Artikolu 67
Il-proċedura fil-każ ta' kixfa ta' dak li jkun ta' riskju għall-marda kawżata mix-xogħol f'numru ta' Stati Membri
1. Fil-każ kopert bl-Artikolu 57(1) tar-Regolament, in-notifika tal-marda kawżata mix-xogħol għandha tintbagħat lill-istituzzjoni kompetenti għall-mard kawżat mix-xogħol fl-Istat Membru li skond il-leġislazzjoni tiegħu il-persuna li ssofri mill-marda tkun segwiet l-aħħar attività li x'aktarx kienet il-kawża tal-marda msemmija, jew lill-istituzzjoni tal-post tar-residenza, li għandha tibgħat in-notifika lill-istituzzjoni kompetenti msemmija.
2. Jekk l-istituzzjoni kompetenti riferita fil-paragrafu 1 taċċerta illi l-attività li setgħet kienet il-kawża tal-marda kawżata mix-xogħol imsemmija kienet magħmula l-aħħar taħt il-leġislazzjoni ta' Stat Membru ieħor, għandha tibgħat in-notifika u d-dokumenti li jmorru magħha lill-istituzzjoni korrispondenti ta' dan l-Istat Membru.
3. Meta l-istituzzjoni ta' l-Istat Membru, li taħt il-leġislazzjoni tiegħu il-persuna li ssofri mill-marda tkun segwiet l-aħħar attività li setgħet kienet il-kawża tal-marda mix-xogħol imsemmija, taċċerta illi din il-persuna jew is-superstiti tagħha ma jissodisfawx il-kondizzjonijiet ta' din il-leġislazzjoni, filwaqt li jqisu d-dispożizzjonijiet ta' l-Artikolu 57(2) u ta' l-Artikolu 57(3)(a) u (b) tar-Regolament, l-istituzzjoni msemmija għandha:
(a) tibgħat, mingħajr dewmien, lill-istituzzjoni ta' l-Istat Membru li taħt il-leġislazzjoni tiegħu l-persuna li ssofri mill-marda kienet qabel għamlet attività li setgħet kienet il-kawża tal-marda msemmija, in-notifika u d-dokumenti kollha li jmorru magħha, inklużi l-konklużjonijiet u r-rapporti ta' l-eżamijiet mediċi mħejjija mill-ewwel istituzzjoni, u kopja tad-deċiżjoni riferita skond (b);
(b) tgħarraf fl-istess waqt lill- persuna interessata dwar id-deċiżjoni tagħha, fejn tindika partikolarment ir-raġunijiet għar-rifjut tal-benefiċċji, ir-raġunijiet u l-limiti taż-żmien għal appell, u d-data li fiha l-fajl ikun intbagħat lill-istituzzjoni riferita f'(a).
4. Fejn jinħtieġ il-każ għandu jintbagħat lura, bi qbil ma' l-istess proċedura, lill-istituzzjoni korrispondenti ta' l-Istat Membru li taħt il-leġislazzjoni tiegħu il-persuna li ssofri mill-marda l-ewwel għamlet l-attività li tista' tkun il-kawża tal-mard mix-xogħol imsemmi.
L-Artikolu 68
Skambji ta' tagħrif bejn l-istituzzjonijiet fil-każ ta' appell mid-deċiżjoni li tirrifjuta pretensjoni - Ħlas bil-quddiem fil-każ ta' dan l-appell
1. Fejn jiġi magħmul appell mid-deċiżjoni li tirrifjuta pretensjoni meħud mill-istituzzjoni ta' wieħed mill-Istati Membri li taħt il-leġislazzjoni tiegħu il-persuna li ssofri mill-marda tkun għamlet attività li tista' tkun il-kawża tal-marda mix-xogħol imsemmija, din l-istituzzjoni għandha tgħarraf b'dan lill-istituzzjoni li lilha kienet intbagħtet in-notifika bi qbil mal-proċedura preskritta fl-Artikolu 67(3) tar-Regolament ta' Implimentazzjoni, u għandha sossegwentement tgħarrafha bid-deċiżjoni finali li ntlaħqet.
2. Jekk id-dritt għall-benefiċċji kien miksub skond il-leġislazzjoni amministrata mill-istituzzjoni ta' l-aħħar, filwaqt li jitqies l-Artikolu 57(2) u (3)(a) u (b) tar-Regolament, din l-istituzzjoni għandha tħallas bil-quddiem sa l-ammont li jkun irid jiġi stabbilit, fejn meħtieġ, wara konsultazzjoni ma' l-istituzzjoni li kontra tagħħa l-appell ikun ġie miftuħ. L-istituzzjoni tat-tieni għandha tħallas lura l-ammont tal-ħlasijiet bil-quddiem li tkun ħallset, bħala riżultat ta' l-appell, jekk ikun meħtieġ li tipprovdi l-benefiċċji. Dan l-ammont għandu mbagħad jiġi mnaqqas mill-ammont totali tal-benefiċċji mistħoqqa lill-persuna interessata.
L-Artikolu 69
It-tqassim tan-nefqa tal-benefiċċji fi flus fil-każijiet ta' pnewmokonjożi skleroġenika
Ir-regoli li ġejjin għandhom japplikaw għall-implimentazzjoni ta' l-Artikolu 57(3)(ċ) tar-Regolament:
(a) l-istituzzjoni kompetenti ta' l-Istat Membru li skond il-leġislazzjoni tiegħu il-benefiċċji fi flus jiġu konċessi b'mod konformi ma' l-Artikolu 57(1) tar-Regolament (minn issa 'l quddiem imsejħa l-"Istituzzjoni responsabbli mill-ħlas tal-benefiċċji fi flus") għandha tuża formola li jkun fiha, partikolarment, dikjarazzjoni u sommarju tal-perjodi kolla ta' l-assigurazzjoni (assigurazzjoni ta' l-anzjanità) mimlija mill-persuna li ssofri mill-mard skond il-leġislazzjoni ta' kull wieħed mill-Istati Membri interessati;
(b) l-istituzzjoni responsabbli mill-ħlas tal-benefiċċji fi flus għandha tibgħat din il-formola lill-istituzzjonijiet kollha ta' l-assigurazzjoni ta' l-anzjanità li magħhom il-persuna li ssofri mill-marda kienet assigurata f'kull wieħed minn dawn l-Istati; kull waħda mill-istituzzjonijiet imsemmja għandha tniżżel fuq il-formola l-perjodi ta' l-assigurazzjoni (assigurazzjoni għall-anzjanità) imwettqa skond il-leġislazzjoni li hija tamministra u għandha tibgħat il-formola lura lill-istituzzjoni responsabbli mill-ħlas tal-benefiċċji fi flus;
(ċ) l-istituzzjoni responsabbli mill-ħlas tal-benefiċċji fi flus għandha mbagħad tqassam in-nefqa bejnha u bejn l-istituzzjonijiet l-oħra kompetenti msemmija; għandha tgħarraf lil dawn ta' l-aħħar b'dan it-tqassim bix-xhieda xierqa ta' appoġġ partikolarment fejn jirrigwarda l-ammont totali tal-benefiċċji fi flus u l-kalkolu tal-persentaġġi tat-tqassim;
(d) fl-aħħar ta' kull sena kalendarja, l-istituzzjoni responsabbli mill-ħlas tal-benefiċċji fi flus għandha tibgħat lil kull waħda mill-istituzzjonijiet kompetenti interessati dikjarazzjoni dwar il-benefiċċji fi flus imħallsa matul is-sena kalendarja meħuda f'konsiderazzjoni, fejn turi l-ammont mistħoqq minn kull waħda minnhom skond it-tqassim kif provdut taħt (ċ); kull waħda minn dawn l-istituzzjonijiet għandha tħallas lura l-ammont mistħoqq lill-istituzzzjoni responsabbli mill-ħlas tal-benefiċċji fi flus malajr kemm jista' jkun, u mhux iżjed tard minn tliet xhur wara.
L-implimentazzjoni ta' l-Artikolu 58(3) tar-Regolament
L-Artikolu 70
Id-dikjarazzjoni awtentikata li għandha x'taqsam mal-membri tal-familja li għandhom jitqiesu għall-kalkolu tal-benefiċċji fi flus, inklużi l-pensjonijiet
1. Sabiex jieħdu l-benefiċċji skond l-Artikolu 58 tar-Regolament, il-pretendent għandu jissottometti dikjarazzjoni awtentikata dwar il-membri tal-familja tiegħu residenti fit-territorju ta' Stat Membru ieħor għajr dak il-wieħed li fih tinsab l-istituzzjoni responsabbli mill-konċessjoni tal-benefiċċji.
Din id-dikjarazzjoni awtentikata għandha tinħareġ mill-istituzzjoni ta' l-assigurazzjoni għall-mard fil-post tar-residenza tal-membri tal-familja, jew minn istituzzjoni oħra nominata mill-awtorità kompetenti ta' l-Istat Membru li fit-territorju tiegħu jirresjedu. It-tieni u t-tielet sottoparagrafi ta' l-Artikolu 25(2) tar-Regolament ta' Implimentazzjoni għandhom japplikaw b'analoġija.
Minflok id-dikjarazzjoni awtentikata miġjuba fl-ewwel sottoparagrafu, l-istituzzjoni responsabbli mill-konċessjoni tal-benefiċċji fi flus tista' teħtieġ li l-pretendent jipprovdi dokumenti riċenti ta' l-istat ċivili li għandhom x'jaqsmu mal-membri tal-familja tiegħu residenti fit-territorju ta' Stat Membru ieħor għajr l-Istat fejn tinsab lokata l-istituzzjoni msemmija.
2. Fil-każ riferit fil-paragrafu 1, jekk il-leġislazzjoni amministrata mill-istituzzjoni interessata teħtieġ illi l-membri tal-famija jgħixu taħt l-istess saqaf mal-pretendent, il-fatt li l-membri tal-familja msemmija, filwaqt li ma jissodisfawx din il-kondizzjoni huma, madankollu, dipendenti prinċipalment mill-pretendent irid ikun stabbilit mid-dokumenti li jippruvaw it-trasmissjoni regolari ta' parti mill-qligħ tal-pretendent.
L-implimentazzjoni ta' l-Artikolu 60 tar-Regolament
L-Artikolu 71
L-aggravament ta' marda kawżata mix-xogħol
1. Fil-każijiet koperti bl-Artikolu 60(1) tar-Regolament, il-ħaddiem għandu jforni lill-istituzzjoni ta' l-Istat Membru li minnu jkun qiegħed jippretendi d-drittijiet għall-benefiċċju bit-tagħrif kollu li għandu x'jaqsam mal-benefiċċji konċessi preċedentement rigward il-marda kawżata mix-xogħol imsemmija. Din l-istituzzjoni tista' tapplika għand kull istituzzjoni oħra li qabel kienet kompetenti sabiex tikseb kull tagħrif li tikkunsidra meħtieġ.
2. Fil-każ kopert bl-Artiklu 60(1) tar-Regolament, l-istituzzjoni kompetenti meħtieġa li tħallas il-benefiċċji għandha tgħarraf lill-istituzzjoni l-oħra interessata, għall-approvazzjoni tagħha, bl-ammont tan-nefqa li trid tinġarr mill-istituzzjoni ta' l-aħħar bħala riżultat ta' l-aggravament, flimkien max-xhieda xierqa ta' appoġġ. Fl-aħħar ta' kull sena kalendarja, l-istituzzjoni ta' l-ewwel għandha tibgħat lill-istituzzjoni tat-tieni dikjarazzjoni tal-benefiċċji fi flus imħallsa matul is-sena finanzjarja msemmija, fejn turi l-ammont mistħoqq mill-istituzzjoni ta' l-aħħar li għandha tagħmel il-ħlas lura lill-istituzzjoni ta' l-ewwel malajr kemm jista' jkun, mhux iktar tard minn tliet xhur wara.
3. Fil-każ riferit fl-ewwel sentenza ta' l-Artikolu 60(2)(b) tar-Regolament, l-istituzzjoni responsabbli mill-ħlas ta' benfiċċji fi flus għandha tgħarraf lill-istituzzjonijiet kompetenti nteressati, għall-approvazzjoni tagħhom, bil-bidliet magħmula fit-tqassim tan-nefqa ta' qabel, flimkien max-xhieda xierqa ġustifikattiva.
4. Fil-każ riferit fit-tieni sentenza ta' l-Artikolu 60(2)(b) tar-Regolament, il-paragrafu 2 għandu japplika b'analoġija.
L-implimentazzjoni ta' l-Artikolu 61(5) tar-Regolament
L-Artikolu 72
Stima tal-grad ta' l-inkapaċità fil-każ ta' inċident fuq ix-xogħol imġarrab qabel jew marda kawżata mix-xogħol mikxufa qabel
1. Sabiex jiġi stmat il-grad ta' l-inkapaċità fil-każ riferit fl-Artikolu 61(5) tar-Regolament, ħaddiem għandu jforni lill-istituzzjoni kompetenti ta' l-Istat Membru li għal-leġislazzjoni tiegħu kien soġġett meta ġarrab l-inċident fuq ix-xogħol jew meta nstabet għall-ewwel darba l-marda kawżata mix-xogħol, bit-tagħrif kollu dwar l-inċidenti preċedenti mġarrba fuq ix-xogħol jew tal-mard kawżat mix-xogħol li sofra meta kien soġġett għal-leġislazzjoni ta' Stat Membru ieħor, kien x'kien il-grad ta' l-inkapaċità kawżata minn dawn il-każi ta' qabel.
2. Bi qbil mal-leġislazzjoni li hija tamministra rigward il-kisba tad-dritt għall-benefiċċji, u l-istabbilizzazzjoni ta' l-ammont tal-benefiċċju, l-istituzzjoni kompetenti għandha tqis il-grad ta' l-inkapaċità kawżat minn dawn il-każi ta' qabel.
3. Din l-istituzzjoni tista' tapplika għand kull istituzzjoni oħra li qabel kienet kompetenti sabiex tikseb kull tagħrif li tikkunsidra meħtieġ.
Meta inkapaċità ta' qabel għax-xogħol kienet kawżata minn inċident imġarrab meta l-ħaddiem kien soġġett għal-leġislazzjoni ta' Stat Membru li ma jagħmel l-ebda distinzjoni dwar l-oriġini ta' l-inkapaċità għax-xogħol, l-istituzzjoni kompetenti rigward l-inkapaċita' preċedenti għax-xogħol jew il-korp nominat mill-awtorità kompetenti ta' l-Istat Membru nteressat għandhom, fuq it-talba ta' l-istituzzjoni kompetenti ta' Stat Membru ieħor, ifornu t-tagħrif dwar il-grad ta' l-inkapaċità ta' qabel għax-xogħol u, sa fejn hu possibbli, kull tagħrif li jagħmilha possibbli li jiġi stabbilit jekk l-inkapaċità kenitx ir-riżultat ta' l-inċident fuq ix-xogħol fit-tifsira tal-leġislazzjoni amministrata mill-instituzzjoni ta' l-Istat Membru tat-tieni. Fejn dan ikun il-każ, għandu japplika l-paragrafu 2 b'analoġija.
L-implimentazzjoni ta' l-Artikolu 62(1) tar-Regolament
L-Artikolu 73
L-istituzzjonijiet li lilhom jistgħu japplikaw meta l-ħaddiema fil-minjieri u impriżi simili jkunu qegħdin jew ikunu jirresjedu fi Stat Membru ieħor għajr l-Istat kompetenti
1. Fil-każi riferiti fl-Artikolu 62(1) tar-Regolament u fejn, fil-pajjiż fejn qegħdin jew jirresjedu, il-benefiċċji provduti skond l-iskema ta' l-assigurazzjoni għall-inċidenti fuq ix-xogħol u l-mard kawżat mix-xogħol li tkopri lill-ħaddiema tal-minjieri u impriżi simili, il-ħaddiema li jappartjenu għal din il-kategorija ta' l-aħħar jistgħu japplikaw, fl-Istat Membru fejn ikunu jirresjedu jew jgħixu, fl-eqreb istituzzjoni speċifikata fl-Anness 3 mar-Regolament ta' Implimentazzjoni, anke jekk din ta' l-aħħar tkun istituzzjoni ta' l-iskema applikabbli għall-ħaddiema ta' l-id fl-industrija ta' l-azzar, u din l-istituzzjoni għandha mbagħad tipprovdi dawn il-benefiċċji.
2. Fejn il-benefiċċji provduti bl-iskema speċjali għall-ħaddiema fil-minjieri u impriżi simili huma iktar vantaġġużi, dawn il-ħaddiema għandu jkollhom l-għażla li japplikaw jew lill-istituzzjoni responsabbli mill-amministrazzjoni ta' din l-iskema, jew fl-eqreb istituzzjoni ta' l-Istat Membru li fihom qegħdin jew jirresjedu, li tkun qiegħda tamministra l-iskema għall-ħaddiema ta' l-id fl-industrija ta' l-azzar. Fil-każ ta' l-aħħar, l-istituzzjoni msemmija għandha tiġbed l-attenzjoni tal-ħaddiem għall-fatt illi billi japplika lill-istituzzjoni responsabbli mill-amministrazzjoni ta' l-iskema hawn fuq imsemmija, jikseb iktar vantaġġi; barra minn dan, għandha wkoll tgħarraf lill-persuna bl-isem u l-indirizz ta' din l-istituzzjoni.
L-implimentazzjoni ta' l-Artikolu 62(2) tar-Regolament
L-Artikolu 74
It-teħid ta' qies tal-perjodu taż-żmien li matulu l-benefiċċji jkunu diġà ġew provduti mill-istituzzjoni ta' Stat Membru ieħor
Għall-għanijiet ta' l-implimentazzjoni ta' l-Artikolu 62(2) tar-Regolament, l-istituzzjoni ta' Stat Membru mqabbda sabiex tipprovdi l-benefiċċji tista' titlob lill-istituzzjoni ta' Stat Membru ieħor sabiex tipprovdiha bit-tagħrif dwar il-perjodu taż-żmien li matulu l-istituzzjoni ta' l-aħħar kienet diġà provdiet benefiċċji għall-istess inċident fuq ix-xogħol jew mard kawżat mix-xogħol.
Is-sottomissjoni u l-investigazzjoni tal-pretensjonijiet għall-pensjoni, minbarra pensjonijiet dwar mard kawżat mix-xogħol bl-Artikolu 57 tar-Regolament
L-Artikolu 75
1. Sabiex jieħu pensjoni jew sussidju supplimentari skond il-leġislazzjoni ta' Stat Membru, ħaddiem jew is-superstiti tiegħu li jirresjedu fit-territorju ta' Stat Membru ieħor għandhom jagħmlu pretensjoni jew lill-istituzzjoni kompetenti, jew lill-istituzzjoni tal-post tar-residenza, li għandha tibgħat din il-pretensjoni lill-istituzzjoni kompetenti. Is-sottomissjoni tal-pretensjoni għandha tkun soġġetta għar-regoli li ġejjin:
(a) il-pretensjoni għandu jkollha magħha d-dokumenti meħtieġa ta' appoġġ u għandha tkun magħmula fuq il-formola provduta skond il-leġislazzjoni amministrata mill-istituzzjoni kompetenti;
(b) l-eżattezza tat-tagħrif mogħti mill-pretendent għandha tiġi stabbilita minn dokumenti uffiċjali mwaħħla mal-formola tal-pretensjoni, jew konfermata mill-korpi kompetenti ta' l-Istat Membru li fit-territorju tiegħu jirresjedi l-pretendent.
2. L-istituzzjoni kompetenti għandha tgħarraf lill-pretendent bid-deċiżjoni tagħha direttament jew permezz tal-korp tal-kuntatt ta' l-Istat kompetenti; għandha tibgħat kopja ta' din id-deċiżjoni lill-korp tal-kuntatt ta' l-Istat Membru li fit-territorju tiegħu jirresjedi l-pretendent.
Testijiet Amministrattivi u Eżamijiet Mediċi
L-Artikolu 76
1. Il-kontrolli amministrattivi u l-eżamijiet mediċi provduti fil-każ ta' pensjonijiet li jiġu riveduti għandhom isiru fuq it-talba ta' l-istituzzjoni kompetenti mill-istituzzjoni ta' l-Istat Membru li fit-territorju tiegħu qiegħda l-persuna intitolata għall-benefiċċji, bi qbil mal-proċedura preskritta bil-leġislazzjoni amministrata mill-istituzzjoni ta' l-aħħar. L-istituzzjoni kompetenti għandha, madankollu, iżżomm id-dritt li ġġiegħel lill-persuna intitolata għall-benefiċċji li tiġi eżaminata mill-ġdid mit-tabib ta' l-għażla tagħha.
2. Kull persuna li tieħu pensjoni għaliha jew għal orfni għandha tgħarraf lill-istituzzjoni responsabbli mill-ħlas b'kull bidla fis-sitwazjoni tagħha jew f'dik ta' l-orfni li x'aktarx jimmodifikaw id-drittijiet għall-pensjoni.
Ħlas tal-Benefiċċji
L-Artikolu 77
Il-pensjonijiet mistħoqqa mill-istituzzjoni ta' Stat Membru wieħed lill-pretendenti residenti fit-territorju ta' Stat Membru ieħor għandhom jingħataw bi qbil mal-proċedura preskritta fl-Artikoli 53 sa 58 tar-Regolament ta' Implimentazzjoni.
IL-KAPITOLU 5
GĦOTJIET GĦALL-IMWIET
L-implimentazzjoni ta' l-Artikoli 64, 65 u 66 tar-Regolament
L-Artikolu 78
Is-sottomissjoni ta' pretensjoni għall-għotja
Sabiex jirċievi l-għotja ta' l-imwiet skond il-leġislazzjoni ta' Stat Membru ieħor għajr l-Istat li fit-territorju tiegħu jirresjedi, il-pretendent għandu jissottometti l-pretensjoni tiegħu jew lill-istituzzjoni kompetenti jew lill-istituzzjoni tal-post tar-residenza.
Il-pretensjoni jrid ikollha magħha d-dokumenti ta' appoġġ meħtieġa mil-leġislazzjoni li tamministra l-istituzzjoni kompetenti.
L-eżattezza tat-tagħrif fornit mill-pretendent għandha tiġi stabbilita mid-dokumenti uffiċjali mwaħħlin mal-pretensjoni, jew konfermata mill-korpi kompetenti ta' l-Istat Membru li fit-territorju tiegħu jirresjedi l-pretendent.
L-Artikolu 79
Id-dikjarazzjoni awtentikata ta' l-perjodi ta' l-assigurazzjoni
1. Sabiex jiġu invokati d-dispożizzjonijiet ta' l-Artikolu 64 tar-Regolament, pretendent għandu jissottometti lill-istituzzjoni kompetenti dikjarazzjoni awtentikata li tispeċifika l-perjodi ta' l-assigurazzjoni mwettqa skond il-leġislazzjoni li għaliha kien l-aħħar soġġett.
2. Din id-dikjarazzjoni awtentikata għandha tinħareġ, fuq il-talba tal-pretendent mill-istituzzjoni ta' l-assigurazzjoni għall-mard, skond kif ikun il-każ, li magħha l-ħaddiem kien l-aħħar assigurat. Jekk il-pretendent ma jissottomettix id-dikjarazzjoni awtentikata msemmija, l-istituzzjoni kompetenti għandha tiksibha direttament minn għand waħda jew l-oħra mill-istituzzjonijiet msemmija iktar 'il fuq.
3. Fejn huwa meħtieġ illi jitqiesu l-perjodi ta' l-assigurazzjoni mwettqa qabel skond il-leġislazzjoni ta' xi Stat Membru ieħor, il-paragrafi 1 u 2 għandhom japplikaw b'analoġija, sabiex jiġu ssodisfati l-kondizzjonijiet tal-leġislazzjoni ta' l-Istat kompetenti.
IL-KAPITOLU 6
BENEFIĊĊJI GĦALL-QGĦAD
L-implimentazzjoni ta' l-Artikolu 67 tar-Regolament
L-Artikolu 80
Id-dikjarazzjoni awtentikata tal-perjodi ta' l-assigurazzjoni jew tax-xogħol
1. Sabiex jiġu nvokati d-disposizzjonijiet ta' l-Artikolu 67(1), (2) jew (4) tar-Regolament, il-pretendent għandu jissottometti lill-istituzzjoni kompetenti dikjarazzjoni awtentikata li tispeċifika l-perjodi ta' l-assigurazzjoni jew tax-xogħol imwettqa qabel skond il-leġislazzjoni li għaliha kien l-aħħar soġġett, flimkien ma' kull tagħrif ieħor meħtieġ bil-leġislazzjoni amministrata minn din l-istituzzjoni.
2. Din id-dikjarazzjoni awtentikata għandha tinħareġ, fuq it-talba tal-persuna interessata, jew mill-istituzzjoni kompetenti f'materji ta' qgħad ta' l-Istat Membru li għal-leġislazzjoni tiegħu kien l-aħħar soġġett, jew minn istituzzjoni oħra nominata mill-awtorità kompetenti ta' l-Istat Membru msemmi. Jekk il-pretendent ma jissottomettix id-dikjarazzjoni awtentikata msemmija, l-istituzzjoni kompetenti għandha tiksibha mingħand waħda jew l-oħra mill-istituzzjonijiet imsemmija iktar 'il fuq.
3. Fejn hu meħtieġ li jitqiesu l-perjodi ta' l-assigurazzjoni jew tax-xogħol imwettqa qabel skond il-leġislazzjoni ta' kull Stat Membru ieħor sabiex jissodisfaw il-kondizzjonijiet tal-leġislazzjoni ta' l-Istat kompetenti, il-paragrafi (1) u (2) għandhom japplikaw b'analoġija.
L-implimentazzjoni ta' l-Artikolu 68 tar-Regolament
L-Artikolu 81
Id-dikjarazzjoni awtentikata għall-kalkolu tal-benefiċċji
Fejn ir-responsabbiltà għall-kalkolu tal-benefiċċji qiegħda fuq istituzzjoni li taqa' taħt l-Artikolu 68(1) tar-Regolament, u fejn għal l-aħħar xogħol tagħha persuna tkun għamlet inqas minn erba' ġimgħat fit-territorju ta' l-Istat Membru fejn tinsab din l-istituzzjoni, din il-persuna għandha tissottometti lill-istituzzjoni msemmija dikjarazzjoni awtentikata li tindika n-natura ta' l-aħħar xogħol magħmul għal mill-inqas erba' ġimgħat fit-territorju ta' Stat Membru ieħor, u s-settur ta' l-ekonomija li fiha kien magħmul dan ix-xogħol. Jekk il-persuna msemmija ma tissottomettix din id-dikjarazzjoni awtentikata, l-istituzzjoni msemmija għandha tiksibha jew mill-istituzzjoni kompetenti rigward il-qgħad ta' l-Istat Membru ta' l-aħħar li magħha kien assigurat, jew minn istituzzjoni oħra nominata mill-awtorità kompetenti ta' l-Istat Membru.
L-Artikolu 82
Id-dikjarazzjoni awtentikata li għandha x'taqsam mal-membri tal-familja li trid titqies għall-kalkolu tal-benefiċċji
1. Sabiex tinvoka d-dispożizzjonijiet ta' l-Artikolu 68(2) tar-Regolament, persuna għandha tissottometti lill-istituzzjoni kompetenti dikjarazzjoni awtentikata li għandha x'taqsam mal-membri tal-familja tagħha residenti fit-territorju ta' Stat Membru ieħor għajr dak li fih tinsab l-istituzzjoni msemmija.
2. Din id-dikjarazzjoni awtentikata għandha tiġi maħruġa mill-istituzzjoni nominata mill-awtorità kompetenti ta' l-Istat Membru li fit-territorju tiegħu jirresjedu dawn il-membri tal-familja. Id-dikjarazzjoni awtentikata trid tiċċertifika illi l-membri tal-familja ma jitqisux għall-kalkolu tal-benefiċċji tal-qgħad mistħoqqa lil persuna oħra skond il-leġislazzjoni ta' l-Istat Membru msemmi. Id-dikjarazzjoni awtentikata għandha tibqa' valida għat-tnax-il xahar ta' wara d-data tal-ħruġ tagħha. Tista' tiġġedded; f'dan il-każ, għandha tkun valida mid-data tat-tiġdid tagħha. Il-persuna interessata għandha tgħarraf fil-pront lill-istituzzjoni kompetenti b'kull okkorrenza li twassal għall-ħtieġa ta' modifika fid-dikjarazzjoni awtentikata msemmija; din il-modifika għandu jkollha effett mill-ewwel jum ta' l-okkorrenza.
L-implimentazzjoni ta' l-Artikolu 69 tar-Regolament
L-Artikolu 83
Il-kondizzjonijiet u l-limiti għaż-żamma tad-dritt għall-benefiċċji meta persuna qiegħda tmur toqgħod fi Stat Membru ieħor
1. Sabiex iżżomm id-dritt għall-benefiċċji, persuna qiegħda koperta bl-Artikolu 69(1) tar-Regolament għandha tissottometti lill-istituzzjoni tal-post li tkun marret fih dikjarazzjoni awtentikata li fiha l-istituzzjoni kompetenti għandha tiċċertifika illi l-persuna għadha ntitolata għall-benefiċċji skond il-kondizzjonijiet preskritti fil-paragrafu 1(b) ta' l-Artikolu msemmi. L-istituzzjoni kompetenti għandha tispeċifika partikolarment f'din id-dikjarazzjoni awtentikata:
(a) l-ammont ta' benefiċċju mħallas lill-persuna qiegħda skond il-leġislazzjoni ta' l-Istat kompetenti;
(b) id-data li fiha l-persuna qiegħda ma baqgħetx disponibbli għas-servizzi tax-xogħol ta' l-Istat kompetenti;
(ċ) il-limitu taż-żmien skond l-Artikolu 69(1 (b) tar-Regolament għar-reġistrazzjoni bħala persuna li qiegħda tfittex ix-xogħol fl-Istat Membru li fih tkun marret il-persuna qiegħda;
(d) il-perjodu massimu taż-żmien, bi qbil ma' l-Artikolu 69(1)(ċ) tar-Regolament, li matulu d-dritt tal-benefiċċju jista' jibqa' jinżamm;
(e) il-fatti li jistgħu jibdlu id-dritt għall-benefiċċju.
2. Kull persuna qiegħda li jkollha ħsieb tmur fi Stat Membru ieħor sabiex tfittex ix-xogħol għandha, qabel it-tluq tagħha, tapplika għad-dikjarazzjoni awtentikata riferita fil-paragrafu 1. Jekk il-persuna qiegħda ma tissottomettix id-dikjarazzjoni awtentikata msemmija, l-istituzzjoni tal-post li tkun marret fih għandha tiksibha mingħand l-istituzzjoni kompetenti. Is-servizzi tax-xogħol ta' l-istat kompetenti għandhom jiżguraw illi l-persuna qiegħda tkun ġiet mgħarrfa bl-obbligi tagħha skond l-Artikolu 69 tar-Regolament u skond l-Artikolu preżenti.
3. L-istituzzjoni tal-post li fih tkun marret il-persuna qiegħda għandha tgħarraf lill-istituzzjoni kompetenti bid-data li fiha l-persuna qiegħda rreġistrat u d-data li fiha beda l-ħlas tal-benefiċċji u għandha tħallas il-benefiċċji ta' l-Istat kompetenti bi qbil mal-proċedura provduta bil-leġislazzjoni ta' l-Istat Membru li fih tkun marret il-persuna qiegħda.
L-istituzzjoni tal-post li fih tkun marret il-persuna qiegħda għandha tagħmel test jew tirranġa biex jitwettaq wieħed daqs li kieku kienet qiegħda tittratta ma' persuna qiegħda ntitolata għall-benefiċċji skond il-leġislazzjoni li hija tamministra. Għandha tgħarraf lill-istituzzjoni kompetenti dwar kull okkorrenza li taqa' taħt il-paragrafu 1(e) ta' hawn fuq hekk kif issir taf biha u, fil-każijiet fejn il-benefiċċju jrid jiġi sospiż jew irtirat, għandha tieqaf fil-pront mill-ħlas tal-benefiċċju. L-istituzzjoni kompetenti għandha fil-pront tgħarrafha safejn u sakemm, u minn liema data, id-dritt tal-persuna qiegħda għall-benefiċċji tiġi affettwata b'dan il-fatt. Il-ħlas tal-benefiċċji jista' biss jerġa' jibda jingħata, fejn xieraq, wara li l-persuna interessata tkun irċeviet dan it-tagħrif. Fejn il-benefiċċju jrid jiġi mnaqqas, l-istituzzjoni tal-post fejn tkun marret il-persuna qiegħda għandha tkompli tħallasha ammont imnaqqas ta' benefiċċju, bla ħsara għal aġġustament, wara li tkun irċeviet tweġiba mill-istituzzjoni kompetenti.
4. Żewġ Stati Membri jew iktar jew l-awtoritajiet kompetenti ta' dawn l-Istati Membri jistgħu, wara li jirċievu l-Opinjoni tal-Kummissjoni Amministrattiva, jaqblu bejniethom li jdaħħlu dispożizzjonijiet oħra ta' implimentazzjoni.
L-implimentazzjoni ta' l-Artikolu 71 tar-Regolament
L-Artikolu 84
Persuni qiegħda li, matul l-aħħar impjieg tagħhom, kienu residenti fi Stat Membru ieħor għajr l-Istat kompetenti
1. Fil-każijiet riferiti fl-Artikolu 71(1)(a)(ii) u fl-ewwel sentenza ta' l-Artikolu 71(1) (b)(ii) tar-Regolament, l-istituzzjoni tal-post tar-residenza għandha titqies bħala li hija l-istituzzjoni kompetenti, għall-għanijiet biex jiġi applikat l-Artikolu 80 tar-Regolament ta' Implimentazzjoni.
2. Sabiex tippretendi benefiċċji skond l-Artikolu 71(1)(b)(ii) tar-Regolament, persuna qiegħda għandha tissottometti lill-istituzzjoni tal-post tar-residenza, minbarra d-dikjarazzjoni awtentikata mill-istituzzjoni ta' l-Istat Membru li għal-leġislazzjoni tiegħu kienet l-aħħar soġġetta, dikjarazzjoni awtentikata li tindika illi ma għandha l-ebda dritt għall-benefiċċju skond l-Artikolu 69 tar-Regolament.
3. Għall-għanijiet ta' l-Artikolu 71(2) tar-Regolament, l-istituzzjoni tal-post tar-residenza għandha titlob lill-istituzzjoni kompetenti għal kull tagħrif li għandu x'jaqsam mad-dritt tal-persuna qiegħda mill-istituzzjoni ta' l-aħħar.
IL-KAPITOLU 7
BENEFIĊĊJI TAL-FAMILJA U SUSSIDJI TAL-FAMILJA
L-implimentazzjoni ta' l-Artikolu 72 tar-Regolament
L-Artikolu 85
Id-dikjarazzjoni awtentikata tal-perjodi tax-xogħol
1. Sabiex jiġu invokati d-dispożizzjonijiet ta' l-Artikolu 72 tar-Regolament, persuna għandha tissottometti lill-istituzzjoni kompetenti dikjarazzjoni awtentikata li tispeċifika l-perjodi tax-xogħol imwettqa skond il-leġislazzjoni li għaliha kienet l-aħħar soġġetta.
2. Din id-dikjarazzjoni awtentikata għandha tinħareġ, fuq it-talba tal-persuna interessata, jew mill-istituzzjoni kompetenti rigward il-benefiċċji tal-familja fl-Istat Membru li għal-leġislazzjoni tiegħu kienet l-aħħar assigurata, jew minn istituzzjoni oħra nominata mill-awtorità kompetenti ta' l-Istat Membru msemmi. Jekk il-pretendent ma jissottomettix id-dikjarazzjoni awtentikata msemmija, l-istituzzjoni kompetenti għandha tiksibha minn waħda jew l-oħra mill-istituzzjonijiet imsemmija iktar 'il fuq għajr jekk l-istituzzjoni ta' l-assigurazzjoni għall-mard tista' tagħtih kopja tad-dikjarazzjoni awtentikata kif provdut fl-Artikolu 16(1) tar-Regolament ta' Implimentazzjoni.
3. Fejn hu meħtieġ li jitqiesu l-perjodi tax-xogħol imwettqa qabel skond il-leġislazzjoni ta' kull Stat Membru ieħor sabiex jissodisfaw il-kondizzjonijiet tal-leġislazzjoni ta' l-Istat kompetenti, il-paragrafi (1) u (2) għandhom japplikaw b'analoġija.
L-implimentazzjoni ta' l-Artikolu 73(1) u l-Artikolu 75(1)(a) u (b) tar-Regolament
L-Artikolu 86
Il-ħaddiema soġġetti għal-leġislazzjoni ta' Stat Membru ieħor għajr Franza
1. Sabiex jieħu l-benefiċċji tal-familja skond l-Artikolu 73(1) tar-Regolament, ħaddiem għandu jissottometti pretensjoni lill-istituzzjoni kompetenti, fejn meħtieġ permezz ta' min jimpjegah.
2. B'appoġġ għall-pretensjoni tiegħu, il-ħaddiem għandu jissottometti dikjarazzjoni dwar l-istat tal-familja tiegħu, maħruġa mill-awtoritajiet kompetenti f'materji dwar l-istat ċivili fil-pajjiż tar-residenza tal-membri tal-familja. Din id-dikjarazzjoni trid tiġi mġedda kull sena.
3. Fejn il-leġislazzjoni ta' l-Istat kompetenti tipprovdi illi l-benefiċċji tal-familja jistgħu jew iridu jiġu mħallsa lill-persuna oħra għajr lill-ħaddiem, il-ħaddiem għandu wkoll jissottometti, b'appoġġ mal-pretensjoni tiegħu, tagħrif li jidentifika lill-individwu li lilu għandhom jitħallsu l-benefiċċji tal-familja fil-pajjiż tar-residenza (isem, kunjom u indirizz sħiħ).
4. L-aworitajiet kompetenti ta' żewġ Stati Membri jew iktar jistgħu jaqblu bejniethom fuq proċeduri speċjali għall-ħlas tal-benefiċċji tal-familja, partikolarment bil-ħsieb li jħaffu l-implimentazzjoni ta' l-Artikolu 75(1)(a) u (b) tar-Regolament. Dan il-ftehim irid jiġi komunikat lill-Kummissjoni Amministrattiva.
5. Ħaddiem għandu jgħarraf lill-istituzzjoni kompetenti, fejn meħtieġ permezz ta' min jimpjegah:
- dwar kull bidla fis-sitwazzjoni tal-membri tal-familja tiegħu li tista' tibdel id-dritt għall-benefiċċji tal-familja;
- dwar kull bidla fin-numru tal-membri tal-familja li lilha jkunu mistħoqqa l-benefiċċji tal-familja;
- dwar kull trasferiment tar-residenza jew tal-post fejn qegħdin dawn il-membri tal-familja;
- dwar kull eżerċizzju ta' attività professjonali jew kummerċjali li bis-saħħa tagħhom ikunu wkoll mistħoqqa l-benefiċċji tal-familja skond il-leġislazzjoni ta' l-Istat Membru li fit-territorju tiegħu jkunu jirrisjedu l-membri tal-familja.
L-implimentazzjoni ta' l-Artikolu 73(2) tar-Regolament
L-Artikolu 87
Ħaddiema soġġetti għal-leġislazzjoni Franċiża
1. Sabiex jiġbed l-allowances tal-familja skond l-Artikolu 73(2) tar-Regolament, ħaddiem għandu jissottometti pretensjoni lill-istituzzjoni kompetenti li għandha toħroġlu dikjarazzjoni awtentikata li tiddikjara li huwa jissodisfa l-kondizzjonijiet tax-xogħol li jirregolaw il-kisba tad-dritt għas-sussidji tal-familja skond il-leġislazzjoni Franċiża. Fl-istess ħin, il-ħaddiem għandu jiffirma dikjarazzjoni li tiċċertifika li ma għandu l-ebda dritt għas-sussidji tal-familja skond il-leġislazzjoni tal-pajjiż tar-residenza tal-membri tal-familja, bis-saħħa ta' xi attività professjonali jew kummerċjali.
Fejn il-leġislazzjoni Franċiża tipprovdi illi id-dritt ta' allowances tal-familja iservi għall-perjodu ta' żmien li jikkorrespondi mat-tul tal-perjodi ta' l-impjieg, id-dikjarazzjoni awtentikata għandha tispeċifika t-tul taż-żmien ta' l-impjieg imwettaq matul il-kors tal-perjodu taż-żmien involut.
Il-membri tal-familja għandhom jiġu reġistrati ma' l-istituzzjoni tal-post tar-residenza tagħhom hekk kif jippreżentaw din id-dikjarazzjoni awtentikata u d-dokumenti ġustifikattivi meħtieġa bil-leġislazzjoni ta' din l-istituzzjoni għall-konċessjoni ta' l-allowances tal-familja.
Jekk il-membri tal-familja ma jissottomettux id-dikjarazzjoni awtentikata msemmija l-istituzzjoni tal-post tar-residenza għandha tiksibha direttament mill-istituzzjoni kompetenti.
2. Id-dikjarazzjoni awtentikata provduta bil-paragrafu 1 għandha tibqa' valida għal perjodu ta' tliet xhur wara d-data tal-ħruġ tagħha, u tiġġedded awtomatikament kull tliet xhur mill-istituzzjoni kompetenti.
3. Fil-każ ta' ħaddiem staġjonali, id-dikjarazzjoni awtentikata provduta bil-paragrafu 1 għandha tibqa' valida għall-perjodu kollu taż-żmien previst tax-xogħol staġjonali għajr jekk, sadattant, l-istituzzjoni kompententi tinnotifika lill-istituzzjoni tal-post tar-residenza bil-kanċellazzjoni tad-dikjarazzjoni.
4. Jekk il-leġislazzjoni ta' Stat Membru li fit-territorju tiegħu jirresjedu l-membri tal-familja tipprovdi għad-dritt tas-sussidji tal-familja kull xahar jew kull tliet xhur, filwaqt li l-leġislazzjoni Franċiża tipprovdi illi id-dritt għall-allowances tal-familja tul perjodu ta' żmien li jikkorrespondi mat-tul ta' l-impjieg, l-allowances tal-familja għandhom jiġu konċessi fil-proporzjon illi dan it-tul ta' żmien għandu mat-tul ta' żmien preskritt bil-leġislazzjoni tal-pajjiż tar-residenza tal-membri tal-familja.
5. Jekk il-leġislazzjoni ta' l-Istat Membru li fit-territorju tiegħu jirresjedu l-membri tal-familja tipprovdi l-allowances tal-familja għal numru ta' ġranet li jikkorrispondi man-numru ta' ġranet ta' impjieg, filwaqt li l-leġislazzjoni Franċiża tipprovdi illi id-dritt għall-allowances tal-familja jdum xahar, allura l-benefiċċji tal-familja għandhom jiġu konċessi għal xahar.
6. Fil-każijiet riferiti fil-paragrafi 4 u 5, meta l-perjodi tax-xogħol imwettqa skond il-leġislazzjoni Franċiża jiġu espressi f'unitajiet differenti minn dawk li huma użati għall-kalkolu ta' l-allowances tal-familja skond il-leġislazzjoni ta' l-Istat Membru li fit-territorju tiegħu jirresjedu l-membri tal-familja, il-qlib għandu jitwettaq bi qbil mad-disposizzjonijiet ta' l-Artikolu 15(3) tar-Regolament ta' Implimentazzjoni.
7. L-istituzzjoni kompetenti għandha fil-pront tgħarraf lill-istituzzjoni tal-post tar-residenza tal-membri tal-familja bid-data li fiha l-ħaddiem ma jibqax intitolat għall-allowances tal-familja jew li fiha jittrasferixxi r-residenza tiegħu mit-territorju ta' Stat Membru wieħed għal dak ta' Stat Membru ieħor.
L-istituzzjoni tal-post tar-residenza tal-membri tal-familja tista', f'kull ħin, titlob lill-istituzzjoni kompetenti li tforniha b'kull tagħrif li jkollu x'jaqsam mad-dritt tal-ħaddiem għall-allowances al-familja.
Jekk l-istituzzjoni kompetenti tqisha ħaġa meħtieġa, l-istituzzjoni tal-post tar-residenza għandha fuq it-talba ta' l-istituzzjoni kompetenti, tivverifika d-dikjarazzjoni riferita fl-ewwel sottoparagrafu tal-paragrafu 1.
8. Il-membri tal-familja huma meħtieġa illi jgħarrfu lill-istituzzjoni tal-post tar-residenza tagħhom b'kull bidla fis-sitwazzjoni tagħhom li tista' tibdel id-dritt tagħhom għall-allowances al-familja, partikolarment kull bidla tar-residenza.
L-implimentazzjoni ta' l-Artikolu 74 (1) tar-Regolament
L-Artikolu 88
Persuni qiegħda soġġetti għal-leġislazzjoni ta' Stat Membru ieħor għajr Franza
L-Artikolu 86 tar-Regolament ta' Implimentazzjoni għandu japplika b'analoġija għall-persuni qiegħda koperti bl-Artikolu 74(1) tar-Regolament.
L-implimentazzjoni ta' l-Artikolu 74(2) tar-Regolament
L-Artikolu 89
Persuni qiegħda soġġetti għal-leġislazzjoni Franċiża
1. Sabiex jiġbdu s-sussidji tal-familja fit-territorju ta' l-Istat Membru fejn jirresjedu, il-membri tal-familja koperti bl-Artikolu 74(2) tar-Regolament għandhom jissottomettu lill-istituzzjoni tal-post tar-residenza tagħhom dikjarazzjoni awtentikata li tiddikjara illi l-persuna bla xogħol qiegħda tieħu l-benefiċċji tal-qgħad skond il-leġislazzjoni Franċiża.
Din id-dikjarazzjoni awtentikata għandha tinħareġ mill-istituzzjoni Franċiża kompetenti rigward kwistjonijiet ta' qgħad jew mill-istituzzjoni nominata mill-awtorita kompetenti Franċiża, fuq it-talba tal-persuna qiegħda li għandha tiffirma d-dikjarazzjoni li tiċċertifika illi ma għandha l-ebda dritt għas-sussidji tal-familja skond il-leġislazzjoni tal-pajjiż tar-residenza tal-membri tal-familja bis-saħħa ta' attività professjonali jew kummerċjali.
Jekk il-membri tal-familja ma jissottomettux id-dikjarazzjoni awtentikata msemmija l-istituzzjoni tal-post tar-residenza għandha tiksibha direttament mill-istituzzjoni kompetenti.
2. L-Artikolu 87(2) sa (8) tar-Regolament ta' Implimentazzjoni għandu japplika b'analoġija.
IL-KAPITOLU 8
BENEFIĊĊJI GĦALL-ULIED DIPENDENTI TAL-PENSJONANTI U GĦALL-ORFNI
L-implimentazzjoni ta' l-Artikoli 77, 78 u 79 tar-Regolament
L-Artikolu 90
1. Sabiex jirċievi l-benefiċċji skond l-Artikoli 77 jew 78 tar-Regolament, il-pretendent għandu jissottometti pretensjoni lill-istituzzjoni tal-post tar-residenza tiegħu, bi qbil mal-proċeduri preskritti bil-leġislazzjoni amministrata minn din l-istituzzjoni.
2. Madankollu, jekk il-pretendent ma jirrisjedix fit-territorju ta' l-Istat Membru li fih tinsab l-istituzzjoni kompetenti, jista' jissottometti l-pretensjoni tiegħu jew lill-istituzzjoni kompetenti jew lill-istituzzjoni tal-post tar-residenza tiegħu li għandha mbagħad tgħaddi l-pretensjoni lill-istituzzjoni kompetenti, bl-indikazzjoni tad-data li fiha kienet ġiet sottomessa. Din id-data għandha titqies bħala d-data li fiha l-pretensjoni kienet sottomessa lill-istituzzjoni kompetenti.
3. Jekk l-istituzzjoni komptenti riferita fil-paragrafu 2 issib illi ma hemm l-ebda intitolament skond il-leġislazzjoni li hija tamministra, għandha tibgħat din il-pretensjoni fil-pront, flimkien mad-dokumenti u t-tagħrif meħtieġa, lill-istituzzjoni ta' l-Istat Membru li skond il-leġislazzjoni tiegħu il-ħaddiem wettaq l-itwal perjodu taż-żmien ta' l-assigurazzjoni tiegħu.
Fejn jinħtieġ il-materja tista' tiġi riferita lura, fuq l-istess kondizzjonijiet, lill-istituzzjoni ta' l-Istat Membru li skond il-leġislazzjoni tiegħu il-ħaddiem wettaq l-inqas perjodu taż-żmien ta' l-assigurazzjoni tiegħu.
4. Il-Kummissjoni Ammnistrattiva għandha, fejn meħtieġ, tippreskrivi kull proċedura supplimentari meħtieġa għas-sottomissjoni ta' pretensjonijiet għall-benefiċċji.
L-Artikolu 91
1. Il-ħlas tal-benefiċċji skond l-Artikolu 77 jew l-Artikolu 78 tar-Regolament għandu jsir bi qbil ma' l-Artikoli 53 sa 58 tar-Regolament ta' Implimentazzjoni.
2. L-awtoritajiet kompetenti ta' l-Istati Membri għandhom, fejn meħtieġ, jinnominaw l-istituzzjonijiet kompetenti għall-ħlas tal-benefiċċji mistħoqqa skond l-Artikolu 77 jew l-Artikolu 78 tar-Regolament.
L-Artikolu 92
Kull persuna li lilha jitħallsu l-benefiċċji skond l-Artikolu 77 jew l-Artikolu 78 tar-Regolament għall-ulied ta' pensjonant jew għall-orfni, għandha tgħarraf lill-istituzzjoni responsabbli mill-ħlas ta' dawn il-benefiċċji:
- dwar kull bidla fis-sitwazzjoni ta' l-ulied jew ta' l-orfni li tista' tbiddel id-dritt għall-benefiċċji;
- dwar kull bidla fin-numru ta' l-ulied jew orfni rigward lil min ikunu mistħoqqa l-benefiċċji;
- dwar kull transferiment tar-residenza ta' l-ulied jew ta' l-orfni;
- dwar kull eżerċizzju ta' l-attività professjonali jew kummerċjali li tagħti intitolament għall-benefiċċji tal-familja jew l-allowances tal-familja lil dawn l-ulied jew orfni.
IT-TITOLU V
DISPOŻIZZJONIJIET FINANZJARJI
L-Artikolu 93
Rifużjonijiet tal-benefiċċji ta' l-assigurazzjoni għall-mard jew il-maternità għajr dawk provduti bl-Artikoli 94 u 95 tar-Regolament ta' Implimentazzjoni
1. L-ammont attwali tal-benefiċċji innatura provdut bl-Artikolu 19(1) u (2) tar-Regolament lill-ħaddiema u lill-membri tal-familji tagħhom li jirresjedu fit-territorju ta' l-istess Stat Membru, u l-benefiċċji innatura provduti bl-Artikoli 22, (25)(1), (3) u (4), 29(1) jew 31 tar-Regolament, għandhom jitħallsu lura mill-istituzzjoni kompetenti lill-istituzzjoni li tkun provdiet il-benefiċċji msemmija kif juru l-kontijiet ta' din l-istituzzjoni.
2. Fil-każijiet riferiti fl-Artikoli 29(1) u 31 tar-Regolament, u għall-għanijiet tal-paragrafu 1, l-istituzzjoni tal-post tar-residenza tal-pensjonant għandha titqies bħala l-istituzzjoni kompetenti.
3. Jekk l-ammont attwali tal-benefiċċji riferit fil-paragrafu 1 ma jkunx jidher fil-kontijiet ta' l-istituzzjoni li tkun provdiethom, u ma jintlaħaq l-ebda ftehim skond il-paragrafu 6, l-ammont li għandu jiġi mħallas lura għandu jiġi stabbilit fuq il-bażi ta' ħlas f'somma waħda f'daqqa kalkolata mir-riferenzi kollha xierqa u miksub mill-fatti magħrufa disponibbli. Il-Kummissjoni Amministrattiva għandha tistima l-bażijiet li għandhom jiġu użati għall-kalkolu tal-ħlasijiet f'somma waħda f'daqqa u għandha tiddeċiedi l-ammont li joħroġ minnhom.
4. Għall-għanijiet tal-ħlas lura, ma jistgħux jitqiesu rati ogħla minn dawk applikabbli għall-benefiċċji innatura provduti lill-ħaddiema li jkunu soġġetti għal-leġislazzjoni amministrata mill-istituzzjoni li tkun provdiet il-benefiċċji riferiti fil-paragrafu 1.
5. Il-paragrafi 1 u 2 għandhom japplikaw b'analoġija għar-rifużjoni ta' benefiċċji fi flus imħallsa bi qbil mat-tieni sentenza ta' l-Artikolu 18(8) tar-Regolament ta' Implimentazzjoni.
6. Żewġ Stati Membri jew iktar jew l-awtoritajiet kompetenti ta' dawn l-Istati Membri jistgħu, wara li jirċievu l-Opinjoni tal-Kummissjoni Amministrattiva, jiftiehmu bejniethom dwar metodi oħra sabiex jistmaw l-ammonti li għandhom jitħallsu lura, partikolarment fuq il-bażi ta' somom waħdiet f'daqqa.
L-Artikolu 94
Ir-rifużjoni tal-benefiċċji innatura provduti skond l-assigurazzjoni għall-mard u għall-maternità lill-membri tal-familja ta' ħaddiem li ma jirresjedix fl-istess Stat Membru bħal ta' l-aħħar
1. L-ammont ta' benefiċċji innatura provduti skond l-Artikolu 19(2) tar-Regolament lill-membri tal-familja ta' ħaddiem li ma jirresjedux fit-territorju ta' l-istess Stat Membru bħal dan il-ħaddiem għandu jitħallas lura mill-istituzzjonijiet kompetenti lill-istituzzjonijiet li pprovdew il-benefiċċji msemmija fuq il-bażi ta' somma waħda f'daqqa rigward kull sena kalendarja li tqarreb kemm jista' jkun lejn in-nefqa attwalment miġbura.
2. Il-ħlas f'somma waħda f'daqqa għandu jiġi stabbilit billi tiġi multiplikata n-nefqa medja fuq kull familja bin-numru medju ta' familji li għandhom jitqiesu kull sena, u bit-tnaqqis ta' l-ammont li jirriżulta b'għoxrin fil-mija.
3. Il-fatturi meħtieġa għall-kalkolu tas-somma waħda f'daqqa msemmija għandhom jiġu stabbiliti kif ġej:
(a) in-nefqa medja ta' kull sena għal kull familja għandha tinkiseb, għal kull Stat Membru, min-nefqa ta' kull sena fuq il-benefiċċji kollha f'oġġetti provduti mill-istituzzjonijiet ta' dan l-Istat Membru lill-membri kollha tal-familji tal-ħaddiema li huma soġġetti għal-leġislazzjoni ta' l-Istat Membru msemmi, skond l-iskemi tas-sigurtà soċjali li għandhom jitqiesu, diviża bin-numru medju ta' kull sena ta' dawn il-ħaddiema li għandhom membri tal-familja; l-iskemi tas-sigurtà soċjali li għandhom jitqiesu għal dan il-għan jinsabu speċifikati fl-Anness 9;
(b) fin-negozjati bejn l-istituzzjonijiet ta' żewġ Stati Membri, in-numru annwali medju tal-familji li jrid jitqies għandu jkun ugwali għan-numri annwali medju tal-ħaddiema li huma soġġetti għal-leġislazzjoni ta' wieħed minn dawn l-Istati Membri u tal-membri li l-familji tagħhom huma intitolati għall-benefiċċji innatura li għandhom jiġu provduti minn istituzzjoni ta' l-Istat Membru l-ieħor.
4. In-numru ta' familji li jrid jittieħed kont tagħhom bi qbil mal-paragrafu 3(b) għandu jkun stabbilit permezz ta' lista miżmuma għal dan l-iskop mill-istituzzjoni tal-post tar-residenza bażata fuq ix-xhieda ta' dokumenti fornita mill-istituzzjoni kompetenti għad-drittijiet tal-persuna interessata. Fil-każ ta' nuqqas ta' qbil, l-osservazzjonijiet ta' l-istituzzjoni nvoluta għandhom jiġu sottomessi lill-Bord ta' l-Awdituri provdut bl-Artikolu 101(3) tar-Regolament ta' Implimentazzjoni.
5. Il-Kummissjoni Amministrattiva għandha tippreskrivi l-metodi u l-proċeduri sabiex tistabbilixxi l-fatturi tal-kalkolu riferiti fil-paragrafi 3 u 4.
6. Żewġ Stati Membri jew iktar jew l-awtoritajiet kompetenti ta' dawn l-Istati jistgħu, wara li jirċievu l-Opinjoni tal-Kummissjoni Amministrattiva, jiftiehmu bejniethom dwar metodi oħra sabiex jistmaw l-ammonti li għandhom jitħallsu lura.
L-Artikolu 95
Ir-rifużjoni tal-benefiċċji innatura provduti skond l-assigurazzjoni għall-mard u għall-maternità lill-pensjonanti u lill-membri tal-familji tagħhom li ma humiex intitolati għall-benefiċċji skond il-leġislazzjoni ta' l-Istat Membru fejn jirresjedu
1. L-ammont tal-benefiċċji in natura provdut bl-Artikolu 28(1) tar-Regolament għandu jitħallas lura mill-istituzzjonijiet kompetenti lill-istituzzjonijiet li jipprovdu l-benefiċċji msemmija, fuq il-bażi ta' somma waħda f'daqqa li teqreb kemm jista' jkun in-nefqa proprja.
2. Il-ħlas f'somma waħda f'daqqa għandu jiġi stabbilit bil-multiplikazzjoni tan-nefqa annwali medja fuq kull pensjonant bin-numru medju annwali tan-numru ta' pensjonanti li għandhom jitqiesu, u bit-tnaqqis ta' l-ammont li jirriżulta b'għoxrin fil-mija.
3. Il-fatturi meħtieġa għall-kalkolu tas-somma waħda f'daqqa msemmija għandhom jiġu stabbiliti skond ir-regoli li ġejjin:
(a) in-nefqa medja annwali għal kull pensjonant għandha tinkiseb, għal kull Stat Membru, min-nefqa annwali fuq il-benefiċċji innatura kollha provduti mill-istituzzjonijiet ta' dan l-Istat Membru lill-pensjonanti kollha li l-pensjoni tagħhom titħallas skond il-leġislazzjoni ta' l-Istat Membru msemmi, fuq l-iskemi tas-sigurtà soċjali li għandhom jitqiesu u lill-membri tal-familji tagħhom, diviża bin-numru medju annwali ta' pensjonanti; l-iskemi tas-sigurtà soċjali li għandhom jitqiesu għal dan il-għan jinsabu speċifikati fl-Anness 9;
(b) fin-negozjati bejn l-istituzzjonijiet ta' żewġ Stati Membri, in-numru medju annwali tal-pensjonanti li jrid jitqies għandu jkun ugwali għan-numru medju annwali tal-pensjonanti riferit fl-Artikolu 28(2) tar-Regolament li, fil-waqt li jkunu jirresjedu fit-territorju ta' wieħed mill-Istati Membri, ikunu intitolati għall-benefiċċji innatura li għandhom jitħallsu lill-istituzzjoni ta' l-Istat Membru l-ieħor.
4. In-numru ta' pensjonanti li jrid jittieħed kont tiegħu bi qbil mal-paragrafu 3(b) għandu jkun stabbilit permezz ta' lista miżmuma għal dan l-iskop mill-istituzzjoni tal-post tar-residenza, bażata fuq ix-xhieda ta' dokumenti fornita mill-istituzzjoni kompetenti għad-drittijiet tal-pensjonant interessat. Fil-każ ta' nuqqas ta' qbil, l-osservazzjonijiet ta' l-istituzzjoni involuta għandhom jiġu sottomessi lill-Bord ta' l-Awdituri provdut bl-Artikolu 101(3) tar-Regolament ta' Implimentazzjoni.
5. Il-Kummissjoni Amministrattiva għandha tippreskrivi l-metodi u l-proċeduri sabiex tistabbilixxi l-fatturi tal-kalkolu riferiti fil-paragrafi 3 u 4.
6. Żewġ Stati Membri jew iktar jew l-awtoritajiet kompetenti ta' dawn l-Istati Membri jistgħu, wara li jirċievu l-Opinjoni tal-Kummissjoni Amministrattiva, jiftiehmu bejniethom li jdaħħlu metodi oħra sabiex jistmaw l-ammonti li għandhom jitħallsu lura.
L-implimentazzjoni ta' l-Artikolu 63(2) tar-Regolament
L-Artikolu 96
Il-ħlas lura tal-benefiċċji innatura bl-iskemi ta' l-assigurazzjoni għall-inċidenti fuq ix-xogħol u mard kawżat mix-xogħol mill-istituzzjoni ta' Stat Membru wieħed fl-interess ta' l-istituzzjoni ta' l-Istat Membru l-ieħor
Għall-għanijiet ta' l-Artikolu 63(2) tar-Regolament, l-Artikolu 93 tar-Regolament ta' Implimentazzjoni għandu japplika b'analoġija.
L-implimentazzjoni ta' l-Artikolu 70(2) tar-Regolament
L-Artikolu 97
Rifużjoni tal-benefiċċji tal-qgħad lill-persuni qiegħda li jmorru fi Stat ieħor biex ifittxu x-xogħol fih
1. L-ammont tal-benefiċċji mħallsa skond l-Artikolu 69 tar-Regolament għandhom jitħallsu lura mill-istituzzjoni kompetenti lill-istituzzjoni li tkun ħallset il-benefiċċji msemmija, skond kif juru l-kontijiet ta' l-istituzzjoni ta' l-aħħar.
2. Żewġ Stati Membri jew l-awtoritajiet kompetenti tagħhom jistgħu:
- wara li jkunu rċevew l-Opinjoni tal-Kummissjoni Amministrattiva, jiftiehmu bejniethom li jdaħħlu metodi oħra sabiex jistabbilixxu l-ammonti li għandhom jitħallsu lura, partikolarment dawk ta' somma waħda f'daqqa, jew metodi oħra ta' ħlas, jew
- iħassru l-ħlasijiet lura kollha bejn l-istituzzjonijiet.
Rifużjoni tas-sussidji tal-familja mħallsa skond l-Artikoli 73(2) u 74(2) tar-Regolament
L-Artikolu 98
Membri tal-familja tal-ħaddiema soġġetti għal-leġislazzjoni Franċiża jew ta' ħaddiema qiegħda li jirċievu benefiċċji tal-qgħad skond il-leġislazzjoni Franċiża
1. L-ammont attwali tas-sussidji tal-familja mħallas skond l-Artikoli 73(2) u 74(2) tar-Regolament għandu jiġi mħallas lura mill-istituzzjoni Franċiża kompetenti lill-istituzzjoni li tkun ħallset dawn l-allowances tal-familja, kif juru l-kontijiet ta' l-istituzzjoni ta' l-aħħar.
2. Franza u kull wieħed mill-Istati Membri l-oħra jew l-awtoritajet kompetenti ta' Franza u dawk ta' kull wieħed mill-Istati Membri l-oħra jistgħu, bi qbil bejn xulxin, jipprovdu għall-ħlas lura tas-somma waħda f'daqqa ta' dawn is-sussidji tal-familja. Fil-każ ta' ħlas lura ta' somma waħda f'daqqa, din is-somma waħda f'daqqa għandha tiġi stabbilita billi tigi multiplikata n-nefqa medja annwali fuq kull familja bin-numru medju annwali tal-familji li jrid jingħata kont tagħhom.
3. Il-fatturi meħtieġa għall-kalkolu tas-somma waħda f'daqqa msemmija għandhom jiġu stabbiliti skond ir-regoli li ġejjin:
(a) in-nefqa medja annwali fuq kull familja għandha tinkiseb billi tiġi diviża n-nefqa totali annwali fuq is-sussidji tal-familja mħallsa mill-istituzzjonijiet ta' l-Istat Membru li fit-territorju tiegħu ikunu jirresjedu l-membri tal-familji, rigward il-membri kollha tal-familji tal-ħaddiema jew tal-persuni qiegħda li jirresjedu fit-territorju ta' dan l-Istat Membru bin-numru medju annwali tal-familji intitolati għall-benefiċċji;
(b) in-numru medju annwali tal-familji li għandhom jitqiesu għandu jkun ugwali għan-numru medju annwali tal-ħaddiema soġġetti għal-leġislazzjoni ta' l-Istat kompetenti u, fejn xieraq, tal-persuni qiegħda li jirċievu l-benefiċċji tal-qgħad bi spejjeż għall-istituzzjoni ta' dan l-Istat kompetenti, li l-membri tal-familja tiegħu huma intitolati li jirċievi l-allowances tal-familja mħallsin minn istituzzjoni ta' Stat Membru ieħor li fit-territorju tiegħu ikunu jirresjedu.
4. Il-Kummissjoni Amministrattiva għandha, fuq il-bażi ta' rapport mill-Bord ta' l-Awdituri provdut bl-Artikolu 101(3) tar-Regolament ta' Implimentazzjoni, tippreskrivi l-metodi u l-proċeduri sabiex jiġu stabbiliti l-fatturi tal-kalkolu riferiti fil-paragrafu 3.
5. Franza u kull wieħed mill-Istati Membri l-oħra jew l-awtoritajiet kompetenti ta' Franza u kull wieħed mill-Istati Membri l-oħra jistgħu, wara li jkunu rċevew l-Opinjoni tal-Kummissjoni Amministrattiva, jiftiehmu bejniehom sabiex idaħħlu metodi oħra dwar kif jistabbilixxu s-somma waħda f'daqqa.
Dispożizzjonijiet komuni dwar ir-rifużjonijiet
L-Artikolu 99
Spejjeż Amministrattivi
Żewġ Stati Membri jew iktar jew l-awtoritajiet kompetenti ta' dawn l-Istati Membri jistgħu, bi qbil mad-dispożizzjoniet tat-tielet sentenza ta' l-Artikolu 84(2) tar-Regolament, jiftiehmu bejniethom li jżidu l-ammont tal-benefiċċji riferit fl-Artikoli 93 sa 98 tar-Regolament ta' Implimentazzjoni b'persentaġġ speċifiku sabiex jitqiesu l-ispejjeż amministrattivi. Dan il-perċentaġġ jista' jvarja skond il-benefiċċji involuti.
L-Artikolu 100
Pretensjonijiet li jidħlu tard
1. Fil-ftehim dwar il-ħlas tal-kontijiet bejn istituzzjonijiet ta' l-Istati Membri, l-istituzzjoni responsabbli mill-ħlas tista' ma tagħtix każ tal-pretensjonijiet li għandhom x'jaqsmu mal-benefiċċji provduti matul sena kalendarja tliet snin jew iktar qabel id-data tas-sottomissjoni ta' dawn il-pretensjonijiet, ikunu sottomessi sewwa jekk lil korp tal-kuntatt u sewwa jekk lill-istituzzjoni reponsabbli mill-ħlas ta' l-Istat kompetenti.
2. Dwar pretensjonijiet li għandhom x'jaqsmu ma' ħlas lura f'somma waħda f'daqqa, il-perjodu ta' tliet snin għandu jibda jseħħ mid-data tal-pubblikazzjoni fil-Ġurnal Uffiċjali tal-Komunitajiet Ewropej, tan-nefqa medja annwali tal-benefiċċji innatura stabbilita bi qbil ma' l-Artikoli 94 u 95 tar-Regolament ta' Implimentazzjoni.
L-Artikolu 101
Dikjarazzjoni tal-Pretensjonijiet
1. Il-Kummissjoni Amministrattiva għandha timplimenta l-Artikoli 36, 63, 70 u 75(2) tar-Regolament billi tagħmel dikjarazzjoni tal-pretensjonijiet għal kull sena kalendarja.
2. Il-Kummissjoni Amministrattiva tista' tagħmel arranġamenti sabiex isir kull kontroll xieraq għall-investigazzjoni tad-data statistika u tal-kontabilità meħtieġa għat-tfassil tad-dikjarazzjoni tal-pensjonijiet provduta fil-paragrafu 1, u partikolarment sabiex tiżgura li hi konformi mar-regoli preskritti skond dan it-Titolu 2.
3. Il-Kummissjoni Amministrattiva għandha tieħu d-deċiżjonijiet riferiti f'dan l-Artikolu dwar ir-rapport tal-Bord ta' l-Awdituri li għandu jagħtiha opinjoni, fejn jiddikjara r-raġunijiet li fuqhom din l-opinjoni hija msejsa. Il-Kummissjoni Amministrattiva għandha tistabbilixxi l-metodi ta' l-operat u l-komposizzjoni tal-Bord ta' l-Awdituri.
L-Artikolu 102
Funzjonijiet tal-Bord ta' l-Awdituri - Proċedura dwar ir-rifużjoni
1. Il-Bord ta' l-Awdituri għandu:
(a) jiġbor il-fatti magħrufa meħtieġa u jħejji għall-kalkoli rekwiżiti għall-implimentazzjoni tat-Titolu preżenti;
(b) jagħti lill-Kummissjoni Amministrattiva rapporti perjodiċi dwar ir-riżultati ta' l-implimentazzjoni tar-Regolamenti, partikolarment rigward l-aspett finanzjarju;
(ċ) jagħmel is-suġġerimenti utili li jista' jkollu lill-Kummissjoni Amminsitrattiva dwar is-sottoparagrafi (a) u (b);
(d) jissottometti lill-Kummissjoni Amministrattiva proposti dwar l-osservazzjonijiet mibgħuta lilu bi qbil ma' l-Artikoli 94(4) u 95(4) tar-Regolament ta' Implimentazzjoni;
(e) jqiegħed quddiem il-Kummissjoni Amministrattiva proposti li għandhom x'jaqsmu ma' l-implimentazzjoni ta' l-Artikolu 101 tar-Regolament ta' Implimentazzjoni;
(f) jwettaq ix-xogħol, l-istudji jew id-dmirijiet kollha dwar il-materji riferiti lilu mill-Kummissjoni Amministrattiva.
2. Ir-rifużjonijiet provduti bl-Artikoli 36, 63, 70 u 75(2) tar-Regolament għandhom isiru għall-istituzzjonijiet kompetenti kollha ta' Stat Membru lill-istituzzjonijiet kredituri ta' Stat Membru ieħor permezz ta' korpi nominati mill-awtoritajiet kompetenti ta' l-Istati Membri. Il-korpi li permezz tagħhom isiru r-rifużjonijiet għandhom jagħtu pariri lill-Kummissjoni Amministrattiva dwar l-ammonti li għandhom jitħallsu lura fil-limiti taż-żmien u bi qbil mal-proċeduri preskritti minn din il-Kummissjoni.
3. Fejn ir-rifużjonijiet huma stabbiliti fuq il-bażi ta' l-ammont attwali tal-benefiċċji provduti, kif ikun jidher fil-kontijiet ta' l-istituzzjonijiet, għandhom jitħallsu, għal kull nofs sena kalendarja, matul in-nofs sena ta' wara.
4. Meta r-rifużjonijiet jiġu stabbiliti fuq il-bażi ta' somma waħda f'daqqa, għandhom jitħallsu għal kull sena kalendarja; f'dan il-każ, l-istituzzjonijiet kompetenti għandhom iħallsu minn qabel lill-istituzzjonijiet kredituri fl-ewwel jum ta' kull sena kalendarja, bi qbil mal-proċeduri preskritti mill-Kummissjoni Amministrattiva.
5. L-awtoritajiet kompetenti ta' żewġ Stati Membri jew iktar jistgħu jiftiehmu bejniethom dwar limiti oħra taż-żmien jew proċeduri oħra għall-ħlas bil-quddiem.
L-Artikolu 103
Il-kompilazzjoni tal-fatti magħrufa statistiċi u ta' kontabilità
L-awtoritajiet kompetenti ta' l-Istati membri għandhom jieħdu l-miżuri meħtieġa kollha għall-implimentazzjoni tat-Titolu preżenti, partikolarment dawk li jeħtieġu l-kompilazzjoni tal-fatti magħrufa statistiċi jew ta' kontabilità.
L-Artikolu 104
Dħul fl-Anness 5 tal-ftehim dwar ir-rifużjonijiet bejn l-Istati Membri jew bejn l-awtoritajiet kompetenti ta' l-Istati Membri
1. Id-dispożizzjonijiet li jixbhu lil dawk ta' l-Artikoli 36(3), 63(3) u 70(3) tar-Regolament, u ta' l-Artikoli 93(6), 94(6) u 95(6) tar-Regolament ta' Implimentazzjoni u li jkunu fis-seħħ fil-jum ta' qabel id-dħul fis-seħħ tar-Regolament, għandhom ikomplu japplikaw basta iżda illi jkunu inklużi fl-Anness 5 tar-Regolament ta' Implimentazzjoni.
2. Id-dispożizzjonijiet li jixbhu lil dawk riferiti fil-paragrafu 1 u li, għan-negozjati bejn żewġ Stati Membri jew iktar, iridu japplikaw wara d-dħul fis-seħħ tar-Regolament, għandhom jiddaħħlu fl-Anness 5 tar-Regolament ta' Implimentazzjoni. L-istess għandu japplika għad-dispożizzjonijiet skond l-Artikolu 97(2) u 98(2) tar-Regolament ta' Implimentazzjoni.
L-ispejjeż tal-kontrolli amministrattivi u ta' l-eżaminijiet mediċi
L-Artikolu 105
1. L-ispejjeż magħmula għall- kontrolli amministrattivi u l-eżamijiet mediċi, l-osservazzjonijiet, il-visti tat-tobba u l-eżamijiet kollha meħtieġa għall-konċessjoni, id-disponibbiltà jew ir-reviżjoni tal-benefiċċji, għandhom jitħallsu lura mill-istituzzjoni li fl-interess tagħha jkunu tħallsu mill-istituzzjoni li kienet responsabbli għal dan, fuq il-bażi ta' l-ispejjeż mistħoqqa applikati mill-istituzzjoni ta' l-aħħar.
2. Madankollu, żewġ Stati Membri jew iktar jew l-awtoritajiet kompetenti ta' dawn l-Istati Membri jistgħu jaqblu bejniethom fuq metodi oħra ta' rifużjonijiet, partikolarment fuq il-bażi ta' somma waħda f'daqqa, jew jistgħu iħassru kull rifużjoni bejn l-istituzzjonijiet.
Dawn il-ftehimijiet jinsabu mdaħħla fl-Anness 5 tar-Regolament ta' Implimentazzjoni. Il-ftehimijiet fis-seħħ fil-jum ta' qabel id-dħul fis-seħħ tar-Regolament għandhom jkomplu japplikaw basta iżda illi jkunu inklużi fl-Anness imsemmi.
Dispożizzjonijiet komuni għall-ħlas ta' benefiċċji fi flus
L-Artikolu 106
L-awtoritajiet kompetenti ta' kull Stat Membru għandhom jgħarrfu lill-Kummissjoni Amministrattiva, fil-limiti taż-żmien permess u bi qbil mal-proċeduri preskritti minn din il-Kummissjoni, dwar l-ammont ta' benefiċċji fi flus imħallsa mill-istituzzjonijiet tagħhom lil dawk li rċevewhom u li jirresjedu jew qegħdin fit-territorju ta' kull Stat Membru ieħor.
L-Artikolu 107
Kambju tal-munita korrenti
1. Għall-għanijiet tad-dispożizzjonijiet imniżżla fil-lista ta' hawn taħt, il-kambju ta' l-ammonti murija f'muniti korrenti differenti għandha tiġi effettwata skond il-valuri uffiċjali par dikjarati mill-awtoritajiet monetarji nazzjonali u magħrufa mill-Fond Internazzjonali Monetarju:
(a) dispożizzjonijiet tar-Regolament: L-Artikolu 12(2), (3) u (4), l-aħħar sentenza ta' l-Artikolu 19(1)(b), l-aħħar sentenza ta' l-Artikolu 22(1)(ii), is-sentenza ta' qabel ta' l-aħħar ta' l-Artikolu 25(1)(b), l-Artikolu 41(1)(ċ) u (d), l-Artikolu 46(3) u (4), l-Artikolu 50, l-aħħar sentenza ta' l-Artikolu 52(b), l-aħħar sentenza ta' l-Artikolu 55(1)(ii), l-Artikolu 57(3)(ċ), l-Artikolu 60(1)(ċ), l-Artikolu 60(2)(b), l-Artikolu 70(1) u s-sentenza ta' qabel ta' l-aħħar ta' l-Artikolu 71(1)(b)(ii);
(b) dispożizzjonijiet tar-Regolament ta' Implimentazzjoni: L-Artikoli 34, 101(1), 102(1)(b), 119(2).
2. F'każijiet li ma jaqgħux taħt il-paragrafu 1, il-kambju għandu jsir bir-rata tal-kambju attwalment applikabbli fil-waqt tal-ħlas.
IT-TITOLU VI
DISPOŻIZZJONIJIET MIXXELLANJI
L-Artikolu 108
Prova ta' l-istatus tal-ħaddiem staġjonali
Sabiex jipprova illi huwa ħaddiem staġjonali, il-ħaddiem li jaqa' taħt l-Artikolu 1(ċ) tar-Regolament għandu juri l-kuntratt tiegħu ta' l-impjieg timbrat mis-servizzi tax-xogħol ta' l-Istat Membru li fit-territorju tiegħu ikun mar biex jaħdem jew dokument ieħor timbrat minn dawn is-servizzi li jiċċertifika illi x-xogħol tiegħu huwa ta' natura staġjonali.
L-Artikolu 109
Arranġament għall-ħlas tal-kontribuzzjonijiet
Persuna li tħaddem u li ma għandhiex post tan-negozju fl-Istat Membru li fit-territorju tiegħu huwa impjegat il-ħaddiem tista' tirranġa biex dan il-ħaddiem jaġixxi f'isimha għal dak li għandu x'jaqsam mal-ħlas tal-kontribuzzjonijiet.
Min iħaddem għandu jgħarraf lill-istituzzjoni kompetenti jew, fejn jinħtieġ, lill-istituzzjoni nominata mill-awtorità kompetenti ta' l-Istat Membru imsemmi dwar kull arranġament minn dan.
L-Artikolu 110
Għajnuna ammininstattiva ta' wieħed lejn l-ieħor għall-irkupru tal-benefiċċji li ma kenux mistħoqqa
Jekk l-istituzzjoni ta' Stat Membru li provdiet il-benefiċċji tipproponi li tieħu azzjoni kontra persuna li tkun irċeviet benefiċċji mhux mistħoqqa lilha, l-istituzzjoni tal-post tar-residenza ta' din il-persuna, jew l-istituzzjoni nominata mill-awtorità kompetenti ta' l-Istat Membru li fit-territorju tiegħu tirresjedi din il-persuna, għandha toffri s-servizzi tagħhom lill-istituzzjoni ta' l-ewwel.
L-Artikolu 111
Irkupru mill-istituzzjonijiet tas-sigurtà soċjali ta' ħlasijiet mhux mistħoqqa, u pretensjonijiet minn korpi ta' l-assistenza
1. Jekk, meta tikkonċedi jew tirrevedi l-benefiċċji rigward l-invalidità, l-anzjanità jew l-imwiet (pensjonijiet) b'mod konformi mal-Kapitolu 3 tat-Titolu III tar-Regolament, l-istituzzjoni ta' Stat Membru tkun ħallset lil min jirċievi l-benefiċċji somma li taqbeż lil dik li għaliha hija intitolata l-persuna, din l-istituzzjoni tista' titlob lill-istituzzjoni ta' kull Stat Membru ieħor responsabbli mill-ħlas tal-benefiċċji korrispondenti għal din il-persuna illi tnaqqas l-ammont imħallas żejjed fuq l-arretrati kollha mħallsa minn din ta' l-aħħar lill-persuna imsemmija li tirċevihom. L-istituzzjoni ta' l-aħħar għandha tittrasferixxi l-ammont imnaqqas lill-istituzzjoni kreditur. Fejn l-ammont imħallas żejjed ma jistax jiġi mnaqqas mill-arretrati, għandhom japplikaw id-disposizzjonijiet tal-paragrafu 2.
2. Fejn l-istituzzjoni ta' Stat Membru tkun ħallset lil persuna li tirċievi l-benefiċċji somma li taqbeż lil dik li tkun intitolata għaliha, din l-istituzzjoni tista', skond il-kondizzjonijiet u fil-limiti preskritti bil-leġislazzjoni li hija tamministra, titlob lill-istituzzjoni ta' kull Stat Membru ieħor responsabbli mill-ħlas tal-benefiċċji lil din il-persuna li tirċevihom illi tnaqqas l-ammont imħallas żejjed mill-ammonti li hija tħallas lill-persuna imsemmija li tirċevihom. L-istituzzjoni ta' l-aħħar għandha tagħmel it-tnaqqis skond il-kondizzjonijiet u fil-limiti provduti għat-tpaċija bil-leġislazzjoni li hija tamministra, daqs li kieku s-somom kienu mħallsa żejda minnha stess, u għandha tittrasferixxi l-ammont imnaqqas lill-istituzzjoni kreditur.
3. Meta persuna li għaliha japplika r-Regolament tkun irċeviet għajnuna fit-territorju ta' Stat Membru matul perjodu taż-żmien li fih kienet intitolata għall-benefiċċji skond il-leġislazzjoni ta' Stat Membru ieħor, il-korp li jkun ta l-għajnuna jista', jekk ikun legalment intitolat li jippretendi lura l-benefiċċji mistħoqqa lill-persuna msemmija, jitlob lill-istituzzjoni ta' kull Stat Membru ieħor responsabbli mill-ħlas tal-benefiċċji favur din il-persuna illi tnaqqas l-ammont ta' l-għajnuna mħallsa mill-ammonti li din ta' l-aħħar tħallas lill-persuna msemmija.
Meta membru tal-familja ta' persuna li għaliha japplika dan ir-Regolament ikun irċieva għajnuna fit-territorju ta' Stat Membru għall-perjodu taż-żmien li matulu l-persuna msemmija kienet intitolata għall-benefiċċji skond il-leġislazzjoni ta' Stat Membru ieħor, rigward il-membru tal-familja interessata, il-korp li ikun ta l-għajnuna jista', jekk ikun legalment intitolat li jirkupra l-benefiċċji mistħoqqa mill-persuna msemmija, fir-rigward tal-membru tal-familja interessata, jitlob lill-istituzzjoni ta' kull Stat Membru ieħor responsabbli mill-ħlas tal-benefiċċji favur din il-persuna illi tnaqqas l-ammonti mħallsa bħala għajnuna mill-ammonti illi tħallas l-istituzzjoni ta' l-aħħar għal din ir-raġuni lill-persuna msemmija.
L-istituzzjoni responsabbli mill-ħlas għandha tagħmel it-tnaqqis skond il-kondizzjonijiet u fil-limiti provduti għal din it-tpaċija bil-leġislazzjoni li hija tamministra, u għandha tittrasferixxi l-ammont imnaqqas lill-korp kreditur.
L-Artikolu 112
Meta istituzzjoni tkun għamlet ħlasijiet mhux mistħoqqa, jew direttament jew permezz ta' l-istituzzjoni oħra, u meta l-irkupru jkun sar impossibbli, l-ammonti inkwistjoni għandhom jibqgħu finalment pagabbli lill-istituzzjoni ta' l-ewwel, għajr meta l-ħlas li mhux mistħoqq ikun ir-riżultat ta' frodi.
L-Artikolu 113
L-irkupru tal-benefiċċji innatura provduti iżda mhux mistħoqqa lill-ħaddiema fit-trasport internazzjonali
1. Jekk id-dritt għall-benefiċċji innatura ma jiġix rikonoxxut mill-istituzzjoni kompetenti, il-benefiċċji innatura li jkunu ngħataw lil ħaddiem fit-trasport internazzjonali mill-istituzzjoni tal-post fejn qiegħed bis-saħħa tal-kondizzjonijiet tal-presunzjoni riferiti fl-Artikolu 20(2) jew l-Artikolu 62(2) tar-Regolament ta' Implimentazzjoni, għandhom jiġu mħallsa lura mill-istituzzjoni kompetenti.
2. L-ispejjeż li jsiru mill-istituzzjoni tal-post fejn qiegħed kull ħaddiem fit-trasport internazzjonali li ma jkunx applika preċedentement lill-istituzzjoni tal-post fejn qiegħed u mhux intitolat għall-benefiċċji innatura imma, madankollu, jkun irċieva benefiċċji innatura mal-preżentazzjoni tad-dikjarazzjoni awtentikata riferita fl-Artikolu 20(2) jew l-Artikolu 62(2) tar-Regolament ta' Implimentazzjoni, għandu jiġi mħallas lura mill-istituzzjoni mniżżla bħala kompetenti fid-dikjarazzjoni msemmija jew minn kull istituzzjoni oħra nominata għal dan l-iskop mill-awtorità kompetenti ta' l-Istat Membru nteressat.
3. L-istituzzjoni kompetenti jew, fil-każ riferit fil-paragrafu 2, l-istituzzjoni murija bħala kompetenti jew l-istituzzjoni nominata għal dan il-għan għandhom jiddebitaw lil persuna li tirċievi l-benefiċċji bil-valur tal-benefiċċji innatura li kienu ngħatawlha imma ma kenux mistħoqqa lilha. L-istituzzjonijiet imsemmija għandhom jgħarrfu b'dawn id-debiti lill-Bord ta' l-Awdituri riferit fl-Artikolu 101(3) tar-Regolament ta' Implimentazzjoni li għandu jfassal dikjarazzjoni fuq dan.
L-Artikolu 114
Ħlasijiet proviżorji tal-benefiċċji fil-każijiet ta' nuqqas ta' qbil dwar il-leġislazzjoni li għandha tiġi applikata jew dwar l-istituzzjoni li għandha tipprovdi l-benefiċċji
Fejn, fil-każ ta' nuqqas ta' qbil bejn l-istituzzjonijiet jew l-awtoritajiet kompetenti ta' żewġ Stati Membri jew iktar dwar liema leġislazzjoni għandha tapplika għall-ħaddiem skond it-Titolu II tar-Regolament, jew liema istituzzjoni għandha tipprovdi l-benefiċċji, il-persuna interessata setgħet tippretendi benefiċċju li kieku ma kienx hemm nuqqas ta' qbil, din il-persuna għandha tirċievi proviżorjament il-benefiċċji provduti bil-leġislazzjoni amministrata mill-istituzzjoni tal-post tar-residenza jew, jekk ma jirresjedix fit-territorju ta' wieħed mill-Istati Membri interessati, il-benefiċċji provduti bil-leġislazzjoni amministrata mill-istituzzjoni li lilha kienet sottomessa għall-ewwel darba l-pretensjoni tiegħu.
L-Artikolu 115
Proċeduri għall-eżamijiet mediċi mwettqa fi Stat Membru għajr l-Istat Membru kompetenti
L-istituzzjoni tal-post fejn toqgħod jew tirresjedi persuna li hija meħtieġa skond l-Artikolu 87 tar-Regolament li twettaq eżami mediku, għandha taġixxi bi qbil mal-proċeduri preskritti bil-leġislazzjoni li tamministra.
Fl-assenza ta' dawn il-proċeduri, hi għandha tapplika lill-istituzzjoni kompetenti għal tagħrif dwar il-proċeduri li għandhom jiġu applikati.
L-Artikolu 116
Ftehim dwar l-irkupru tal-kontribuzzjonijiet
1. Kull ftehim magħmul b'mod konformi ma' l-Artikolu 92(2) tar-Regolament għandu jiġi mdaħħal fl-Anness 5 tar-Regolament ta' Implimentazzjoni.
2. Il-ftehim magħmul għall-implimentazzjoni ta' l-Artikolu 51 tar-Regolament Nru 3 għandu jkompli japplika sakemm hu inkluż fl-Anness 5 tar-Regolament ta' Implimentazzjoni.
L-Artikolu 117
Proċessar tal-fatti magħrufa (data)
1. Stat Membru wieħed jew iktar jew l-awtoritajiet kompetenti tagħhom jistgħu, wara li jirċievu l-Opinjoni tal-Kummissjoni Amministrattiva, jadattaw għall-ipproċessar tad-data il-kampjuni taċ-ċertifikati, id-dikjarazzonijiet awtentikati, id-dikjarazzjonijiet, il-pretensjonijiet u dokumenti oħra flimkien mat-tħaddim u l-metodi tat-trasmissjoni tad-data provduti għall-implimentazzjoni tar-Regolament u tar-Regolament ta' Implimentazzjoni.
2. Il-Kummissjoni Amministrattiva għandha, meta l-iżvilupp ta' l-ipproċessar tad-data fl-Istati Membri jagħmilha possibbli, tagħmel l-istudji meħtieġa sabiex jiġu standardizzati u jibdew jintużaw b'mod ġenerali l-metodi ta' aġġustament li jirriżultaw mid-dispożizzjonijiet tal-paragrafu 1.
IT-TITOLU VII
DISPOŻIZZJONIJIET TRANSITORJI U FINALI
L-Artikolu 118
Dispożizzjonijiet transitorji li għandhom x'jaqsmu mal-pensjonijiet
1. Il-pretensjonijiet għall-pensjonijiet li jkunu għadhom ma ġewx konċessi qabel id-dħul fis-seħħ tar-Regolament għandhom iwasslu għal konċessjoni doppja:
- għall-perjodu taż-żmien ta' qabel din id-data, bi qbil mad-dispożizzjonijiet tar-Regolament Nru 3;
- għall-perjodu taż-żmien li jibda minn din id-data, bi qbil mad-dispożizzjonijiet tar-Regolament.
2. Pretensjonijiet għall-benefiċċji ta' l-invalidità, l-anzjanità jew tas-superstiti sottomessi lill-istituzzjoni mid-data tad-dħul fis-seħħ tar-Regolament għandhom awtomatikament iqajmu l-ħtieġa għal stima mill-ġdid tal-benefiċċji li jkunu ngħataw minn qabel din id-data għall-istess kontinġenza mill-istituzzjoni jew l-istituzzjonijiet ta' wieħed jew iktar mill-Istati Membri, bi qbil mad-dispożizzjonijiet tar-Regolament.
L-Artikolu 119
Dispożizzjonjiet transitorji li għandhom x'jaqsmu mal-benefiċċji tal-familja
1. Id-drittijiet riferiti fl-Artikolu 94(4) tar-Regolament għandhom ikunu dawk gawduti mill-ħaddiema rigward il-membri tal-familji tagħhom li jagħtuhom intitolament għall-benefiċċji tal-familja, bir-rata u ġewwa l-limiti applikabli fid-data tal-jum ta' qabel dak tad-dħul fis-seħħ tar-Regolament, b'mod konformi jew ma' l-Artikolu 41 jew mar-Regolament Nru 3 Anness D, ma' l-Artikolu 20 jew ma' l-Anness 1 tar-Regolament tal-Kunsill 36/63/KEE tat-2 ta' April 1963, dwar is-siġurtà soċjali tal-ħaddiema fuq il-fruntiera [4].
2. Sakemm l-ammont tal-benefiċċji tal-familja riferit fil-paragrafu 1 huwa ogħla mill-ammont tas-sussidji tal-familja li kien ikun mistħoqq skond l-Artikolu 73(2) tar-Regolament, għandha tkun ir-responsabbiltà ta' l-istituzzjoni kompetenti Franċiża li tiżgura l-ħlas tiegħu lill-ħaddiem, jew direttament lill-membri tal-familja tiegħu fil-post tar-residenza tagħhom, jew dwar l-ulied li jagħtu intitolament għal dawn il-benefiċċji.
3. Fejn il-benefiċċji tal-familja għandhom jitħallsu skond l-Artikolu 73(2) tar-Regolament, l-istituzzjoni tal-post tar-residenza tal-membri tal-familja għandha tiżgura l-ħlas tal-allowances tal-familja bi qbil mad-dispożizzjonijiet tal-leġislazzjoni li hija tamministra, basta iżda illi jiġu irkuprati mill-istituzzjoni kompetenti Franċiża.
4. Fir-relazzjonijiet bilaterali bejn l-Istati Membri interessati, il-proċedura għall-implimentazzjoni ta' l-Artikolu preżenti għandha tiġi stabbilita minn dawn l-Istati Membri jew mill-awtoritajiet kompetenti ta' dawn l-Istati.
L-Artikolu 120
Ftehim supplimentari ta' l-implimentazzjoni
1. Żewġ Stati Membri jew iktar jew l-awtoritajiet kompetenti ta' dawn l-Istati Membri jistgħu, fejn meħtieġ, jikkonkludu ftehim imfassal sabiex jissupplimenta l-proċedura amministattiva għall-implimentazzjoni ta' dan ir-Regolament. Dan il-ftehim huma mniżżel fil-lista ta' l-Anness 5 tar-Regolament ta' Implimentazzjoni.
2. Kull ftehim simili għal dawk riferiti fil-paragrafu 1, li jkunu fis-seħħ fid-data ta' qabel id-dħul fis-seħħ tar-Regolament ta' Implimentazzjoni, għandu jkompli japplika sakemm hu mniżżel fl-Anness 5 tar-Regolament ta' Implimentazzjoni.
L-Artikolu 121
In-natura u l-emendi għall-Annessi
1. L-Annessi tar-Regolament ta' Implimentazzjoni għandhom ikunu parti integrali tar-Regolament.
2. Dawn l-Annessi jistgħu jiġu emendati bir-Regolament tal-Kunsill adottat fuq proposta mill-Kummissjoni, fuq it-talba ta' l-Istat Membru jew l-Istati Membri interessati jew l-awtoritajiet kompetenti tagħhom, wara li l-Kunsill ikun irċieva l-Opinjoni tal-Kummissjon Amministrattiva.
3. "7. Għall-għanijiet tar-Regolament, il-kontribuzzjonijiet ta somma waħda ta' flus f'daqqa għall-ispejjeż tat-twelid, konċessi skond il-leġislazzjoni Ġermaniża lill-membri tal-familja tal-ħaddiema, lil persuni qiegħda, lill-pensjonanti u lill-pretendenti tal-pensjoni, għandhom jiġu kunsidrati bħala benefiċċji innatura"
.
L-Artikolu 122
Dħul fis-seħħ tar-Regolament ta' Implimentazzjoni
Ir-Regolament ta' Implimentazzjoni għandu jidħol fis-seħħ fl-ewwel jum tas-seba' xahar wara d-data tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-21 ta' Marzu 1972.

Labels: 0
9
15